Cochin gai thaashivefai thibi 100 dhivehsaku salaamaiy kuranee\nކޮޗިންގައި ތާށިވެފައި ތިބި 100 ދިވެއްސަކު ސަލާމަތް ކުރަނީ\nޓްރެވިންޑްރަމްގައި ހާލުގައި ޖެހުނު އާއިލާއަކަށް ކޮންސިއުލޭޓްގެ އޮފިޝަލުން އެހީވަނީ.\nއިންޑިއާގެ ކޮޗިންއަށް މިހާރު އަރައިގެން އުޅޭ ކޮޅިގަނޑުގެ ސަބަބުން، އެ ސިޓީގެ އެއާޕޯޓް ބަންދުކުރުމާ ގުޅިގެން ރާއްޖެ ނައިސް ތާށިވެފައި ތިބި ދިވެހިން ސަލާމަތްކޮށް ރާއްޖެ ގެނައުމުގެ މަސައްކަތް ފޮރިން މިނިސްޓްރީ އިން ފަށައިފި އެވެ.\nފޮރިން މިނިސްޓްރީ އިން މިރޭ ބުނީ، އޮގަސްޓް 26 ވަނަ ދުވަހާ ހަމަޔަށް ކޮޗިންގެ އެއާޕޯޓް ބަންދުކުރަން ނިންމާފައި ވާތީ، ރާއްޖެ ނާދެވި ކޮޗިންގައި ތާށިވެފައި ތިބި މީހުން ރައްކާތެރިކަމާ އެކު، ޓްރެވިންޑްރަމްއަށް ގެނައުމަށް ބަސްތައް މިހާރު ފޮނުވާފައިވާ ކަމަށެވެ. އެގޮތުން 24 އާއިލާއަކަށް ނިސްބަތްވާ 100 މީހަކު ޓްރެވިންޑްރަމްއަށް ގެންނާނެ ކަމަށް ވެސް ފޮރިން މިނިސްޓްރީ އިން ބުންޏެވެ.\nކޮޗިން އިން ޓްރެވިންޑްރަމްއަށް މީހުން ގެންނަން ތިން ބަސް ބޭނުން ކުރާނެ ކަމަށް ފޮރިން މިނިސްޓްރީ އިން ބުންޏެވެ. އެގޮތުން ކޮޗިންއިން މީހުން ގޮވައިގެން ޓްރެވިންޑްރަމްއަށް އަންނަ ފުރަތަމަ ދެ ބަސް، ފުރަން ހަމަޖެހިފައި ވަނީ އަމްރިތާ ހޮސްޕިޓަމް ކައިރީ ހުންނަ ޖީޖީ ހޮޓަލްގެ ކުރިމަތިން މިރޭ ދަންވަރުގެ ވަގުތުގައި ކަމަށް ފޮރިން މިނިސްޓްރީ އިން ބުންޏެވެ. އަދި ތިން ވަނަ ބަސް މީހުން ބަލާ ދިޔުމަށް ޓްރެވިންޑްރަމް އިން ފުރާނީ، މާދަމާ ހެނދުނު ކަމަށް ވެސް ފޮރިން މިނިސްޓްރީ އިން ބުންޏެވެ.\nމީގެ ކުރިން، ޓްރެވިންޑްރަމްގައި ފެންބޮޑުވެ ހާލުގައި ޖެހުނު އާއިލާތަކަށް ޓްރެވިންޑްރަމްގައި ހުންނަ ކޮންސިއުލޭޓުން ވަނީ އެހީވެފަ އެވެ. އެގޮތުން ކޯރެއް ބަންޑުންވެ ހިނގި ހާދިސާއެއްގައި ދިވެހި ހަތަރު އާއިލާއެއް ދިރިއުޅެމުންދާ ގެތަކަށް ފެންވަދެ ގޭތެރޭގައި ފެންބޮޑުވުމުގެ ސަބަބުން އެމީހުން ވަނީ ރައްކާތެރި ހިސާބުތަކަށް އިއްޔެ ބަދަލުކޮށްފަ އެވެ.\nއިންޑިއާގެ ކެރެލާއަށް މިހާރު ކުރަމުން އަންނަ ވިއްސާރައިގައި އެ ޕްރިވިންސްގެ ބޮޑު ބައެއްގައި ފެންބޮޑުވެ، 67 މީހަކު މަރުވެ 50،000 މީހުން ވަނީ ގެދޮރު ގެއްލިފަ އެވެ. ފެންބޮޑުވުމުގެ ސަބަބުން މިހާރު ވެސް އެތަކެއް ހާސް އޭކަރުގެ ދަނޑުތައް ވެސް ހަލާކުވެފައިވާ ކަމަށް އެ ސަރަހައްދުގެ ޑިޒާސްޓާ މެނޭޖްމަންޓު ޑިޕާޓްމަންޓުން ވަނީ ލަފާކޮށްފަ އެވެ.\nއިންޑިއާ ފޮރިން މިނިސްޓްރީ މޫސުން


އަންހެނުން ވެއްޓުނު މަންޒަރު ދުށިން – ސީން އެމެތް – DhiDaily\nއަންހެނުން ވެއްޓުނު މަންޒަރު ދުށިން – ސީން އެމެތް\nއުމުރުން 50 އަހަރުގެ މަޝްހޫރު ސައިކަލް ދުއްވުން ތެރިޔާ ބްރިޓިޝް ގްރޭންޑް ޕްރިކްސް، ސީން އެމެތް، އޭނާގެ އަންހެނުން ދުބާއީގައި އެމީހުން ތިބި ހޮޓެލްގެ ކުޑަ ދޮރުން ވެއްޓުނު މަންޒަރު ލޮލުން ދުއް ކަމަށް އެކަމާއި ގުޅޭ ގޮތުން ބޭއްވި އަޑުއެހުމެއްގައި ހާމަކޮށްފިއެވެ.\n42 އަހަރުގެ އަބީ އެލްސަން، ސީން ގެ އަލަތު އަބިމީހާ، ވެއްޓުނު ކަމަށް ބުނަނީ އެދެމީހުންގެ ކައިވެނީގެ އަނގޮޓި ހޯދަން އުޅުމުގެ ތެރޭގައެވެ. ސީންގެ ކައިވެނީގެ ”ބެސްތް މޭން“ ގެ ގޮތުގައި ހުރި އޭނާގެ ބޭބެ، އެ އަޑުއެހުމުގައި ބުނި ގޮތުން، ސީން ވަނީ އެ ހާދިސާ ހިނގިތީ ގަޑިއިރު ތަކެއްގެ ތެރޭ އޭނާ އަށް ގުލައި އެ ހާދިސާ ހިނގި ގޮތް ކިޔާދީފައެވެ.\nސީންގެ އަންހެނުން ވެއްޓިފައިވަނީ ޖުމެއިރާ ކްރީކް ސައިޑް ހޮޓެލް، ދުބާއީ ގެ ހަތަރު ވަނަ ފަންގިފިލާގައި ހުރި އެމީހުންގެ ސުއިތް ރޯމް އިން ފުރޮލާލައިގެންނެވެ.\nމި މަންޒަރު ވަނީ އޭރު އެ ހޮޓެލްގެ ސެކިޔުރިޓީ ގާޑް އަކަށް ހުރި، 28 އަހަރުގެ ޖޯސެފް ސެމެންޑާ އަށް ފެނިފައެވެ. އޭނާ ބުނިގޮތުން އަންހެން މީހާ މަތިން ވެއްޓުނުތަން އޭނާއަށް ވަނީ އެދުވަހުގެ (19 ފެބްރުވަރީ 2013) ދަންވަރު 2:10 ހާއިރު ފެނިފައެވެ.\nސެމެންދާ ބުނިގޮތުން އެވަގުތު އޭނަ އެ އަންހެން މީހާ ވެއްޓުނު ތަނަށް ގޮސް ބަލި ވަގުތު މަތި ބެލްކަނިއިން ފިރިހެނަކު ބަލަން ހުރި މަންޒަރު އޭނާއަށް ފެނުނު ކަމަށެވެ. އަދި އޭގެ އިރުކޮލެއް ފަހުން ސިން އެ ހާދިސާ ހިނގި ތަނަށް އެއި ތިމަންނަގެ އަންހެނުންނޭ ގޮވަމުން އައި ކަމަށާއި، އަދި އޭނާގެ އަންހެނުން ނަށް ސީޕީއާރް ދޭން ވެސް އުލުން ކަމަށެވެ. އަދި އޭގެ ފަހުން އެމްބިޔުލާސް އަދި ޕޮލިސް މިސް އެލްސަން ގެންދިޔައި ކަމަށްވެސް އޭނާ ބުންނެވެ. މިހާދިސާގައި އަންހެން މިހާ ވެއްޓުނީތޮ ނުވަތަ މީހަކު ވައްތާލީތޯ ބުނަން ނޭގޭ ކަމަށްވެސް ސެމަންދާ ވަނި ބުނެފައެވެ.\nމި މައްސަލައާއި ގުޅިގެން ސީން ދިހަ މަސްދުވަހުގެ ބަންދުގެ މުއްދަތެއްގައި ބެހެއްތުމަށްފަހު އެއްވެސް ފިޔަވަލެއް ނާޅާވަނި ދޫކޮށްފައެވެ. އަދި އެބުރި އޭނާގެ ގައުމަށް (އިނގިރޭސީ ވިލާތައް) ދިޔުމުން ވަނީ އަލުން ހައްޔަރުކޮށް އެ މައްސަލަ ބެލުމަށްފަހު ވަނީ ދޫކޮށްލާފައެވެ.\nސިންގެ ބޭބެ ޖޭސަން ބުނާ ގޮތުން ސީން އާއި އޭނާގެ އަންހެނުންނަކީ ރާ ބިޔުމަށް ދެވި ހިފުމުގެ އިތުރުން، ވަރަށްވެސް ހަލަބޮލި ދިރިއުލުމެއް އުލެމުން އައި ބައެކެވެ. އޭނަ ބުނި ގޮތުން އޭނާގެ ކޮށްކޮއަކި ވަރަށް ގަދަޔަށް ރާ ބޮއި އުޅޭ މީހަކަށް ވުމާއި އެކު އެފަދަ ވަގުތު ތަކުގައި ހުދު އޭނާވެސް ސީން އާއި ދުރުން އުލޭ ކަމަށް އޭނާ ބުންޏެވެ. އެހެން ނަމަވެސް އެދެމީހުންގެ ދިރިއުލުމުން އެއްވެސް ކަހަލަ ހަރުކަށި ކަމެއް ފެނިފައި ނުވާކަމަށްވެސް ޖޭސަން ވަނި ބުނެފައެވެ.\nއެހެން ނަމަވެސް ސީން އަދި އެލްސަންގެ ދިރިއުޅުމުގައި ބޮޑެތި މައްސަލަތައް ހުރެ ދެ މިހުން ޒުވާބު ކުރާ އަޑު އިވޭ ކަމަށްވެސް އެދެމިހުންގެ ރަށްޓެހިން އަދި އަވައްތެރިންވެސް ވަނީ ބުނެފައެވެ.\nމި އަޑުއެހުމުގައި އެލްސަންއަކީ ނަފްސާނީ ބަލި ވަރަށް ކުރިއްސުރެންވެސް ތަހައްމަލު ކުރަމުން އަންނަ މީހެއް ކަމަށާއި، ޑިޕްރެޗަން އަދި އަމިއްލަ ނަފްސައް ގެއްލުން ދިނުމުގެ އަލާމާތްތައް ވެސް ފެންނަން ހުރި ކަމަށް ބުނެފައިވެއެވެ. މީގެ އިތުރުންވެސް އެލްސަން އާއި ސިން ދިމާވުމުގެ ކުރިންވެސް އެލްސަން އަމިއްލައަށް މަރުވާން ދެ ފަހަރެއްގެ މަތިން މަސައްކަތް ކުރި ކަމަށްވެސް އަޑު އެހުމުގައި ވަނި ހާމަ ކޮށްފައެވެ.\nޑޮކްޓަރުން ބުނާ ގޮތުން އުމުރުން 10 އަހަރުން ފެށިގެން އެލްސަންގެ އަތާ ފައިގައި ތަންތަން ކަޑާ ނަގާފައި ހުރި ކަމަށް ބެލެވޭ ކަމަށާއި އަދި ސީން އާއި ދެމީހުން ކައިވެނި ކުރިތާ ދުވަސްކޮޅެއްގެ ތެރޭ އެލްސަން ސިއްހީ އެހީތެރިއެއްގެ ލަފާ ހޯދަން ވަނީ ފަށާފައެވެ.\nއަޑު އެހުމުގައި ހާމަކުރިގޮތުން އެލްސަން ގެ ދިރިއުޅުމުގެ ފަހު އަހަރު ތަކުގައި އޭނަ ވަނީ އެތަކެއް ފަހަރު ހޮސްޕިޓަލް ގައި އެޑްމިޓް ކޮށްފައި ކަމަށެވެ. އަދި އޭނާގެ އަތާއި މެޔާއި އަދި ކަރަށް އަނިޔާ ލިބިފައި ވާކަން ވެސް އިގެން ހުރި ކަމަށްވެސް އަދުއެހުމުގައި ވަނީ ހާމަކޮށްފައެވެ.\nފްރާންސްގެ ކުރީގެ ރައީސް ސަކޯޒީ ޖަލަށް ލާން ޙުކުމް ކޮށްފި\nފިންލޭންޑުގައި ކުއްލި ޙާލަތު އިޢުލާނު ކޮށްފި\nލަންކާގައި ވެކްސީން ދޭން ފަށަނީ، ފުރަތަމަ ދެ ހަފްތާ އެއް މިލިއަން މީހުންނަށް!\nހިއްވަރު ދިނުމުގެ ގޮތުން. . says:\nމުޙައްމަދު ރީހާން އަށް ބުނެލަންއޮތީ ޙަބަރު ލިޔާއިރު ދިވެހި ބަހުގެ ގަވައިދު ތަކަށް ފެތޭގޮތަށް ސާފުކޮށް ކިޔަން އެނގޭނެފަަދަ ގޮތަށް ލިޔާށެވެ. ކިއުމަށްފަހު ޕޯސްޓް ކުރުމުގެ ކުރިން އަލުން ބަލާ ޗެކްކޮށްލާށެވެ.


"Dr. Waheed haazirukoh bayaan negee ijuraaathaa hilaafah"\n"ޑރ. ވަހީދު ހާޒިރުކޮށް ބަޔާން ނެގީ އިޖުރާއަތާ ހިލާފަށް"\nކުރީގެ ރައީސް ޑރ. ވަހީދު އިއްޔެ ފުލުސް އޮފީހަށް ހާޒިރުކުރަނީ. -- އަވަސް ފޮޓޯ: އަހުމަދު އަޝްހާދު (ޖެރީ)\nކުރީގެ ރައީސް އަދި އިދިކޮޅު ކޯލިޝަންގެ އެޑްވައިޒަރު ޑރ. މުހައްމަދު ވަހީދު ހަސަން މަނިކު ފުލުހަށް ހާޒިރުކޮށް، ޖޫރިމަނާކޮށްފައިވަނީ ގާނޫނީ އިޖުރާއަތްތަކާ ހިލާފަށް ކަމަށް ކުރީގެ ޕްރޮސެކިޔުޓާ ޖެނެރަލް މުހުތާޒް މުހުސިން ވިދާޅުވެއްޖެ އެވެ.\nޑރ. ވަހީދު 1،000 ރުފިޔާ އިން ޖޫރިމަނާކޮށްފައިވަނީ އިދިކޮޅުން ބޭއްވި ސައިކަލް ބުރަށްފަހު ޕީޕީއެމް އޮފީސް ކުރިމަތީ އެއްވެފައިތިބި މީހުންނާއި މުހާތަބުކޮށް ވާހަކަ ދެއްކެވިއިރު މާސްކު ނާޅާ ހުންނެވިކަމަށް ބުނެ އެވެ.\nއެކަމާ ގުޅިގެން ދެ ފަހަރެއްގެ މަތިން ޑރ. ވަހީދު ފުލުހަށް ހާޒިރުކޮށްފައިވާއިރު، މުހުތާޒް ވަނީ އެ މައްސަލާގައި ގާނޫނީ ގޮތުން ފުލުހުން އަމަލުކޮށްފައިވާ ގޮތާމެދު ސުވާލު އުފައްދަވައިފަ އެވެ.\nމުހުތާޒް މުހުސިން --\n"އުސޫލުތަކާއި ހިލާފަށް ޖޫރިމަނާއެއް ކުރުމުގެ ބޭނުމުގައި ފުލުސްއޮފީހަށް ހާޒިރުކުރުމަށްފަހު ހާޒިރުކުރެވުނު ބޭނުމާއި ގުޅުމެއް ނެތް އަދި ގާނޫނީގޮތުން ކުރެވިގެން ނުވާނޭ ފަދަ ތުހުމަތުތަކެއް ކުރުމަށްފަހު، އެތުހުމަތުތަކުގެ މައްޗަށް ތަހުގީގީ ބަޔާނެއް ނެގުމަކީ ގާނޫނު ދަންނަ އިޖުރާތެއް ނޫން،" ޑރ. ވަހީދު ފުލުހަށް ހާޒިރުކުރުމަށް އިޝާރާތް ކުރައްވަމުން މުހުތާޒު ވިދާޅުވި އެވެ.\nއެކަމާ ގުޅޭގޮތުން ވަހީދު ވިދާޅުވެފައިވަނީ، އެމަނިކުފާނު ފުލުހަަށް ހާޒިރު ކުރުމަކީ ސިޔާސީ ކަމެއް ކަމަށާ މާސްކު ނާޅާ އުޅުނު އެހެން ލީޑަރުންނަށް ފިޔަވަޅު އަޅާފައިނުވާ ކަމަށެވެ.\n"މީގަައި އާންމުކޮށް މިހެން މަގުމަތީ އުޅޭ މީހުންނާއި އަޅުގަނޑާއި ތަފާތުވި ސަބަބަކީ އަޅުގަނޑަކީ ސިޔާސީ މީހަކަށްވީމަ. ސިޔާސީ ބަޔަކު އެއްވެފައ ތިބި ތަނެއްގައި އަޅުގަނޑު ސިޔާސީ ވާހަކަ ދެއްކީމަ އެ މައްސަލަ ބޮޑު މައްސަލައަކަށް ވެގެން މި އުޅެނީ. އެހެން ނޫނިއްޔާ އާންމުކޮށް މަގުމަތީގައި މާސްކު ނާޅާ އުޅޭ މީހުންގެ ފޮޓޯ ނަންގަވާފައި ފޮނުއްވިޔަސް އަޅުގަނޑަށް ހިޔެއް ނުވޭ އެންމެން ގެންދަވާނެ ހެނެއް. އެހެންވީމަ ދެންނެވެން އޮތީ މިއީ ސިޔާސީ ކަމަކޭ."\nވަހީދު ވަނީ ބައެއް ސިޔާސީ ލީޑަރުން މާސްކު ނާޅުއްވާ އާންމު ތަންތަނުގައި އުޅުއްވަނިކޮށް ފެންނަ ފޮޓޯތައް އާންމުވެފައިވާއިރު އެ ބޭފުޅުންނާއި ދޭތެރޭ ފިޔަވަޅު ނާޅުއްވަނީ ކީއްވެގެންތޯ ސުވާލު ކުރައްވާފައެވެ.\nޕީޕީއެމް މޯލްޑިވްސް ޕޮލިސް ސާވިސް މުހްތާޒު މުހުސިން + ރައީސް ޑރ. މުހައްމަދު ވަހީދު ހަސަން މަނިކު\nރައީސް ވަހީދު ފުލުހަށް ހާޒިރުވާން އަންގައިފި


ސެމްސަންގް ގެލެކްސީ ނޯޓް\nއެންޑްރޮއިޑް ފޯނުން އެޕްލިކޭޝަނެއް ފޮރުވާނެ ގޮތް\nމީހުން ގެންގުޅޭ ފޯނު އަތުލައި، ހާވައި ބަލާ މީހުން އަދިވެސް އެބަ އުޅެ އެވެ. ފޯނު ދޭން ބޭނުން ނުވިޔަސް، ގަދަ ބާރުން އަތުލާ ފަހަރު ވެސް އާދެ އެވެ. ބޭނުންކުރާ އެޕްލިކޭޝަންތަކާއި ފޮޓޯތައް ބަލައި، ސުވާލުކޮށް ލަދުގަންނަވާލުމަކީ އެ މީހުންނަށް ލިބޭ ވަރަށް ބޮޑު އުފަލަކަށް އޮންނަނީ ވެފަ އެވެ.\nސެމްސަންގުން "އެމެޒޯން ވެބް ސާވިސް" ދޫކޮށްލަނީ\nސެމްސަންގުން އެމެޒޯން ވެބް ސާވިސްތައް ދޫކޮށްލަނީ އެވެ. އެއީ ދެ ސަބަބަކާ ހެދި އެވެ. ފުރަތަމަ ސަބަބަކީ ޚަރަދުކުޑަކުރުމެވެ. ދެވަނަ ސަބަބަކީ ސެމްސަންގް ސްމާޓްފޯންތައް އަދި އެހެނިހެން ޑިވައިސްތައް ބޭނުންކުރާ މީހުންގެ ފަރުދީ މައުލޫމާތު ރައްކާކުރެވިފައި ހުރި މިންވަރު ކަށަވަރުކުރުމެވެ.\nސެމްސަންގްގެ ބުކް ފްލެކްސްއަށް އާ ކޮމްޕިއުޓަރެއް\nކޮންޒިއުމާ އިލެކްޓްރޯނިކްސް ޝޯ (ސީއީއެސް) 2020 އަށް ކުންފުނިތައް ތައްޔާރުވަނީ އެވެ. މިއީ ސީއީއެސް 2020 ގައި، ސެމްސަންގުން މައުރަޒުކުރަން ތައްޔާރުކުރާ ލެޕްޓޮޕެކެވެ. ސެމްސަންގުން ބުނަނީ މިއީ ތަފާތު ރަހައެއް ތަޖުރިބާކުރަން އެންމެ ރަނގަޅު ދަނޑިވަޅު ކަމަށެވެ.\nގެލަކްސީ ފޯލްޑަށް ވަކި އެޕްލިކޭޝަންތަކެއް އުފައްދަނީ\nގެލަކްސީ ފޯލްޑަށް ޚާއްސަ އެޕްލިކޭޝަންތަކެއް އުފެއްދުމަށްޓަކައި، ސެމްސަންގް އަދި ގޫގުލް އެކުގައި މަސައްކަތްކުރަން ފަށައިފި އެވެ. މި މަސައްކަތްތަކުގައި ޑިވެލޮޕަރުން ހިމަނާ ގޮތަށް ވެސް ވަނީ ހަމަޖައްސައިފަ އެވެ. ސެމްސަންގް ފަތްޖެހި ފޯނު، ގެލަކްސީ ފޯލްޑްގައި އެޕްލިކޭޝަންތައް ފުރިހަމަ އަށް މަސައްކަތްކުރުވަން ޑިވެލޮޕަރުންގެ...\nވިންޑޯޒް ފޯނުތައް ދޫކޮށްލަން ސެމްސަންގުން ބުނެފި\nގެލަކްސީ ނޯޓް 7ގެ ސަބަބުން ސެމްސަންގަށް ލިބުނު ގެއްލުން ފޫބެއްދުމަށްޓަކައި، އާ ކަސްޓަމަރުން ހޯދުމަކީ އެ ކުންފުނިން ކުރާ ކަމެއް ނޫނެވެ. އެ މީހުން ބުނަނީ އެހެންނެވެ. އެކަމަކު މި ކުރާ ކަމަކުން އެއީ ރަނގަޅު ވާހަކައެއްތޯ ސުވާލު އުފެދެ އެވެ.


Addu kudhin Asthakah mulhin farithavehje!\n15 އޭޕްރީލް 2021 - 17:22:17\nއައްޑޫއަށް މިދިޔަމަހުގެ ހަ ވަނަ ދުވަހު ގެނައި އަސްތަކާއި އެކު އައްޑޫ ރައްޔިތުންނަށް އަސް ދުއްވުމުގެ ފުރުސަތު މިހާރު އޮތީ ފަހިވެފައެވެ.\nމި ފުރުސަތުގެ ބޭނުންކޮށްގެން އަސްތައް ކިޔަމަންކޮށް އަސްދުއްވަން ދަސްކުރުމަށް ގިނަ ޒުވާންނުންތަކެއް މިހާރު އޮތީ ފޯރި ހިފާފައެވެ. އަދި އަސްތަކަށް އައްޑޫ ޒުވާނުންދަނީ ފުރިހަމައަށް ހޭނި ފައްކާވަމުންނެވެ.\nއައްޑޫއަށް އަސްތައް ގެނައި "ސަދަން ސްޓޭލިއަންސް" ކުންފުނީގެ އަހުމަދު އަގްލީލް (ކިޑް)ގެ އިންޓަވިއުއަކާއިއެކު މިފަހުން "ސުކުން" އިން ހިއްސާކޮށްފައިވާ ވީޑިއޯއަކުން އައްޑޫގެ ގޮނޑުދޮށުގެ ހިތްގައިމު މާހައުލުން ދެ ޒުވާނަކު އަސްދުއްވާ މަންޒަރު ފެނެއެވެ. ހަނގުރާމަ މައްޗަށް ގަދަފަދަ ކަމަށް މަޝްހޫރުވެފައިވާ އަސްތަކަށް ސަވާރުވެގެން އައްޑޫގެ ހިތްގައިމު ގޮނޑުދޮށުގައި މިދެޒުވާނުން ބާރު މިނުގައި އަސްދުއްވާފައިދާ މަންޒަރު ފެނުމާއިއެކު އެންމެ ފުރަތަމަވެސް ހީވީ ފިލުމެއްގެ މަންޒަރެއް ހެންނެއެވެ.\nއެއީ އާއްމުކޮށް މިފަދަ މަންޒަރުތައް ދިވެހިންނަށް ފެންނަނީ ފިލުމުތަކުން ކަަމަށްވުމާއިއެކުއެވެ. ކޮންމެއަކަސް މި ވީޑިއޯއިން ފެންނަނީ ޒުވާނުން މި އަސްތަކުގެ ބުރަކަށީތަކަށް ފަރިތަވެފައިވާ މަންޒަރެެއެވެ. އަސްދުއްވުމުގެ ރޭހަށް ފެތި ނިމިފައިވާ ކަމެއެވެ.\nމި އިންޓަވިއުުގައި އަގްލީލްވަނީ އަސްތައް ފުރަތަމަ ރާއްޖެއަށް ގެންނަން އެ ހިޔާލު އައި ގޮތްވެސް ކިޔާދީފައެވެ. އެގޮތުން އެއީ ހަމަ އެއްދުވަހު އެހެންހުރެފަ އޭނައާއި އިތުރު ރަހުމަތްތެރިއެއްގެ ދެމެދުގައި ދެކެވުނު ވާހަކައަކުން ފެށިގެންއައި ކަމެއްކަމަށް އަގްލީލް ބުނެފައިވެއެވެ.\nއަގުލީލް މީގެ ކުރިން ސީއެންއެމްއަށް ދިން އިންޓަވިއުއެއްގަ ބުނެފައިވަނީ މި އަސްތައް ބޭނުންކޮށްގެން ރާއްޖޭގައި އަސް ރޭހެއް ނުވަތަ އަސްދުއްވުމަކީ ކުޅިވަރަކަށް ހެދުމަކީ އޭނާގެ ވަރަށް ބޮޑު ހުވަފެނެއް ކަމަށެއެވެ. އަދި ރާއްޖޭގެ ގިނަ ޒުވާނުންތަކެއް މިކަން ދަސްކޮށް މުބާރާތްތައް ބޭއްވޭ ފެންވަރަށް އެކަން ކުރިއަރުވަންވެސް ބޭނުންވާކަމަށް ބުނެފައިވެއެވެ. އަސްތައް ދުއްވާލުމުގެ ފުރުސަތު އައްޑޫ ސިޓީގެ އެހެން ރަށްރަށަށް ވެސް ހުޅުވާލާނެ ކަން އަގްލީލް ވަނީ ފާހަގަކޮށްފައެެވެ.\nކޮންެމެއަކަސް މިފެންނަ މަންޒަރުތަކަށް ބަލާއިރު އަގްލީލްގެ މިހުވަފެންވެސް ހަގީގަތަކަށް ވުމަކީ ވަރަށް ގާތުގައި އޮތް ކަމެއްހެން ހީވެއެވެ.\nއެތަށް ބަޔަކު ފޮޓޯ ނެގުމާއި އަސް ދުވުމަށް ކޮންމެ ދުވަހަކުވެސް ދާއިރު މި އަސްތަކުގެ ތެރޭގައި ހިމެނެނީ ތިން އަހެކެވެ. އެއީ އަސްލަން އާއި ސޯފީ އަދި ޖޯޖީ އެވެ.


Tottenham ge dhathuru Mourinho molhakun fashaifi\nޓޮޓެންހަމްގެ ދަތުރު މޮރީނިއޯ މޮޅަކުން ފަށައިފި\nމޮރީނިއޯ މެޗުގައި އުފާފާޅު ކުރަނީ ---\nޓޮޓެންހަމް ހޮޓްސްޕާސްގެ ކޯޗް ކަމާ ހަވާލުވެ ހޯޒޭ މޮރީނިއޯ ކުރިމަތިލި ފުރަތަމަ މެޗުގައި ވެސްޓްހަމް ޔުނައިޓަޑު އަތުން 3-2 ން މޮޅު ވެއްޖެ އެވެ.\nވެސްޓްހަމްގެ ދަނޑުގައި ކުޅުނު އެ މެޗަކީ ޖެނުއަރީގެ ފަހުން އަވޭ މެޗަކުން ޓޮޓެންހަމް މޮޅުވި ފުރަތަމަ މެޗެވެ. މެޗުގެ ފުރަތަމަ ހާފުގައި ޓޮޓެންހަމް ވަނީ ދެ ލަނޑު ޖަހާފަ އެވެ.\nފުރަތަމަ ލަނޑު ސަން ހިންގް މިން ކާމިޔާބު ކުރީ 36 ވަނަ މިނެޓްގަ އެވެ. އޭނާ ލަނޑު ޖެހީ ޑެލީ އަލީ ތަނަވަސް ކޮށްދިން ފުރުސަތަކުންނެވެ. ދެ ވަނަ ލަނޑު ސަން ތަނަވަސް ކޮށްދިން ފުރުސަތަކުން ކާމިޔާބު ކުރީ ލޫކަސް މޯރާ އެވެ.\nޓޮޓެންހަމްގެ ތިން ވަނަ ލަނޑު ކެޕްޓަން ބޭންޑް އަޅައިގެން ކުޅުނު ހެރީ ކޭން ކާމިޔާބު ކުރީ ދެ ވަނަ ހާފު ފެށިގެން ހަތަރު ވަނަ މިނެޓްގަ އެވެ. މެޗުގެ ދެ ވަނަ ހާފުގައި ގެނައި ބަދަލު ތަކުން ވެސްޓްހަމްގެ އިން ހަމަލާތައް ވަރުގަދަކޮށް މެޗުގެ ނަތީޖާ ހަމަހަމަ ކުރުމާ ވަރަށް ގާތަށް ދިޔަ އެވެ.\nވެސްޓްހަމްގެ ފުރަތަމަ ލަނޑު ކާމިޔާބު ކުރީ ބަދަލު ކުޅުންތެރިއެއްގެ ކުޅެން އެރި މިޝޭލް އެންޓޯނިއޯ އެވެ. މެޗުގައި ތިން ލަނޑު ވެސްޓަހްމްއިން ކާމިޔާބު ކުރި ނަަމަވެސް އެ ޓީމުން ޖެހި ދެ ވަނަ ލަނޑު ވީޑިއޯ އެސިސްޓެންޓް ރެފްރީ ޓެކްނޮލަޖީން ގަބޫލެއް ނުކުރި އެވެ. އެއީ ކޯނަރަކުން ތަނަވަސްވި ބޯޅަ ރޮބަޓް ސްނޮގްޑްރާސް ފޮނުވާލިއިރު ވީއޭއާރުން ދެއްކީ އޭނާ އޮފް ސައިޑް މަޅީގައި ޖެހިފައި ހުރި ކަމަށެވެ. ވެސްޓަހްމައަށް މެޗުގެ ނަތީޖާގެ ފަރަގު ކުޑަކޮށްދިނީ އަންޖެލޯ އޮގްބޮންނާ އެވެ.\nޔޫރަޕާ ލީގަށް މޮރީނިއޯ ޓާގެޓް ކަނޑައަޅައިފި\nސަން، ލޮރިސްގެ ކުރިމަތިލުން މޮރީނިއޯއަށް ކަމުދިޔަ


Boatdheyya nulaa India ah ulhevaykah neii: CoP26 bilaahakah? | ThePress\nEnglish Edition Wednesday, October 27, 2021 29.97 °C broken clouds\nLast Updated 14:36, 27 October\nބޯޓުދެއްޔާ ނުލާ އިންޑިއާއަށް އުޅެވޭކަށް ނެތް: ކޮޕް26 ބިލާހަކަށް؟\n28 September 2021, 15:07\nއިންޑިއާގައި4މިލިއަން މީހުންގެ ވަޒީފާ، ސީދާ ގޮތުންނާއި ނުސީދާ ގޮތުން ގުޅެނީ ބޯޓުދެލި ނަގާ މައިންތަކާ / ފޮޓޯ: މޮންގަބާޔާ\nތިމާވެއްޓަށް ގެއްލުން ދެނިވި މާއްދާތައް އެންމެ ގިނައިން ބޭރު ކުރާ ގައުމުތަކުގެ ލިސްޓުގެ3ވަނަ މަގާމު އަދިވެސް ގެންދަނީ އަވަށްޓެރި އިންޑިއާއިންނެވެ. އިންޑިއާއަކީ ބޯޓުދެލި ނުވަތަ ކޯލްއަށް އިންތިހާއަށް ބަރޯސާވެފައި ވާ ގައުމެއް ކަން ހަނދާން ނައްތާލެވޭކަށް ނެތެވެ.\nކުރިއަށް އޮތީ މޫސުމީ ނޭދެވޭ ބަދަލުތަކާ ދެކޮޅަށް ބައިނަލްއަގުވާމީ ފެންވަރުގައި މަސައްކަތްތަކެއް ކުރާ އެންމެ ވަރުގަދަ އެއް ޕްލެޓްފޯމް ކަމަށް ވާ ކޮޕް26ގެ ބައްދަލުވުންތައް ކަމަށް ވީ ނަމަވެސް، ދެމެހެއްޓެނިވި އަދި އިޔާދަ ކުރަނިވި ހަކަތައިގެ މަސްދަރުތަކަށް ބަރޯސާވުމަކީ އިންޑިއާއަށް ކުރެވިދާނެ ކަމެއް ކަމާ ސުވާލު އުފެދެއެވެ.\nއިންޑިއާގެ ވިޔަފާރިވެރިންނާ ހިސާބުންވެސް މިކަމަށް ހައްލެއް ލިބޭނެ އަލި މަގެއް ނުފެނެއެވެ. ޖައްވު ހޫނު ކުރާ ވިހަ ގޭސް ބޭރު ކުރާ މިންވަރު މަދުކޮށް، ތިމާވެއްޓާ ރައްޓެހި ގޮތްތައް ހިޔާރު ކުރުމަށް ތާއީދު ކުރުމުގެ ބަދަލުގައި، ވިޔަފާރިވެރިން އިނގިލި ދިއްކުރަނީ ހުޅަނގުގެ ގައުމުތަކަށެވެ. ހުޅަނގުގެ ގައުމުތަކުންވެސް އެކަން އެހެން ކުރާތީ ކަމަށް ބުނެއެވެ.\nއަވަށްޓެރި އިންޑިއާގެ ބޯޓުދެލި ނަގާ މައިނެއްގައި މަސައްކަތް ކުރިއަށް ދަނީ / ފޮޓޯ: ބިޒްނަސް ސްޓޭންޑަޑް\nމުމްބާއީގައި ބޫޓު ކާރުހާނާއެއް ހިންގާ ޒުވާން ވިޔަފާރިވެރިއެކެވެ. އޭނާގެ ކާރުހާނާއިން ބޭރުވާ ގެދަބުޅިތަކުން މުޅި ސަރަހައްދު ވަނީ ތަގައްޔަރުވެފައެވެ. އޭނާގެ ކާރުހާނާއިން ބޫޓު އެކްސްޕޯޓް ކުރަނީ އިނގިރޭސިވިލާތާއި އެމެރިކާއަށެވެ. އޭނާ ގަބޫލު ކުރާ ގޮތުގައި، ހުޅަނގުގެ ތަހުޒީބީ ގައުމުތަކުން، ވިހަ ގޭސްތައް އިންޑިއާއަށް އެކްސްޕޯޓް ކުރީއެވެ. ވީ އިރު، އިންޑިއާއިން އެކަން ހުއްޓާލަންވީ ކީއްވެތޯ އޭނާ ސުވާލު އުފައްދައެވެ.\nކަން މިހެން އޮތް ނަމަވެސް ހުޅަނގުންވެސް ދަނީ، އިންޑިއާގެ މި އުސޫލު ބަދަލު ކުރުމަށް ޑިމާންޑް ކުރަމުންނެވެ. އިންޑިއާގެ ހަކަތައިގެ ސިނާއަތުގެ 70 ޕަސެންޓް ހިއްސާ ކުރަނީ ބޯޓު ދެލި ކަމަށް ވާއިރު، މިއީ ތިމާވެއްޓަށް އެންމެ ގެއްލުން ދެނިވި އެންމެ މުޑުދާރު ހަކަތައިގެ ބާވަތެވެ.\nބްރޫކިންގްސް އިންސްޓިޓިއުޝަންއިން އެންމެ ފަހުން އެކުލަވާލި ތަފާސް ހިސާބުތަކަށް ބަލާއިރު، އިންޑިއާގެ ބޯޓު ދެލި ނަގާ ސިނާއަތުގައި ސީދާ ގޮތުންނާއި ނުސީދާ ގޮތުން ބައިވެރިވާ މީހުންގެ އަދަދު4މިލިއަނަށް އަރައެވެ. ބޯޓުދެލީގެ ސިނާއަތް ވެފައި ވަނީ އިންޑިއާގެ އެންމެ ފަގީރު ސަރަހައްދުތަކުގެ ދިރިއުޅުމުގެ އެންމެ އަސާސީ ބޭނުންތަކާ ގުޅިފައި ވާ ހައްސާސީ ސިނާއަތަކަށެވެ.\nއިންޑިއާއަކީ ބޯޓުދެއްޔަށް އިންތިހާއަށް ބަރޯސާވެފައި ވާ ގައުމެއް / ފޮޓޯ: އޭޝިއާ ޓައިމްސް\nމައިންތަކުގައި މަސައްކަތް ކުރާ މީހުންގެ ޔޫނިއަންގެ ފަރާތުން ވާހަކަދެއްކި ސުދާރްޝާން މޮހާންޓީ ބުނާ ގޮތުގައި "ބޯޓުދެއްޔާ ނުލާ އިންޑިއާއަށް ދިރިއުޅެވޭކަށް ނެތެވެ".\nމޮހާންޓީ ބުނި ގޮތުގައި މައިންތަކަށް ފުރުސަތު ދިނުމުގެ ގޮތުން އެތައް ބަޔަކަށް ވަނީ އަމިއްލަ ގެދޮރުވެސް ދޫކޮށްލަން މަޖުބޫރުވެފައެވެ. އެ ދަރަޖައަށް އެ މަސައްކަތް ފުޅާވެފައި ވަނިކޮށް، މައިންތައް ބަންދު ކުރަން ޖެހުމަކީ އެތައް ބައެއްގެ ދިރިއުޅުމަށް، އަނެއްކާވެސް ނޭދެވޭ އަސަރު ފޯރާނެ ކަމެއް ކަމަށް މޮހާންޓީ ބުނެއެވެ. ދުނިޔޭގެ ޕްރެޝަރަށް އިންޑިއާއިން ކިޔަމަންވެއްޖެ ނަމަ، އިންޑިއާ ދެމި އޮންނާނީ ކިހިނަކުންތޯ މޮހާންޓީ ވަނީ ސުވާލު އުފައްދާފައެވެ.\nދުރުގައި އޮތް ފެހި ބިމަކަށް އިޝާރާތް ކުރަމުން މޮހާންޓީ ވަނީ، ތިމާވެއްޓަށް ފައިދާ ކުރަނިވި މަސައްކަތްތަކެއްވެސް ކުރިއަށް ދާ ކަމަށް ބުނެފައެވެ.\nސާފު ހަކަތައިގެ ބާޒާރު\nފާއިތުވީ 10 ވަރަކަށް އަހަރު ދުވަހަށް ބަލާއިރު އިންޑިއާއިން ބޯޓުދެލި ބޭނުން ކުރި މިންވަރު ވަނީ2ގުނަ އިތުރު ވެފައެވެ. ގިނަ އަދަކަށް މިހާރުވެސް ބޯޓުދެލި އިމްޕޯޓް ކުރަމުން ދާއިރު، ކުރިއަށް އޮތް އަހަރުތަކުގައި އިތުރު މައިންތައް ހުޅުވަންވެސް އެގައުމުން ދަނީ ރާވަމުންނެވެ.\nއަވަށްޓެރި އިންޑިއާގެ ބޯޓުދެލި ނަގާ މައިނެއްގައި މަސައްކަތް ކުރާ ކުޑަކުއްޖެއް / ފޮޓޯ: އިކޯ ބިޒްނަސް\nކަން މިހެން އޮތް ނަމަވެސް، އިންޑިއާއިންވެސް ދަނީ ސާފު ހަކަތައިގެ މިސްރާބަށް މަސައްކަތްތަކެއް ކުރަމުންނެވެ. އެގޮތުން މިހާރު ބޭނުން ކުރަމުންދާ ކަރަންޓުގެ 40 ޕަސެންޓަކީ ގެއްލުން ދެނިވި މާއްދާތަކުން އެއްކިބާވެފައި ވާ ހަކަތަ ކަމުގައި، 2030 ވަނަ އަހަރު އަންނަން ވާއިރަށް ހެދުމަށް، އިންޑިއާއިން ވަނީ އަމާޒު ހިފާފައެވެ.\nމި އަމާޒަށް ވާސިލުވުމުގައި ބައެއް ސަރަހައްދުތަކުން މިހާރުވެސް ވަނީ ބޮޑެތި ކުރިއެރުންތަކެއް ހޯދާފައެވެ. އެގޮތުން ދިއްލީ މެޓްރޯ ސިސްޓަމުން ބޭނުން ކުރާ ހަކަތައިގެ 60 ޕަސެންޓަށް ވުރެ ބޮޑު މިންވަރެއް ހިއްސާ ކުރަނީ އިރުގެ އަވިން ލިއްބައިދޭ ހަކަތަ ކަމުގައި ފާހަގަ ކުރަން ޖެހެއެވެ. ނަމަވެސް މުޅި އިންޑިއާއަށް މިކަން ފަތުރާލުމަށްޓަކާ، ބޭރުގެ އިންވެސްޓްމަންޓް ބޭނުންވާނެއެވެ.\nއެހެން ގޮތެއް ނެތް\nއިންޓަނޭޝަލަން އެނާޖީ އޭޖެންސީއިން ބުނާ ގޮތުގައި 1.3 ބިލިއަނަށް ވުރެ ގިނަ މީހުންގެ އާބާދީއެއް އޮތް އިންޑިއާއިން ކުރިއަށް އޮތް އަހަރުތަކުގައި ހަކަތައަށް ކުރާ ޑިމާންޑް، އެހެން ހުރިހާ ގައުމަކަށް ވުރެ އިތުރު ވެގެންދާނެއެވެ.\nމިހާ ހިސާބުން އޮރިއްސާ ފަދަ ސަރަހައްދަކަށް ބަލާލުން މުހިންމެވެ. ބޯޓުދެލި ނަގާ މައިނަކާ މާ ދުރުނޫން ހިސާބެއްގައި އަޅާފައި ވާ ވަގުތީ ޖިފުޓިއެއްގެ ބޭރުގައި ރޯކޮށްފައި ވާ އުނދުން ކައިރީ އުޑަފައިން އިށީނދެ އިން ޔަމުނާ މުންޑާއަށް، ދުންބޯވެފައި ވާ އެތަނުގައި އިނުން ނޫން އެހެން ގޮތެއް ނެތެވެ.\nއެކި ކަހަލަ މަސައްކަތްތައް ކޮށްގެން ދިރިއުޅުމުގެ ހަރުދުތައް ބަލަހައްޓަމުން އަންނަ ޔަމުނާއަށް ކަރަންޓް ލިބޭނެ ގޮތެއް ނެތެވެ. އުނދުން މަތީގައި ކެކެމުން ދިޔަ ކުކުޅު ސުރުވާކޮޅު ރޯފިލުވަން، ބޯޓުދެލި ބޭނުން ކުރުން ނޫން އެހެން ގޮތެއް އޭނާއަކަށް ނެތެވެ. ރޭގަނޑުގެ އަނދިރި ކަމުގެ ތެރެއިން އަލިކަމެއްގެ ހިލަމެއްވެސް ވަނީ ބޯޓުދެލި ބޭނުން ކޮށްގެންނެވެ.\nކިތަންމެ ގެއްލުމެއް ދިން ކަމުގައި ވީ ނަމަވެސް ބޯޓުދެލި ބޭނުން ކުރުން ނޫން އެހެން ގޮތެއް ޔަމުނާ ފަދަ މީހަކަށް ނެތެވެ. އިންޑިއާއަކީ ހަކަތައަށް ފެން ބޮވައިގެން، ކަރުހިއްކުން ފިލާ ނުދާ ގައުމެކެވެ. ނަމަވެސް ތިމާވެއްޓާ ރައްޓެހި ކުރިއެރުމެއް ހޯދުމަށް ކޮންމެވެސް ވަރެއްގެ އަގެއް ދައްކަން ޖެހޭ ކަން އިންޑިއާއިންވެސް ގަބޫލު ކުރަން ޖެހެއެވެ.\nހަކަތައިގެ ސިނާއަތް ރިޕޯޓް ކޮޕް26 އިންޑިއާ މޫސުމީ ނޭދެވޭ ބަދަލު ތިމާވެށި ލައިފްސްޓައިލް\n100 ކިލޯގެ މަސްތުވާތަކެތި:3މީހެއްގެ ބަންދު އިތުރުކޮށްފި\nއައްޑޫގައި ހިނގި އެކްސިޑެންގައި އަނިޔާވި ދެ މީހަކަށް ފަރުވާދޭން މާލެ!\nދަންޖެހިގެން މަރުވި ކަމަށް ބުނާ ނަރުހެއްގެ މައްސަލައެއް ބަލަނީ\nއައްޑޫގެ މޫދަށް ވެއްޓުނު ހައިމާކަކުން ތެޔޮ ލީކުވެއްޖެ، މައްސަލަ ބަލަނީ\nބޯޓު ފަރަށް އެރީމާ ގެއްލުން 800 މިލިއަން، ޖޫރިމަނާކުރީ 100 މިލިއަނުން!\nވެރިކަން ނެގީ ހަނގުރާމައަކުން ގައުމު ސަލާމަތް ކުރަން: އަލް-ބުރުހާން


SunOnline: Saudi gai 'Halaal Night Club' hulhuvi massala balanee\nސައުދީގައި "ހަލާލު ނައިޓް ކުލަބް" ހުޅުވި މައްސަލަ ބަލަނީ\nސައުދީ އަރަަބިއާގައި "ހަލާލް ނައިޓްކްލަބެއް" ހުޅުވާފައިވާ ކަމަށް ސޯޝަލް މީޑިއާގައި ވަނީ ހަބަރު ފެތުރިފައި -- ފޮޓޯ: ގެޓީ\nޖިއްދާ (ޖޫން 13): ސައުދީ އަރަބިއާގެ ޖިއްދާގައި ރޭ ނައިޓްކްލަބެއް ހުޅުވި މައްސަލަ އެގައުމުގެ ޖެނެރަލް އެންޓަޓެއިންމެންޓް އޮތޯރިޓީ (ޖީއީއޭ)އިން ބަލަން ފަށައިފި އެވެ.\nޖީއީއޭއިން ކުރި ޓުވީޓެއްގައިވާ ގޮތުން ނައިޓްކްލަބެއް ހުޅުވަން އެއިދާރާއިން ހުއްދައެއް ނުދެ އެވެ.\n"ޖީއީއޭއަށް ލިބިފައިވާ މައުލޫމާތަށް ބަލާއިރު، އެ އިވެންޓަކީ ގާނޫނުތަކާއި ގަވާއިދުތަކާ ހިލާފަށް، މި އިދާރާގެ ހުއްދައާ ނުލައި ބޭއްވި އިވެންޓެއް،" ޖީއީއޭގެ ބަޔާނުގައިވެ އެވެ.\nއަދި ޖީއީއޭއިން ހުއްދަ ދިނީ އެހެން އިވެންޓަކަށް ކަމަށާއި، ނަމަވެސް ކޮންޓްރެކްޓް ހެދި ފަރާތުން އެއާ ހިލާފުވީ ކަމަށް ބުނެފައިވެ އެވެ.\nމެދުއިރުމަތީގެ ބައެއް މީޑިއާތަކުގައި "ހަލާލް ނައިޓްކްލަބެއް"ގެ ގޮތުގައި ސިފަކޮށްފައިވާ އެތަން ހަދާފައި ވަނީ ބެއިރޫތާއި ދުބާއީގައި ނައިޓްކްލަބުތައް ހުޅުވާފައިވާ ވައިޓް ބްރޭންޑުންނެވެ.\n"ވައިޓް ސައުދީ އަރަބިއާ"ގެ ފޭސްބުކް ޕޭޖުގައި އެކްލަބް އިޝްތިހާރު ކުރަމުން ވަނީ ކްލަބު ހުޅުވުމުގައި އެމެރިކާގެ ލަވަކިޔުންތެރިޔާ ނިޔޯ ބައިވެރިވާނެ ކަމަށް ބުނެފަ އެވެ. އަދި އެކްލަބު ހުޅުވާފައި ހުންނާނީ ރޭގަނޑު 22:00އިން 03:00އަށް ކަމަށް ބުނެފަ އެވެ.\nމީގެ އިތުރުން 18 އަހަރުން ދަށުގެ ކުޑަކުދިން އެތަނަށް ވަނުމާއި ބަނގުރާ ވިއްކުމާއި އެތަނުގައި ތެރޭގައި ފޮޓޯ ނެގުން ވަނީ މަނާކޮށްފަ އެވެ.\nވައިޓް ބްރޭންޑުން ބުނި ގޮތުގައި އެތަން ސައުދީގައި ހުޅުވާފައި ހުންނާނީ މިމަހުގެ އަށެއްގައި ފެށުނު ޖިއްދާ ސީޒަން ފެސްޓިވަލް ނިމެންދެނެވެ. އަންނަ މަހުގެ 18ގައި ނިމޭނެ އެފެސްޓިވަލަކީ ޖިއްދާގައި ފަތުރުވެރިކަން ޕްރޮމޯޓު ކުރުމަށް ތަފާތު ހަރާކާތްތަކާ އެކު ފާހަގަ ކުރާ ދުވަސްތަކެކެވެ.\n"ހަލާލް ނައިޓްކްލަބާ" މެދު ސައުދީ ރައްޔިތުންގެ މެދުގައި ވަނީ ހިޔާލު ތަފާތުވުން އުފެދިފަ އެވެ. އެގޮތުން ބައެއް ފަރާތްތަކުން ވަނީ އެއީ ސައުދީ އަރަބިއާ ޒަމާނީ ކުރުމަށް ވަލީއަހުދު މުހައްމަދު ބިން ސަލްމާން ފެއްޓެވި މަސައްކަތުގެ ދަށުން ހުޅުވާފައިވާ ތަނެއް ކަމަށް ބުނެ، އެކަމަށް ތައުރީފުކޮށްފަ އެވެ.\nނަމަވެސް އެހެން ފަރާތްތަކުން ވަނީ ނައިޓްކްލަބެއް ހަލާލް ވާނީ ކިހިނެއްތޯ ސުވާލުކޮށް، މައްކާ ކައިރީ އޮންނަ ޖިއްދާގައި އެފަދަ ތަނެއް ހުޅުވުމާ ދެކޮޅަށް ވާހަކަ ދައްކާފަ އެވެ.\nތުރުކީގެ ސައުދީ ކޮންސިއުލޭޓުހުރި އިމާރާތް ވަނީ ވިއްކާލާފައި\nސައުދީއަށް ދިން ހަމަލާތަކަށް ފަހު ތެލުގެ އަގު އުފުލިއްޖެ\nސައުދީން ތެޔޮ އުފައްދާ މިންވަރު ދަށްކޮށްފި


މަލްޓި ޕާޕަސް އޭރިއާ (6-ޑީ) އިން އޮޑިދޯނިފަހަރު ބަނުމާއި މަރާމާތުގެ މަސައްކަތަށް ބިންދޫކުރުން\nމިރަށުގެ ލޭންޑް ޔޫސް ޕްލޭނުގައި 6-ޑީ (މަލްޓިޕާޕަސް އޭރިއާ)ގެ ގޮތުގައި ކަނޑައަޅާފައިވާ ސަރަހައްދުން 2000 އަކަފޫޓްގެ 05 ބިމާއި 10000 އަކަފޫޓްގެ 01 ބިން ކުއްޔަށް ހިފުމަށް ޝަޢުޤުވެރިވާ ފަރާތްތަކަށް ބީލަން ހުށަހެޅުމުގެ ފުރުޞަތު ހުޅުވާލަމެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން ބީލަން ފޯމް ހުށަހެޅުއްވުންއެދެމެވެ. މި އިޢުލާނާގުޅޭ ބީލަން ކަރުދާސް 2020 ފެބްރުއަރީ 05 ވާ ބުދަ ދުވަހުގެ 09:00 ން ފެށިގެން 2020 ފެބްރުއަރީ 11 ވާ އަންގާރަ ދުވަހުގެ 13:30 އާއި ހަމަޔަށް ވިލުފުށީ ކައުންސިލްގެ އިދާރާއިން ލިބެން ހުންނާނެއެވެ. ބީލަން ކަރުދާހާއި ބީލަން ފޯމްގެ އަގަކީ -/50 (ފަންސާސް ރުފިޔާ) އެވެ.\nމިއިޢުލާނާ ގުޅޭ ޕްރީބިޑް މީޓިން އޮންނާނީ 2020 ފެބުރުއަރީ 12 ވަނަ ދުވަހުގެ 13:00ގައި ކައުންސިލްގެ އިދާރާގެ ޖަލްސާކުރާ މާލަމުގައެވެ. ބީލަން ފޯމް ބަލައިގަތުމާއި ކެނޑުން އޮންނާނީ 2020 ފެބްރުއަރީ 17 ވާ ހޯމަ ދުވަހުގެ 13:00ގައި ކައުންސިލްގެ އިދާރާގެ ޖަލްސާކުރާ މާލަމުގައެވެ. ބީލަން ކަރުދާހާއި ފޯމް ނުނަންގަވާ ފަރާތްތަކަށް ބީލަން ހުށަހެޅުމުގެ ފުރުޞަތެއް ނުލިބޭނެއެވެ. ގިނަ ފަރާތްތަކަށް ފުރުޞަތު ހޯދައިދިނުމުގެ ގޮތުން އެއްނަމެއްގައި 2ބިން ދޫނުކުރެވޭނެއެވެ.\nސުންގަޑި: 11 ފެބުރުވަރީ 2020 1330


މިހިރީ އުފާތައް ގެއްލިފާ (4ވަނަ ބައި) – Esfiya\nހިތާމަ December 7, 2019\nމިހިރީ އުފާތައް ގެއްލިފާ (4ވަނަ ބައި)\nއަހަރެން ކޮޓަރިއަށް ވަތްއިރު އެލީނާ އުޅެނީ ލިވިއާ ނުނިދައިގެންނެވެ. ލިވިއާ ރޯންއޮވެފައި އަހަރެން ފެނުމާއިއެކު ދުއްވައިގަނެގެން އައިސް އަހަރެންގެ އަތުތެރެޔަށް ވަދުނެވެ. އަހަރެން ލިވިއާ އުރާލިވަގުތު އަހަރެންނަށް ފެނުނީ ލިވިއާގެ ނިއްކުރި ވަރަށް ބޮޑަށް މަށައިގެންގޮސްފައިވާތަނެވެ. އެލީނާ ކޮންމެސް އަނިޔާއެއް ކުރީކަން އަހަރެންނަށް ޔަގީނެވެ. އަހަރެން ލިވިއާ ގޮވައިގެން ބޭރަށް ނުކުތީމެވެ. ލިވިއާ ހުއްޓާލީ އަހަރެން އުނދޯލީގައި އިނދެ އިރުކޮޅަކު ނާނާ ކިޔާދިންފަހުންނެވެ. އަހަރެންގެ ނާނާ ނިމުނުއިރު ލިވިއާއަށް ވަނީ ނިދިފައެވެ.\n“ކީއްވެތަ މިރޭ ޒުވާބެއް ނުފަށަން ތި ހުންނަނީ.؟” ލިވިއާ ބާއްވަން އަހަރެން ކޮޓަރިއަށް ވަތް ވަގުތު އެލީނާ ބުނެލިއެވެ. އަހަރެން އޭނަޔާއި ވާހަކަ ނުދެއްކިޔަސް އޭނަޔަށް އުނދަގޫވެއެވެ. ވާހަކަ ދެއްކިޔަސް އުނދަގޫވެއެވެ. އަހަރެން އޭނަ ބުނި އެއްޗަށް އެއްވެސް ޖަވާބެއް ނުދީ ލިވިއާ ބާއްވާފައި އެނދުމަތިން ބާލީހެއް ހިފައިގެން ނުކުތީމެވެ. އަހަރެން ދެން އެލީނާ ގާތުގައި ނުނިދާނަމޭ ހިތާއެވެ.\nއަހަރެން ނުކުމެ ސޯފާގައި އޮށޯވެ އޮއްވައި ކޮޓަރީގެ ދޮރު ހުޅުވާލިއަޑު އިވުނެވެ. “މަ ދެރަ ވާނެ ކަމަށްތަ ކަލޭ ތިތާ ތިއޮތީ؟ މަށަށް ވަރިހަމަ ކަލޭ ތިތާ އޮތަސް.” އެލީނާ މަސައްކަތް ކުރީ އަހަރެންނާއި ޒުވާބު ކުރެވޭތޯއެވެ. ނަމަވެސް އަހަރެން ސަމާލުކަމެއް ނުދެމެވެ. އެލީނާ އެތާހުރެ އެތައް އެއްޗެއް އަހަރެންނާއި އަހަރެންގެ އާއިލާއަށް ރަށްދުކޮށް ކިއެވެ. ނަމަވެސް ދެނެއް އެއިން އެއްވެސް ބަހަކުން އަހަރެންގެ ހިތުގައި އަޅާނެ ވޭނެއް ކުރާނެ އަސަރެއްވެސް ނެތެވެ. އަހަރެން އަޅާނުލުމުން އެލީނާ ކޮޓަރިއަށް ވަދެ ދޮރުލެއްޕިއެވެ.\nޖެހިގެންއައި ދުވަހު އޮފީހުގައި އިނދެ އަހަރެން ވަރަށް ވިސްނީމެވެ. ލީޒާ ދޭން އެއުޅޭ ފައިސާ އަހަރެން އަނބުރާ އަދާ ކުރަން ވަރަށްބޮޑު މަސައްކަތެއް ކުރަން ޖެހޭނެއެވެ. 1 މިލިއަން ތިން މިލިއަނަށް ހެދުމަށް އަހަރެން ހަދާނެ ގޮތަކާއި މެދު އަހަރެން ވަރަށް ބޮޑަށް ވިސްނީމެވެ.\nއެގޮތުގައި ތިން ދުވަސް ހޭދަ ވެގެން ދިޔައީ އަހަރެންނާއި ހަވާލުވާން މިއުޅޭ ބޮޑު މަސައްކަތަށް އަހަރެން ތައްޔާރު ވެލުމަށް ލިބިގެން ދިޔަ ފުރުސަތަކަށެވެ. ލީޒާ މަސައްކަތުގައި ބުރަކޮށް އުޅުމުގެ ސަބަބުން އަހަރެންނާއި ދިމާވާ ގޮތެއް ނުވިއެވެ. ގޭތެރެއިން އަހަރެން އެލީނާއަށް ދައްކަމުން ދިޔައީ އަހަރެމެންގެ ކައިވެނީގައި މިހާތަނަށް އެލީނާއަށް ނުދައްކާފަދަ ސިފަތަކެކެވެ. އަހަރެން މިހާރު އެލީނާއާ ވާހަކައެއް ނުދައްކަމެވެ.\nލީޒާއާއި ބައްދަލު ނުވާތާ ހަތަރު ވަނަޔަށް ވީދުވަހު ލީޒާ އަހަރެންނަށް ގުޅިއެވެ. ފައިސާގެ ޗެކު ހަވާލު ކުރުމަށް ބައްދަލު ކޮށްލަން ބޭނުން ވާތީއެވެ. އަހަރެން ލީޒާ އާއި ވާހަކަ ދެއްކީ ކޮޓަރި ތެރޭގައި އޮވެއެވެ. އެއިރު އެލީނާވެސް ކޮޓަރި ތެރޭގައި އުޅެއެވެ. އަހަރެން ވާހަކަ ދެއްކީ ރޭގަނޑު9ޖަހާއިރު ބައްދަލު ކުރަންކަން އެލީނާއަށް އެނގޭނެއެވެ. “ކާކާ ބައްދަލު ކުރަން ދާން ތިއުޅެނީ؟” އަހަރެން ފޯނު ބޭއްވުމާއިއެކު އެލީނާ ވަރަށް މަޑުން ބުނެލިއެވެ. މުޅި ހަޔާތުގައިވެސް އެލީނާ އަހަރެންނާއި ރީތިކޮށް ވާހަކަ ދެއްކި މިއީ ފުރަތަމަ ފަހަރެވެ. އަހަރެންގެ ފަރާތުން މިހާރު ފެންނަ މިޒާޖުން އަހަރެން ބީވެދާނެ ކަމުގެ ބިރު އެލީނާގެ އުފެދެން ފެށީބާއެވެ. “އަހަރެން ކޮންމެ މީހަކާ ބައްދަލު ކުރިއަސް ކަލެއަކަށް ނުބެހެވޭނެ.” އަހަރެން ރަށްދު ދިނީ ކެރި ހުރެއެވެ. އެވަގުތު އެލީނާގެ މޫނުން އަހަންނަށް ފެނުނީ މާޔޫސް ކަމެވެ. އޭނާގެ އަނގައިން އިތުރު އެއްވެސް ބަހެއް ނުނުކުތެވެ.\nއެރޭ އަހަރެން ލީޒާ އާއި ބައްދަލު ކުރަން ދިޔުމަށް ތައްޔާރު ވަމުން ދިޔައިރު އެލީނާ އެނދުމަތީގައި އިނެވެ. “ކޮންތާކަށް ދާން ތިއުޅެނީ؟” އެލީނާ ސުވާލު ކޮށްލިއެވެ. އަހަރެން އަނގައިންނެއް ނުބުނަމެވެ. ނަމަވެސް އެލީނާ ގާތަށް ރުޅިއެއް ނައެވެ. އަހަރެންގެ އުޅުމަށް މިއައި ބަދަލުގެ ސަބަބުން އެލީނާގެ މިޒާޖަށް ބަދަލުތަކެއް އައިސްފިއެވެ. އަހަންނަށް މިހާރު އެކަން ޔަގީންވެއްޖެއެވެ.\nއެރޭ ލީޒާ އަހަރެންނާއި ފައިސާ ހަވާލު ކުރީ ޗެކަކުންނެވެ. އަހަރެން ބޭނުން ވަގުތަކު ފައިސާ ނެގޭ ގޮތަށެވެ. ވަކިވުމުގެ ކުރިން އަހަރެން އެރޭ ލީޒާ އާއި މަޝްވަރާކުރީމެވެ. އެލީނާގެ އުޅުމަށް އައި ކުއްލި ބަދަލާ ބެހޭގޮތުންނެވެ. އަދި އެލީނާ ރަނގަޅު ވުމުގެ ކުލަވަރުތަކެއް އޭނާގެ އުޅުމުން ފެންނަން ފަށައިފިކަން އަހަރެން ލީޒާއަށް ހާމަކޮށްދިނީމެވެ. އެ ވާހަކަތައް އަހާފައި ލީޒާގެ މޫނުމަތިން އަހަންނަށް ފެނުނީ އުފާވެރިކަމުގެ ބަދަލުގައި މާޔޫސް ކަމެވެ. އެކަން ލީޒާގެ ވާހަކަ ދެއްކުމުން ހާމަ ނުކުރަން ލީޒާ މަސައްކަތް ކުރިއެއްކަމަކު އަހަރެންނަށް ލީޒާގެ މޫނުން ވަރަށް ރަނގަޅަށް އެކަން ފާހަގަވާން ހުއްޓެވެ. “ދެން އެލީނާ ރަނގަޅު ވެއްޖެޔާމު އެލީނާ ވަރިއެއް ނުކުރާނަންތަ؟” ލީޒާ ސުވާލު ކޮށްލިއެވެ. ލީޒާ މާޔޫސް ވެފައި އެއިނީ ކޮންކަމަކާ ކަމެއް އަހަރެންނަކަށް ނޭނގުނެވެ. “ކޮންމެގޮތެއް ވިއަސް ވަރިކުރާނަން..” ލީޒާގެ މޫނަށް ހަމަޖެހުން އައީ އަހަރެން މި ޖަވާބު ދިނުމުންނެވެ.\nއެލީނާ ރަނގަޅު ވިއަސް އަހަރެންނަކަށް ދެން އެލީނާ އާއި އެކުގަޔެއް ނޫޅެވޭނެއެވެ. އަހަރެންގެ ހިތް އަލަކުންދެން އެލީނާގެ ނަމެއް ނުކިޔާނެއެވެ. އަހަރެންގެ ހިތް މިހާރު ގޮވަނީ އެހެން މަންޒިލަކަށް ދާށެވެ. އެއީ ލީޒާއެވެ. އަހަރެންނަށް ލީޒާ ދެކެ ލޯބި ވެވިއްޖެކަން ޔަގީނެވެ. އަހަރެން އެލީނާގެ މިޒާޖަށް އައި ބަދަލުގެ ވާހަކަ ބުނުމުން ލީޒާގެ މޫނުން އެ ފެނުނު މާޔޫސް ކަމަކީ އަހަރެން ދެކެ ލޯބިވާ ކަމުގެ ނިޝާނެއް ބާއެވެ؟ އަހަރެންނަށް ޔަގީނެއް ނޫނެވެ. އަހަރެން އަދި މަޑުކޮށްލާނަމެވެ. ލީޒާގެ ހިތް އަހަރެން ހާސިލް ކުރާނީ އެލީނާގެ ކިބައިން ސަލާމަތް ވެގެންނެވެ.\nއެރޭ އަހަރެން ގެޔަށް އައިއިރު އެލީނާ ކޮޓަރި އެނދުމަތީގައި އޮތެވެ. އަހަރެން ގޮސް އެލީނާއަށް ފެންނާނެހެން ލީޒާ ދިން ޗެކު ޑްރެސިންގް ޓޭބަލް މަތީގައި ބޭއްވީމެވެ. އަހަރެން ބޭނުންވީ އެލީނާއަށް އެ ފައިސާ ލިބުނުކަން އަންގާލާށެވެ. އަހަރެން ފާހާނާއަށް ވަދެ އެއްޗެހި ބަދަލު ކޮށްލައިގެން ނުކުތްއިރު އެލީނާ ހުރީ ޑްރެސިންގް ޓޭބަލް ކައިރީގައި އެޗެކު ހިފައިގެންނެވެ. “މީ ކޮންހާ ފައިސާއެއް؟” އެލީނާ އަހަރެންނާ ސުވާލު ކޮށްލިއެވެ. “ތީ ކަލޭ ތިކިޔާ ފައިސާބޮނޑި. ކަލޭ ބަފާ އަތުން މަގޭ ބައްޕަ ނެގި. ތީތި މަދައްކާނަން މާދަމާ ކަލޭ ބައްޕަޔަށް. ކަލޭވެސް މިނިވަންވާން ތައްޔާރަށް ހުރޭ..” އަހަރެން އެލީނާ ވަރި ކުރަން ވިސްނާކަން އަހަރެން އެލީނާޔަށް އަންގައިދިނީމެވެ. އަހަރެން ހީކުރީ އެލީނާ ހަޅޭއް ލަވަން ފަށާނެ ކަމަށެވެ. ނަމަވެސް ކަންތަށްވީ އެހެންނަކުން ނޫނެވެ. އެހެން ބުނުމަށްފަހު އަހަރެން ބާލީހެން ނަގައިގެން ކޮޓަރިން ނުކުތުމަށް ހިނގައިގަތް ވަގުތު އެލީނާ އަހަރެންގެ އަތުގައި ހިފެހެއްޓިއެވެ. އެވަގުތު އަހަރެން އެލީނާ އަތުން އެ ޗެކު ޖަހައި ގަތީމެވެ. އޭނާ އޭތި ވީދާލަ ފާނެތީއެވެ.\n“ކީއްވެ ތިހެން ތި ހަދަނީ؟ އަހަރެން ވަރި ކުރީމަ މަންމަމެން ކިހާ ދެރަވާނެ. އަހަންނާ ވަކި އިންނާނީ ކާކު؟ އަހަރެންގެ ދެން ހުރީވެސް ވަކި ކާކު. ހެޔޮނުވާނެ އަހަރެން ދޫ ނުކޮށްލާ. އަހަންނަށް ވަރިހަމަ ތި ފައިސާ ނުލިބުނަސް. އަހަރެންދެން އުޅޭނީ ވަރަށް ލޯބިން. އަހަރެން އިސްލާހުވާން ފުރުސަތެއް ދީ. އަހަރެން ދެން ލިވީއަކަށް އަނިޔާއެއްވެސް ނުކުރާނަން”. މިއޮއް ހުރިހާ ދުވަހު އޭނަ ހިތުހުރި ގޮތެއް ހަދަމުންދިޔަ އަހަރެންނާއި ވަކިވާން ޖެހުނީމަ އަހަންނަށްޓަކާ ފުރަތަމަ ފަހަރަށް އޭނާގެ ލޮލުން އޭނާ ކަރުނަ އަޅައިފިއެވެ. އޭނާގެ ދިރިއުޅުމަށް އަހަރެންނަކީ މުހިންމު މީހެއްކަން އޭނާއަށް އިހުސާސް އެކުރެވުނީ އަދި ކިރިޔާއެވެ. އަހަރެން އޭނާގެ އަތް ފޮޅައި ލީމެވެ. އެ އާދޭސްތަށް އަހަރެން އަހާކަށް ބޭނުމެއް ނުވިއެވެ. އަހަރެން ކޮޓަރިން ނުކުތް އިރުވެސް އޭނާ ރޯން ހުއްޓެވެ.\nVarahves furihama genesdheefa inn goih❤❤❤\nI wish one day u get to be in vanavana list. Hehe. Keep it up maseeh\nMaseeh ge vaahaka thah varah varah varah reethi Maasha Allah❤😊👍👏💯👌\nowwwn. thank you so much\nVarah reethi mi part vx varah… Waiting for next part… When next?\nނާކާ (އެޕިސޯޑް 05)\nހިތާމަ އެހެނިހެން ލޯބި November 19, 2019\nހިތާމަ ކުރުވާހަކަ ދީނީ April 21, 2020\nލޯ ފޮހެލާދޭށެ މަގޭ 14\nހިތް އެދުނަސް… (1)\nހިތާމަ އެހެނިހެން ލޯބި September 4, 2018\nކަލާޔާ ނުލާ 4\nހިތާމަ ލޯބި January 24, 2019\nލޯބި އަހަރެން ވާނަމޭ (8)\nހިތާމަ އެހެނިހެން ލޯބި May 24, 2017\nހިތާމަ ލޯބި February 25, 2017


ރާއްޖޭގައި ހަރުކަށި ފިކުރު މީހުން އިތުރުވަނީ ރާއްޖޭގައި ދީނަށް ފުރައްސާރަކުރާ މީހުންގެ މައްސަލަތައް ސަރުކާރުން ބަލަން ފަސްޖެހޭތީ އާއި އިސސްލާމް ދީން ރާއްޖޭގައި ހިމާޔަތްކުރަން ސަރުކާރުން ގެންގުޅޭ ބީރަށްޓެހި ސިޔާސަތުގެ ސަބަބަބުން ކަމަށް އޭދަފުށީ ދާއިރާގެ މެންބަރު އަޙްމަދު ސަލީމް ވިދާޅުވެއްޖެއެވެ.\nސަލީމް ވިދާޅުވީ ރާއްޖޭގައި އިސްލާމް ދީނާއި ޚިލާފް ކަންކަން ތަކުރާރުކޮށް ހިނގަމުންދާ ކަމަށެވެ. މިއަހަރުގެ ޖަނަވަރީ މަހުގެ ދިހަ ވަނަ ދުވަހު ރޭ ވެސް މާލޭ ކުޅިވަރު އެކުވަނީގައި އިސްލާމްދީނަށް ޚިލާފް އެފަދަ ކަމެއް ބަޔަކު ކުރިކަމަށެވެ.\n"މާތް ﷲ އަށާއި، ކީރިތިރަސޫލާ މުޙައްމަދު ﷺ އަށް ނިސްބަތްކޮށް ދީނަށް ފުރަށްސާރަކޮށް، ހަޖޫޖަހާ!" ކަމާއި މަދަނީ ޖަމިއްޔާތަކުގެ ނަމުގައި އެފަދަ ކަންކަން ކުރުމުންވެސް އެއްވެސް ފިޔަވަޅެއް ސަރުކާރުން ނުއަޅާކަން ސަލީމް ފާހަގަކުރެއްވިއެވެ. އަދި ރާއްޖޭގެ ރައްޔިތުން އެކަންކަމަށް ނުރިހި ކަންބޮޑުވުން ފައުޅުކުރާއިރުވެސް ރައްޔިތުންގެ އިޙްޞާޞްތަކުގައި ސަރުކާރުން ޖަހަމުން ގެންދަނީ ކޮޅުފައިންކަމަށްވެސް ސަލީމް ފާހަގަކުރެއްވިއެވެ.


Kulhudhuffushi Council ah minister: Furathama Kuni management plan eh hadhaidhee\nޑރ ހުސެއިން ކުޅުދުއްފުށީ ކައުންސިލާއެކު ބޭއްވި ބައްދަލުވުމުގެ ތެެރެއިން--\nކުޅުދުއްފުށީގެ ކުނީގެ މައްސަލަ ހައްލުކުރުމަށް އެހީވާނަން، ފުރަތަމަ ޕްލޭނެއް ހަދައިދީ: ތިމާވެއްޓާ ބެހޭ ވަޒީރު\nކުޅުދުއްފުއްޓަށް ދިމާވެފައިވާ ކުނީގެ މައްސަލަ ހައްލުކުރުމަށް އެހީތެރިކަން ފޯރުކޮށްދޭނެ ކަމަށާއި ކައުންސިލުން ފުރަތަމަ ކޮށްދޭންވީ ކަމަކީ ކުނިމެނޭޖްކުރުމުގެ ޕްލޭނެއް ހެދުންކަމަށް އެންވަޔަރަންމެންޓް މިނިސްޓަރު ޑރ ހުސެއިން ރަޝީދު ހަސަން ވިދާޅުވެއްޖެ އެވެ.\nމިނިސްޓަރު މިހެން ވިދާޅުވީ އިއްޔެ ކުޅުދުއްފުއްޓަށް ވަޑައިގެން ކައުންސިލް މެމްބަރުންނާއެކު ބޭއްވި ބައްދަލުވުމުގައި ވާހަކަފުޅު ދައްކަވަމުންނެވެ.\nމިނިސްޓަރު ވިދާޅުވީ ކުނި މެނޭޖްކުރުމަކީ ގާނޫނީގޮތުން ކައުންސިލްތަކާ މަތިކޮށްފައިވާ ޒިންމާއެއް ކަމަށާއި ކުޅުދުއްފުށީ ކުނި މެނޭޖްކުރުމަށް މިނިސްޓްރީން ކައުންސިލަށް އެހީތެރިކަން ފޯރުކޮށްދޭނެ ކަމަށެވެ. ކައުންސިލްގައި ކުނި މެނޭޖްކުރުމުގެ ޕްލޭނެއް ނެތުމުން އެއީ ކަންބޮޑުވުމެއްގެ ގޮތުގައި ސިފަކުރައްވަމުން މިނިސްޓަރު ވިދާޅުވީ އުސޫލެއްގެ ގޮތުގައި މިނިސްޓްރީ އެހީތެރިކަންފޯރުކޮށްދެނީވެސް ޕްލޭން ހަދައި ހުންނަ ކައުންސިލްތަކަށް ކަމަށެވެ.\nމިނިސްޓަރު ވިދާޅުވީ ޕްލޭނެއް ހެދުމަށް ފަހު، ކުނި މެނޭޖްކުރަން ބޭނުންވާ ފަރާތެއް ހޯދުމަށް އިއުލާނުކުރެވިދާނެ ކަމަށެވެ. ކުޅުދުއްފުށީ ކުނިކޮށި މެނޭޖްކުރުމަށް ބޭނުންވާ ފަރާތްތަކުން އެކަމުގެ ޝައުގުވެރިކަން މިނިސްޓްރީގައި ފާޅުކޮށްފައިވާ ކަމަށާއި އެހެންވުމުން ޕްލޭން ހަދައި ކުނި މެނޭޖްކުރުމަށް ހުޅުވާލުމަށް މިނިސްޓަރު ލަފާދެއްވި އެވެ.\nއަދި ފަންނީގޮތުންނާއި މާލީ ގޮތުން އެކަންކަމުގައި މިނިސްޓްރީންގެ ފަރާތުން ކައުންސިލަށް އެހީތެރިކަންފޯރުކޮށްދެއްވާނެކަމަށް އޭނާ ވިދާޅުވި އެވެ. އެގޮތުން ކުނީގެ މައްސަލަ ހައްލުކުރުމަށް ބޭނުންވާ އިސިލިނޭޓަރު ފޮނުވުމުގެ މަސައްކަތްކުރަމުންދާކަމަށް މިނިސްޓަރު ވިދާޅުވި އެވެ.\nބައްދަލުވުމުގައި ވާހަކަދައްކަވަމުން ކައުންސިލް ރައީސް އަބުދުލް ލަތީފް ހަސަން ވިދާޅުވީ ކުނީގެ މައްސަލަ ހައްލުކުރަން ބޭނުންވަނީ ކުންފުންޏަކާ ހަވާލުކޮށްގެން ކަމަށާއި އެކަން ކައުންސިލަށް ނުކުރެވޭނެ ކަމަށެވެ. އެހެންވުމުން 2010 ވަނަ އަހަރުތެރޭގައި ކުނިކޮށި ޔޫޓިލިޓީއާ ހަވާލުކޮށްފައިވާ ކަމަށެވެ. މިހާރު ފެނަކައިން އެމަސައްކަތްކުރަމުންދާއިރު ކައުންސިލްގެ ދަށަށް ގެނެސްފިނަމަ މިހާރު އެކުރާ ވަރަށްވެސް އެކަން ނުވާނެކަމަށް ލަތީފް ވިދާޅުވި އެވެ.\nޑރ ހުސެއިންނާއެކު ބޭއްވި ބައްދަލުވުމުގެ ތެރެއިން ކައުންސިލް މެމްބަރުން--\nލަތީފް ވިދާޅުވީ ކައުންސިލްގައި ކުނި މެނޭޖްކުރުމުގެ މާލީ ތަނަވަސްކަމާއި އިންސާނީ ވަސީލަތްވެސް ނެތް ކަމަށެވެ. އަދި ކުޅުދުއްފުއްޓަށްވުރެ ކުރިއަރާފައިވާ ރަށްތަކުގައިވެސް ކުނި މެނޭޖްކުރަނީ ކައުންސިލުން ނޫން ކަމަށާއި އެކަން ކުރަނީ ވެމްކޯއާ ހަވާލުކޮށްކަން ފާހަގަކުރެއްވި އެވެ. އެގޮތުން ކައުންސިލުންވެސް ބޭނުންވަނީ ވެމްކޯއާ ހަވާލުކުރަން ކަމަށް ލަތީފް ވިދާޅުވި އެވެ.\nއެކަމަކު މިނިސްޓަރު އެކަމަށް ދެކޮޅު ހައްދަވަ އެވެ. އެކަން ކައުންސިލުންތަކުން ނަގައި ވެމްކޯއާ ހަވާލުކޮށްފައިވާ ކުރީގެ ސަރުކާރުންކަމަށެވެ. އެއީ އެކަން ގާނޫނޫގައި އޮންނަގޮތް ނޫން ކަމަށާއި ކުނިމެނޭޖްކުރުމުގެ ކަންކަން ގާނޫނޫ ލާޒިމްކޮށްފައިވަނީ ކައުންސިލްތަކާކަން މިނިސްޓަރު ތަކުރާރުކޮށް ފާހަގަކުރެއްވި އެވެ. އަދި މިސަރުކާރުން ބޭނުންވަނީ ކައުންސިލްތަކަށް އެހީތެރިކަންފޯރުކޮށްދީގެން ބާރުވެރިކުރުވުންކަން މިނިސްޓަރު ވިދާޅުވި އެވެ.


Education ministry ge PS suspend koffi | Mihaaru\nއެޑިއުކޭޝަންގެ ޕާމަނަންޓް ސެކްރެޓަރީ ސައީދު: ސީއެސްސީން ބަލާ މައްސަލައަކާ ގުޅިގެން އޭނާ ވަނީ ސަސްޕެންޑްކޮށްފައި.-- ފޮޓޯ: ނިޝާން އަލީ/ މިހާރު\nއެޑިއުކޭޝަން މިނިސްޓްރީގެ ޕީއެސް ސަސްޕެންޑްކޮށްފި\n26 ޖެނުއަރީ 2019 - 20:06 88 comments\nއެ ކޮމިޝަންގެ ސެކްރެޓަރީ ޖެނެރަލް އިބްރާހިމް ޒުހުރީ "މިހާރު" އަށް މިއަދު ވިދާޅުވީ، ސިވިލް ސާވިސްގެ ގަވާއިދުގެ ދަށުން މިދިޔަ ބުރާސްފަތި ދުވަހުން ފެށިގެން އެއް މަސް ދުވަހަށް ސައީދު ސަސްޕެންޑް ކޮށްފައިވާ ކަމަށެވެ. ނަމަވެސް ކޮމިޝަނުން ބަލާ މައްސަލައިގެ ތަފްސީލެއް ސީއެސްސީ އަކުން ނުދެ އެވެ.\nމިނިސްޓްރީތަކުގެ ޕާމަނަންޓް ސެކްރެޓަރީންނަކީ ކޮންމެ ތަނެެއްގައި ވެސް ސިވިލް ސާވިސްގެ ފަރާތުން ހުންނަ އެންމެ އިސް މުވައްޒަފެވެ.\nވަރަށް ކުރިއްސުރެ ފެށިގެން ތައުލީމީ ދާއިރާގައި މަސައްކަތް ކުރައްވަމުން ގެންދަވާ ސައީދު، އެޑިއުކޭޝަން މިނިސްޓްރީގެ ޕީއެސް އަކަށް އައްޔަން ކުރެއްވީ ކުރީގެ ރައީސް އަބްދުﷲ ޔާމީންގެ ސަރުކާރުގެ ދުވަސްވަރުގެ ތެރޭގައި ނޮވެމްބަރު 9، 2017 ގަ އެވެ. އޭނާ އޭގެ ކުރިން ހުންނެވީ އެ މިނިސްޓްރީގެ ޑިރެކްޓަރު ޖެނެރަލްގެ މަގާމުގަ އެވެ.\nޖުލައި 21، 2016 ގައި ސިވިލް ސާވިސްގެ ގާނޫނަށް ގެނައި އިސްލާހުގައި ވާ ގޮތުން ޕާމަނަންޓް ސެކްރެޓަރީން އައްޔަން ކުރަން ޖެހެނީ އެ މިނިސްޓްރީއެއްގެ މިނިސްޓަރުގެ ލަފާގެ މަތިންނެވެ.\nއެކަމަކު، ސިވިލް ސާވިސް ގާނޫނުގައި ކުރިން ވާ ގޮތުން ޕާމަނަންޓް ސެކްރެޓަރީ އައްޔަން ކުރުމުގެ ބާރު އޮންނަނީ ހަމައެކަނި ސިވިލް ސާވިސް ކޮމިޝަނަށެވެ. ނަމަވެސް، މިނިސްޓަރުގެ ލަފާގެ މަތިން ޕާމަނަންޓް ސެކްރެޓަރީން އައްޔަން ކުރުމަށް ޔާމީންގެ ސަރުކާރުގެ ތާއީދާ އެކު ސިވިލް ސާވިސްގެ ގާނޫނު ފަހުން އިސްލާހު ކުރީ އެވެ. ޔާމީންގެ ސަރުކާރުގެ ފަރާތުން އެ އިސްލާހު ގާނޫނަށް ހުށަހެޅުއްވީ ދިއްދޫ ދާއިރާގެ އޭރުގެ ޕީޕީއެމްގެ މެމްބަރު އަދި މިހާރު ޖުމްހޫރީ ޕާޓީގައި ހުންނެވި އަބްދުއްލަތީފް މުހައްމަދެވެ.\nPS in ayyan kurumaa behey islaahu thasdheegu kuravvaifi\nއެ އިސްލާހު ފާސްކުރުމާ އޭރުގެ އިދިކޮޅު މެމްބަރުން އަދި މިހާރު ސަރުކާރު ކޯލިޝަންގައި ތިއްބެވި މެމްބަރުން ދެކޮޅެވެ.\nސީއެސްސީން ބަލަމުންދާ މައްސަލައަކާ ގުޅިގެން އެޑިއުކޭޝަން މިނިސްޓްރީގެ ޕީއެސް ސަސްޕެންޑް ކުރިއިރު، ކުރީގެ ސަރުކާރުތަކުން އޭރުގެ ސިޔާސީ އިދިކޮޅު ހަރަކާތުގައި ބައިވެރިވިކަމަށް ބުނެ ބައެއް ސްކޫލުތަކުގެ ޓީޗަރުންނަށް ފިޔަވަޅު އަޅާފައި ވެ އެވެ.\nއިތުރު ލިޔުންތައް ސިވިލް ސާވިސް އެޑިއުކޭޝަން މިނިސްޓްރީ ސިވިލް ސާވިސް ކޮމިޝަން ސިވިލް ސާވަންޓުން ސަރުކާރު


Zainab Ah Kuri Aniyaa Post Mortem Reportun: Hih Falhaigendhaa Varuvey - Vaguthu\nޒައިނަބްއަށް ކުރި އަނިޔާ ޕޯސްޓް މޯޓަމް ރިޕޯޓުން: ހިތް ފަޅައިގެންދާ ވަރުވޭ\n5 ދުވަސް ކުރިން ( ޖެނުއަރީ 12, 2018 )\nޕާކިސްތާނުގައި ޒައިނަބް އަންސާރީ ނަމަކަށް ކިޔާ އުމުރުން އެންމެ ހަތް އަހަރުގެ އަންހެން ކުއްޖަކަށް ޖިންސީ ގޯނާކޮށް އަނިޔާވެރިކޮށް މަރާލާފައި އޮއްވާ ފެނުނު ހަބަރާއެކު މުޅި ދުނިޔެއަށް ސިހުން ގެނުވިއެވެ. ޕާކިސްތާނުގައި އެ ކުއްޖާގެ ހައްގުގައި އެތައް ބަޔަކު މަގުތަކަށް ނިކުމެ މުޒާހަރާ ކުރި އިރު ދުނިޔޭގެ އެކި ގައުމުތަކުގައި ގިނަ ބަޔަކު ސޯޝަލް މީޑިއާގައި ޒައިނަބްއަށް އިންސާފު ހޯދުމަށް ގޮވާލިއެވެ.\nމި އަހަރުގެ ޖެނުއަރީ4ވަނަ ދުވަހު ގެއްލިގެން ހޯދާތާ ދުވަސްތަކެއް ފަހުން ޒައިނަބްގެ ހަށިގަނޑު ފެނުނީ ޕާކިސްތާނުގެ ކަސޫރު ނަމަކަށް ކިޔާ ރަށުގެ ކުނި ގޮނޑަކަށް އެއްލާފައި އޮއްވައެވެ. ޒައިނަބްގެ ހަށިގަނޑު ފެނުނީ މިދިޔަ އަންގާރަ ދުވަހު އޭނާ ދިރިއުޅުނު ގެއާ ދެ ކިލޯމީޓަރު ދުރުގައިވާ ތަނަކުންނެވެ.\nޒައިނަބްގެ ހަށިގަނޑު ފެނުނު ދުވަހު ހެދި ޕޯސްޓް މޯޓަމް އިން ދެއްކި ގޮތުގައި، އޭނާގެ ހަށިގަނޑު ފެނުނީ އޭނާ މަރާލިތާ2ނުވަތަ3ދުވަސް ފަހުންނެވެ. އެހެން ކަމުން އޭގެ މާނައަކީ ޒައިނަބްއަށް އަނިޔާ ކުރި މީހުންގެ އަތް ދަށުގައި އޭނާއަށް3ނުވަތަ4ދުވަސް މަޑު ކުރަން ޖެހުނު ކަން ކަމަށް މާހިރުން ބުނެއެވެ.\nޕޯސްޓް މޯޓަމް އިން އެނގުނު ގޮތުގައި ޒައިނަބްގެ ދުލަށް ވަނީ ގެއްލުން ވެފައެވެ. އެއީ އޭނާގެ އަނގަ ފިއްތައި ދުލުގައި ދަތް އަޅަން މަޖުބުރޫ ކުރުމުން ކަމަށް ބައެއް ރިޕޯޓުތައް ބުނެއެވެ. އަދި އޭނާގެ މޫނަށް ވެސް އެކި ވަރުވަރުގެ އަނިޔާ ވަނީ ކޮށްފައެވެ. މީގެ އިތުރުން ޒައިނަބްގެ ކަރުގެ "ހައިބޮއިޑް" ކަށި ބިންދައިގެން ގޮސްފައި ހުރުމުން އޭނާގެ ކަރުގައި ހިފައި ނޭވާ ހާސްކޮށް މަރާލިކަން ވަނީ އެނގިފައެވެ. އޭނާގެ ހަށިގަނޑުގެ ތެރެއިން ލެޔާއި ޗަކަ ވެސް ވަނީ ފެނިފައެވެ. އަދި އޭނާއަށް އެތަށް ގޮތަކަށް ޖިންސީ އަނިޔާ ކޮށްފައިވާއިރު އެ ވާހަކަތުން އެތަށް ބަޔެއްގެ ހިތްތައް ވަނީ ކުދި ކުދި ވެފައެވެ.\nޒައިނަބްގެ މަރާ ގުޅިގެން ބީބީސީއާއި ވާހަކަ ދައްކަމުން އޭނާގެ ބައްޕަ ބުނީ، އޭނާގެ މުޅި ދުނިޔެ މިހާރު ވަނީ ނިމިގެން ގޮސްފައި ކަމަށެވެ. އަދި އޭނާއަށް ދިމާވެފައިވާ ހިތާމަވެރިކަން ދުލުން ބުނުމަކީ ކުޅަދާނަ ކަމެއް ނޫން ކަމަށް އޭނާ ބުންޏެވެ.\nޒައިނަބްގެ މަރާ ގުޅިގެން ޕާކިސްތާނުގައި ބޮޑެތި މުޒާހަރާތައް ކުރަމުންދާއިރު ބައެއް ފަރާތްތަކުން ވަނީ ސަރުކާރުގެ ބައެއް އިދާރާތަކުގައި ހުޅުވެސް ރޯކޮށްފައެވެ.\nޖެނުއަރީ 13, 2018 - 13:47\nތިކަން ކުރި މީހުން ޖެހެނީ މަރާލަން.\nޖެނުއަރީ 13, 2018 - 11:55\nވަގުތުމީހުން މިކަހަލަ އެއްޗެހި ސުންނަތަށް ހަޖޫޖަހާގޮތަށް ނުލިޔުން އެދެން.\nޖެނުއަރީ 13, 2018 - 18:33\nމިޙަބަރުގަ ކޮބާތަ ސުންނަތް ގެނެސް ހަޖޫ ޖަހާފަ\nޖެނުއަރީ 13, 2018 - 09:59\nތިކަންވެސް އިންޑިއާ އިޒްރޭލު ބޮލުގައި އަޅުވާ ނިންމާލަ. މުސްލިމަކު ނުކުރާނެ ތިކަމެއް.\nޖެނުއަރީ 13, 2018 - 05:52\nކިހާ ދެރަ ކަލެއްތީ\nޖެނުއަރީ 12, 2018 - 21:04\nއަސްލުވެސް ވަރަށް ދެރަވެއްޖެ\nޖެނުއަރީ 12, 2018 - 19:27\nޒައިނަބް އަށް ޖަންނަތުލް ފިރުދައުސް މިންވަރު ކުރައްވާށި!7އަހަރުގެ އަންހެން ދަރިއެއް ހުރޭ އަޅުގަނޑުގެވެސް....ހިތް ފަޅައިގެން ދާވަރުވޭ މިޚަބަރު ކިޔާފަ އެކުއްޖާފުޅަށް ލިބޭނެ ވޭނާއި ގަންނާނެ ބިރުހިތަށް އަރާފަ.\nޖެނުއަރީ 13, 2018 - 01:35\nއަހަރެންގެ7އަހަރުގެ އަންހެން ދަރިފުޅަށްވެސް ކިޔަނީ ޒައިނަބް... ވަރަށް ހިތްދަތި އިހްސާސެއް ކުރެވެނީ މި ލޯބި ކުއްޖާގެ ވާހަކަ އަޑު އިވުނީމަ.\nޖެނުއަރީ 12, 2018 - 19:03\nތިފަދަ އިންސާނުން ނިކަން ގިނަތަނެއް ތިޕާކިސްތާނު އަފްގާނިސްތާނު ޔަމަން ކަހަލަ ތަންތަނަކީ. ޚަބަރުތައް ތިލަވާވަރު މަދީ.\nޖެނުއަރީ 12, 2018 - 18:26\nއިންޑިއާގެ ޖާސޫސޫންގެ އަތެއްއޮތްކަމަށް ގަބޫލުކުރެވޭ.\nޖެނުއަރީ 12, 2018 - 17:55\nއަޅެފަހެ ކީއްނުވެގެންތަ ޅަކުދިންނާ ބެހެނީ. މާބޮޑަށް ޑެސްޕަރޭޓް ވަންޏާ ޕާކިސްތާނުގައި ހުންނާނެ ނަމްބަރު ގެތަށް. އޭގެން ތަނަކަށް ގޮސް ތިމާއާ އެއްވަރެއްގެ މީހަކު ހޯދީމަ ވީނު. އެހެން ގޮތެއް ނެތިއްޔާ ފާރެއްގަ ލޯވަޅެއް ތޮރުފައިގެން އުޅެންވީނު. ބޮޑުވެއްޖެ ކަމެއް😡\nޖެނުއަރީ 12, 2018 - 15:51\nޒައިނަބުއަށް ސުވަރުގެ ދައީމި ނިއުމަތް ދެއްވަންދޭ. ޢާއިލާއަށް ކެތްތެރިކަން ދެއްވާށި އާމީން. އަދި އެކުއްޖައަށް އެ އަނިޔާ ކުރި މިހާ އަށް ދެ ދުނިޔޭގެ އަޒާބު ދަކަފަންދޭ\nޖެނުއަރީ 12, 2018 - 15:22\n😥ﷲގެ އިރާދަފުޅުން ތުއްތު ޒައިނަބުއަކީ ސުވަރުގޭގެ އުފާވެރި ދޫްޏެއް/ ޢާއިލާއަށް ކެތްތެރިކަން ދެއްވާށި އާމީން. މަޢުލޫމާތު ލިބިފައިވާގޮތުގާ މިޖަރީމާ ހިނގިއިރު ތުއްތު އެކުއްޖާގެ މައިންބަފައިންވަނީ ޢުމްރާއަށް މައްކާއަށް ގޮސްފައެވެ. ވީމާ މިހާދިސާގައި މިކުއްޖާ ބެލެހެއްޓުމަށް ޙަވާލުވެގެންތިބި މީހުންގެ އިހުމާލު އޮއްކަމަށް ގަބޫލުކުރަންޖެހޭ. ޢެހާ ކުޑަކުއްޖަކު އެކަނި މާއެކަނި ގެއިންބޭރަށް ދިޔަދިނުމަކީ މިފަދަ ހިތާމައެއް ކުރިމަތި ވެދާނެކަމެއްކަން ކޮންމެ ގައުމެއްގެ ބަޔަކަށްވެސް އެގެން ޖެހޭނެއެވެ. މިޝައިޠާނީ ވަބާ ނުހިންގާ ގައުމެއް ނެތެވެ.\nޖެނުއަރީ 12, 2018 - 15:43\nޖެނުއަރީ 12, 2018 - 19:01\nއެކުއްޖާއަށް ސުވަރުގެ ޔަގީން ނުވާނެގޮތެއް ނުވިސްނޭ. ކަލޭގެ ދުއާ ވެސް ދެން ރަނގަޅު.\nޖެނުއަރީ 13, 2018 - 14:45\nޖެނުއަރީ 12, 2018 - 15:20\nމިކަން ކުރި ހަޔަވާން ހޯދާ އޭނަ ކޮށާ ކުޑަ ކުރަންވީ\nޖެނުއަރީ 12, 2018 - 15:07\nރާއްޖޭގައި މަރުގެ ހުކުމް ތަންފީޒްކުރަން އުޅޭތީ ހިތްފަޅާގެންދާ މީހުން މިއަދު ނ ިކަން ވިސްނާލަބަލަ ، ޒައިނަބް އަށް އެކުރި އަނިޔާތަށް ކުރިމީހާ އަތުލެވި މަރަށް ހުކުމްކުރާ ދުވަހު އޭނާގެ ހައްގުގައޭ ކިޔާފައި ތިބައިގަޑު އަގަހުޅުވާއިރު އެމައުސޫމް ކުޑަކުއްޖާ އެއްވެސް ރަހްމެއްނެތި އަނިޔާކޮށްމަރާލި ގާތިލު ހަމަދޫކޮއްލަންވީހެއްޔެވެ. ޑޮކްްޓާރ އަފްރީޝީމް އާއި ނަޖީބްފަދަ ކުށެއްނެތި މަރާލިމީހުންނަށް ހަމަ މަރުގެ އަދަބް ހައްގުނު ވޭހެއްޔެވެ.\nޖެނުއަރީ 12, 2018 - 14:50\nޖެނުއަރީ 12, 2018 - 14:45\nތިފަދަ ކަމެއް އިންސާނަކު ނުކުރާނެއެވެ. އެއީ ހަމަކަށަވަރުން އިންސާނުންގެ ސޫރާގައިވާ ހަޔަވާނުންނެވެ.\nޖެނުއަރީ 12, 2018 - 20:53\nކަލޭމެން ތީ އިންސާނުންތަ ނޫނީ ހައިވާނުންތަ؟ ކަލޭމެންގެ ކިބައިގަ އިންސާނިއްޔަތުކަމެއް ހުރީ ކޮން އިރަކު؟\nއަންނަ މަހު ކުޅުދުއްފުށީގައި ސީޓީ ސްކޭނާއި އިކޯ ސައުންޑްގެ ޚިދުމަތް ފަށަނީ\nޒައިނަބުގެ މަރުގެ މައްސަލައިގައި ހައްޔަރުކޮށްފައި ވަނީ އޭނާގެ ގާތިލު\n3 ގަޑިއިރު ކުރިން 4\nފިލައިގެން އުޅުނު ކައިލީ އެންމެ ފަހުން މެޑިކަލް ސެންޓަރަކުން ފެނިއްޖެ\nގާސިމްގެ ރިސޯޓްތައް ފާސްކުރުން މައުމޫނު ކުށްވެރިއެއް ނުކުރެއްވި، ކުރެއްވީ ސުވާލެއް\nރީހާންގެ "މިހިތުގާ" އަލްބަމްގެ ރީތި ލަވަތައް އެހުންތެރިންނާއި ހަަމައަށް\nކުޑަކުއްޖެއްގެ ގަބުރު ނަގައިގެން ރާއްޖޭގެ ރަށެއްގައި ހެދި ނުބައި ސިހުރެއްގެ ވާހަކަ\nގާސިމްގެ ހުރިހާ ރިސޯޓަކަށް ކަސްޓަމްސް އިން އަރައިފި\n6 ގަޑިއިރު ކުރިން 12


BREAKING NEWS: Covid-19: Italy In Ithuru 760 Meehun Maruvejje - Vaguthu\nކޮވިޑް-19: އިޓަލީން އިތުރު 760 މީހުން މަރުވެއްޖެ\nކޮވިޑް-19 ޖެހިގެން އިޓަލީވިލާތުން އިތުރު 760 މީހުން މަރުވެއްޖެއެވެ.\nމިހާތަނަށް އިޓަލީވިލާތުން މަރުވި މީހުންގެ އަދަދު މިހާރު ވަނީ 13915 އަށް އަރާފައެވެ.\nމިއަދު އިޓަލީވިލާތުން 4668 މީހުން ވަނީ ފައްސި (ޕޮޒިޓިވް) ވެފައެވެ. އެގައުމުން ފައްސިވި މީހުންގެ ޖުމްލަ މިހާރު 115242 އަށް އަރައެވެ.\nއިޓަލީވިލާތުން އިއްޔެ މަރުވި މީހުންނަށް ވުރެ މިއަދު މަރުވި މީހުންގެ އަދަދު ވަނީ އިތުރުވެފައެވެ. އިއްޔެ އެގައުމުން މަރުވީ 727 މީހުންނެވެ. ނަމަވެސް މިއަދު ފައްސިވި މީހުންގެ އަދަދު އިއްޔެ ފައްސިވި މީހުންނަށް ވުރެ ކުޑަތަންކޮޅެއް މަދެވެ. އިއްޔެ 4782 މީހުން އިޓަލީވިލާތުން ކޮވިޑް-19 އަށް ފައްސިވިއެވެ.\nމިހާތަނަށް އިޓަލީވިލާތުން ބަލި ޖެހުނު މީހުންގެ ތެރެއިން 18278 މީހަކު ވަނީ ބަލިން ރަނގަޅު ވެފައެވެ. މިހާރު ފަރުވާ ދެމުން ގެންދާ މީހުންގެ ތެރެއިން 4053 މީހެއްގެ ހާލު ސީރިއަސް ކަމަށް އިޓަލީވިލާތުން ބުނެއެވެ.\nއިޓަލީވިލާތުގެ ސިވިލް ޕްރޮޓެކްޝަން ޑިޕާޓްމަންޓްގެ ރައީސް އެންގެލޯ ބްރޮލީ ލަފާކުރައްވާ ގޮތުގައި އިޓަލީވިލާތުގައި ކޮވިޑް-19 މިހާރު ވަނީ ޕީކަށް ގޮސްފައެވެ. ދެން ކުރިއަށް އޮތްތަނުގައި ބަލި ޖެހޭ މީހުންގެ އަދަދު ދަށަށް ދާނެ ކަމަށް އޭނާ ލަފާ ކުރައްވައެވެ.\nއެންމެ ބޮޑަށް ހާލަތު ގޯސްވެފައިވާ އިޓަލީވިލާތުގެ ލޮމްބާޑީން ބަލި ޖެހޭ މީހުންގެ އަދަދު ވެސް ވަނީ މިހާރު މަދުވާން ފަށާފައެވެ. އެސަރަހައްދުން އިއްޔެ 1565 މީހުން ފައްސިވިއެވެ. ނަމަވެސް މިއަދު ފައްސިވީ 1292 މީހުންނެވެ.\nކޮވިޑް-19 އާއި ގުޅިގެން އިޓަލީވިލާތައް ވަމުންދާ ގޮތް ދުނިޔެއަށް ވަރަށް މުހިއްމެވެ. ބަލި ފެތުރުން ކޮންޓްރޯލުން ނައްޓާލާފައި ވަނިކޮށް އެގައުމު ފުރަބަންދު (ލޮކްޑައުން) ކޮށް އަޅާފައިވާ ފިޔަވަޅުތަކަކީ ބަލި ކޮންޓްރޯލް ކުރަން އެކަށީގެންވާ ފިޔަވަޅުތަކެއް ކަން ކަށަވަރު ކުރެވޭނީ ކުރިއަށް އޮތް ދުވަސްތަކުގައި ފެންނަ ނަތީޖާއަކުންނެވެ.


Erdogan aa bahdhalu kurumun Ozil aai Gundogan ah faadukiyun | Mihaaru\nއުރުދުގާން (ކ.2) އާއި އެކު އޮޒިލް (ވ.2) އާއި ގުންޑޮގާން (ވ.1) ބޭއްވި ބައްދަލުވުމުގެ ތެރެއިން.--\nއުރުދުގާނާ ބައްދަލުކުރުމުން އޮޒިލާއި ގުންޑޮގާނަށް ފާޑުކިޔުން\n16 މެއި 2018 - 05:444comments\nއިސްތަންބޫލް، ތުރުކީ (މެއި 16) - ތުރުކީގެ ރައީސް ރަޖަބު ތައްޔިބު އުރުދުގާންއާ އެކު ޖަރުމަނުގެ ފުޓްބޯޅަ ޓީމުގެ ދެ ކުޅުންތެރިން ކަމަށްވާ މެސުޓް އޮޒިލް އާއި އިލްކާއި ގުންޑޮގާން ބައްދަލުކުރުމުން ޖަރުމަނު އެފްއޭ އާއި އެ ގައުމުގެ ސަޕޯޓަރުން އެ ދެ ކުޅުންތެރިންނަށް ވަރަށް ބޮޑަށް ފާޑުކިޔައިފި އެވެ.\nގުންޑޮގާން އާއި އޮޒިލް ޖަރުމަނު ގައުމީ ޓީމަށް ކުޅުނު ނަމަވެސް މި ދެ ކުޅުންތެރިންނަކީ ތުރުކީ އަށް އުފަން ދެ ކުޅުންތެރިންނެވެ. ލަންޑަންގެ ހޮޓެލެއްގައި ބޭއްވި ބައްދަލުވުމެއްގައި އޮޒިލް އާއި ގުންޑޮގާންގެ އިތުރުން އެވަޓަން އަށް ކުޅޭ ތުރުކީގެ ގައުމީ ޓީމު ފޯވާޑް ސެންކް ޓޮސުން ވެސް ބައިވެރިވި އެވެ.\nމި ބައްދަލުވުމުގައި އޮޒިލް އާއި ގުންޑޮގާން ވަނީ އެ ދެ ކުޅުންތެރިން ކުޅޭ ކްލަބް ޖޯޒީއެއް އުރުދުގާން އަށް ހަދިޔާ ކޮށްފަ އެވެ. އަދި އޮޒިލް އާއި ގުންޑޮގާން ވަނީ ސޯޝަލް މީޑިއާގައި އުރުދުގާން އަށް ސަޕޯޓް އޮތް ކަމަށް ބުނެ ޝުއޫރު ފާޅުކޮށްފަ އެވެ.\nސިޔާސީ ގޮތުން ބަލާއިރު ޖަރުމަނާއި ތުރުކީ އަކީ ވަރަށް ބޮޑަށް ހިޔާލު ތަފާތު ގައުމަކަށްވާއިރު، އުރުދުގާންއާ އެކު އޮޒިލް އާއި ގުންޑޮގާން ބޭއްވި ބައްދަލުވުމާ ގުޅިގެން ޖަރުމަނު ސިޔާސީ ފަރާތްތަކުން ވަނީ މި ދެ ކުޅުންތެރިންނަށް ވަރަށް ބޮޑަށް ފާޑުކިޔަމުންނެވެ. އަދި ވޯލްޑް ކަޕަށްދާ ޖަރުމަނު ސްކޮޑުން މި ދެ ކުޅުންތެރިން ބާކީ ކުރަން ވެސް ބައެއް ފަރާތްތަކުން ވަނީ ގޮވާލައިފަ އެވެ. އެހެން ނަމަވެސް ޖަރުމަނު އެފްއޭ އިން ނެރުނު ޕްރޮވިޝަނަލް ސްކޮޑުގައި މި ދެ ކުޅުންތެރިން ވަނީ ހިމަނައިފަ އެވެ.\nޖަރުމަނު އެފްއޭގެ ރައީސް ރެއިންހާޑް ގްރިންޑެލް ވިދާޅުވީ މިއީ ބަލައިގަނެވޭނެ ކަމެއް ނޫން ކަމަށާއި ޖަރުމަނުގެ ގިނަ ކަންތައްތަކަކީ އުރުދުގާންގެ ވިސްނުމާ މުޅިން ތަފާތުކޮށް ހިނގާ ކަންތައްތަކެއް ކަމަށެވެ. އަދި އުރުދުގާންއާ އެކު އޮޒިލް އާއި ގުންޑޮގާން ނަގާފައިވާ ފޮޓޯ އަކީ ސިޔާސީ މަންފާއެއް ނެގޭނެ ފޮޓޯއެއް ކަމަށާއި އޭގެ އިން ގޯސް ނަތީޖާތަކެއް ނުކުތުމުގެ ފުރުސަތު އޮތް ކަމަށް އޭނާ ވަނީ ވިދާޅުވެފަ އެވެ.\nޖަރުމަނު އެފްއޭގެ ޑިރެކްޓަރުގެ މަގާމުގައި ހުރި ކުރީގެ ކުޅުންތެރިޔާ އޮލިވިއޭ ބިއަހޯފް ވިދާޅުވީ މި ކަމާ ގުޅޭގޮތުން ގުންޑޮގާން އާއި އޮޒިލްއާ ވާހަކަ ދައްކާނެ ކަމަށް ބުނެފަ އެވެ.\nއިތުރު ލިޔުންތައް ރަޖަބު ތައްޔިބު އުރުދުގާން މެސުތު އޮޒިލް


ބަކުރުބެގެ ނަޞީބު****(3) | Esfiya - Dhivehi Vaahaka Site\n” ހުކުމް ތަންފީޒު ކުރަން ހުރަގެއަށް ގެންދޭ! ” ރަސްގެ ފާނު އަމުރު އިއްވިއެވެ.\n” އޭ ނެތްތަ ރަށު ބަންދަށް ބަދަލު ކުރެވޭކަށް.” ބަކުރުބެ ބުނެލިއެވެ.\n” ރަށު ބަންދަކަށް ނޫން. ލަންޑަން ހުރަގެއަށް ބަދަލުކޮށްލާނީ މާ ކަންތައް ބޮޑު ކުރަނިއްޔާ.” ހިބަރެއް އައިސް ތުންގަނޑުން ބަކުރުބެގެ ބޮލުގައި މަޑުމަޑުން ޖަހާލަމުން ބުނެލިއެވެ.\n” އަސްލުވެސްތަ ހަމަ ލަންޑަނަށްތަ އަހަރެން ތި ފޮނުވަނީ؟” ބަކުރުބެއަކީ އަނގަގަދަ މީހެކެވެ.\n” ރީތި ކޮށް މިފަހަރު ލަންޑަން ހުރަގެއަށް ފޮނުވާލާނަން. އަހަރެން މޮޔަ ނުވަނީސް މީނާ އަނގަބަންދުކޮށްފަ ދެން މިތަނުން ގެންދޭ!” ރަސްގެފާނުގެ އަތުގައިވާ ރަންކުލައިގެ ދަނޑިގަނޑު ބަކުރު ބެއާއި ދިމާލަށް ހޫރާލަމުން ބުނެލިއެވެ. ބަކުރުބެގެ ހުޝިޔާރުކަމުން އެއިން ބަކުރުބެ ސަލާމަތްވިއެވެ.\nރަސްގެފާނު އެހެން ބުނުމާއެކު ބޮޑު ސްޓާރ ފިޝް އެއް އައިސް ބަކުރުބެގެ އަނގަމަތީގައި ތަތް ކޮށްލިއެވެ. ބަކުރުގެ ގާތަށް އައީ އަމަށަކު ރުޅިއެއް ނޫނެވެ. އެހެންވެ، އަވަސް އަވަހަށް އެ ނައްޓާލަން ހިފާލިއެވެ. ހިފާލިތަނާއިހެން ދެ ވެން އައިސް ބަކުރުބެގެ އަތުގައި އޮޅާލިއެވެ. އަދި ބަކުރުބެގެ ދެއަތް ފުރަގަހަށްލުމަށް ފަހު ރަނގަޅަށް ހައްޔަރު ކޮށްލިއެވެ. އެހިސާބުން ބޮޑު ދެ މިޔަރު އައިސް ބަކުރުގެ ގައިކައިރިއަށް ހުއްޓުނެވެ. ދެން ބޮޑު ބޯވައެއް އައިސް ބަކުރުބެގެ ފައިގައި އޮޅާލިއެވެ. އަދި ރަސްގެފާނުގެ ދަރުބާރުން ދަމާފައި ބަކުރު ގެންދަން ފެށިއެވެ.\nބަކުރުބެގެ ފަހަތުން ދަރުބާރުގައި ތިބި އެންމެހާ މަސްމަހާ މެހި އަންނަން ފެށިއެވެ. ބަކަ ތަޅަމުން، މަޖާކުރަމުން ލަވަކިޔަމުން މަސްތައް އަންނަމުން ދިޔައިރު، ހީވަނީ އެމީހުންނަށް މުޅި ދުނިޔެ ފަތަޙަވެގެން އުޅޭ ހެންނެވެ. ވަކި ހިސާބަކަށް ދެވުނު ތަނާހެން ބަކުރުބެގެ މޫނު މަތީގައި ތަތްކޮށްލައިގެން ތިބި ސްޓާރފިޝްތައް ބަކުރުބެ ދޫކޮށް ދިޔައެވެ. އަދި އިރުކޮޅެއް ފަހުން ބަކުރުބެގެ ދެއަތް ހައްޔަރުކޮށްގެން ތިބި ވެންތައްވެސް ބަކުރުބެޔާއި ފެޔަށް ޖެހުނެވެ. އަދި ބަކުރުބެގެ ފައިގައި ހިލިހިލާގެން އޮޅާލެވިގެން ތިބި ބޯވާތައްވެސް ބަކުރުބެ ދޫކޮށް ދިޔައެވެ. ބަކުރުބެގެ ގާތުގައި ދެން ތިބީ ހަމަ އެކަނި ބޮޑު ދެ މިޔަރެކެވެ.\n” ހިނގާ ދޯ ބަކުރުބެ ކާލާން.” އެތަނުން އެއް މިޔަކު ބުނެލިއެވެ.\n” އާނ. އަވަހަށް އަހަރެން ކާލާ. މިހާރު ދެން ތިކަމެއް ނޫންތަ ނުވެ އޮތީ.” ބަކުރުބެ އަކީ ބިރުވެސް ގަންނަ މީހެއް ނޫނެވެ.\n” ކާލާނީ. ބަކުރުބެ ކާލާނީ. ހާދަ މަސްވީރުވާނެ ހެންނޭ ހީވަނީ ބަކުރުބެގެ.” ބަކުރުބެގެ ފައިތިލައިގައި ދޫޖައްސާލަމުން އެއް މިޔަރު ބުނެލިއެވެ.\n” އަސްލު އަހަރުމެންގެ މަސް މުޅި ބަކުރުބެގެ ގައިގަ ތިއޮތީ. އަހަރުމެންގެ ކަނޑުން މަސް ބާނައިގެން އެމަސް ކައިގެން ބޮޑުވި މީހެއްތީ. ވީމާ، އަހަރެމެން ބަކުރުބެ ކާލިޔަސް ފާފަވެރިއެއްނުވާނެ.” އެތަނުން ދެން އިން މިޔަރު ބުނެލިއެވެ.\n” ދެން އަނގަނުތަޅާ ކާލަންވީނު.” ބަކުރުބެ ގޮތެއް ދޫނުކުރިއެވެ.\n” އަސްލު ހުރަގެއަށް ޙުކުމު ނުކުރިނަމަ، ބަކުރުބެ ކާލާނަން އަހަރެމެން. ދެން ހީވަނީ ހުރައިގެން ނެރޭ ދުވަހު ރަސްގެފާނު ހުކުމު ކުރައްވާނެ ބަކުރުބެ ކާލަން.” މިޔަރު ބުލިއެވެ.\nއެހިސާބަށް ބުނެވުނު ތަނާހެން ބަކުރުވެގެ ފައިދަށުން ކުޑަ ދޮރެއް ހުޅުވުނެވެ. އެތަނުން ބަކުރު ބެއަށް ފެންނަން އޮތީ ތިރިއަށް ފައިބަންހަދާފައިވާ ވަށް ސިޑިއެކެވެ.\n” ތިރިއަށް ފައިބާ.” ދެމިޔަރު އެއްފަހަރާ ބުނެލިއެވެ.\n” ކޮންތާކަށްތަ ތިގެންދަނީ.” ބަކުރުބެ ބުނެލިއެވެ.\n” ހުރަގެއަށް. އެކަމަކު އަދި ދެވޭނީ އިރުކޮޅެއް ފަހުން.” މިޔަރު ބުނެލިއެވެ.\nބަކުރުބެ ސިޑިން ތިރިއަށް ފައިބަން ފެށިއެވެ. ފެށުމާއި ބަކުރުބެއަށް އިވުނު ގަދަ ފަޑު އަޑުތަކުން ބަކުރުބެގެ ކަންފަތް ބީރުނުވީ ވެސް ކިރިޔާއެވެ.\n” ބަކުރުބެ މަރާލާ. ބަކުރުބެގެ ދަތްތައް ވަކި ވަކިން އުފުރާ. ބަކުރުބެގެ ނިޔަފަތިތައް ވަކިވަކިން އުފުރާ. ބަކުރުބެގެ އިނގިލިތައް ވަކިވަކިން ބުރިކުރޭ.” ބަކުރުބެއަށް އިވެންފެށީ އެހެން ގޮވާ އަޑެވެ. ހީވަނި މުޒާހަރާއެއްގައި ބަޔަކު އަޑުގަދަ ކުރާހެންނެވެ.\n” ކޮންތާކުންތަ މިހާރު އެހަޅޭއްލަނީ. ޙުކުމް ކުރީމަވެސް ހަޖަމުނުވާ ބަޔަކުވެސް އުޅޭތަ މިތާ.” ބަކުރުބެ ބުނެލިއެވެ.\n” ތިއެއް ފެންނާނެ ކުޑަ އިރުކޮޅަކުން.” ބަކުރުބެގެ ފަހަތުގައި ތިބި ދެމިޔަރު އެއް ފަހަރާހެން ބުނެލިއެވެ.\n” ހަނދާންކުރާތި! އަހަރެން މިމައްސަލަ އިސްތިޢުނާފްވެސް ކުރާނަން.” ބަކުރުބެ ހަރު އަޑުން ބުނެލިއެވެ.\n” ކޮންތާކުން.” މިޔަރު އަނހާލިއެވެ.\n” މިތާގެ ހައިކޯޓުން. އޭ އަނެއްކާ ހައިކޯޓު އޮވޭތަ މިތާ؟” ބަކުރުބެ ބުނެލިއެވެ.\n” މީ އައްޕަ ރިސޯޓްތަ؟ މިތާ އޮންނާނީ ރަސްގެފާނުގެ ދަރުބާރު. ބޮޑުވަޒީރު ހުންނާނީ ނަމަކަށް. އަނެއްކޮޅުން މިތާ އިސްތިޢުނާފް ޤަބޫލެއްނުކުރާނެ. ކަލޭމެން އިންސާނުންހެން އިންސާފް ހޯދަން މިތާ ދުވާކަށް ނުޖެހޭނެ ތިރީސް އަހަރުވަންދެނެއް. ދުވަހުން ދުވަހަށް މިތާ ޝަރީޢަތްކޮށް ޙުކުމް އިއްވާ، އަދި އެޙުކުމް ތަންފީޒްކުރަން ފެށޭނެ. ކިހާ ސަޅިދޯ.” ފަޚުރުވެރިކަމާއެކު މިޔަރު ބުނެލިއެވެ.\n” އާނ. ވަރަށް ސަޅި. މައެކަނި. ކަލޭމެން އެންމެން. މަގޭ ދިފާޢީ ވަކީލެއް ނެތް. ކަލޭމެންގެ ރަސްގެފާނު. ކަލޭމެންގެ ބޮޑުވަޒީރު. ކަލޭމެންގެ ފަނޑިޔާރު. ކަލޭމެންގެ ހެކިން apothekefurmanner.de. ކަލޭމެންގެ ފަޑިޔާރުންގެ ބެންޗު. ކަލޭމެން ހުރިހާ މަސްމަހާމެހި. ތިއީ ކޮންކަހަލަ އިންސާފެއް. ކިހާ ބޮޑު އަނިޔާއެއް އަހަންނަށް ތިދެނީ. ތިހެން ހަދަން ހެޔޮވެސް ނުވާނެއްނު. އަޅެ މިނޫން އެހެން ދުވަހެއް އޮތްކަން ވިސްނާފަ. ތިސޮރުން ވީނު އަހަރެން ދޫކޮށްލަން.” ބަކުރުބެ އުޅުނީ ދެ މިޔަރުގެ ބޮލަށް އެރެވޭތޯއެވެ.\n” ރިޝްވަތުދޭންތަ ތިއުޅެނީ އަހަރުންނަށް؟ ނުވާނެ ތިކަމެއް.” ދެމިޔަރު އެއްފަހަރާހެން ބުނެލިއެވެ.\n” އާނ. މަމީ ބިލްގޭޓްސް ވިއްޔާ ލާރިގިނަވެގެން ލާރިބަހަން. މަމީ ކާކުކަން ކަލޭމެންނަށްދޯ އެންމެ ރަނގަޅަށް އެނގޭނީ. އެހުރީ 09 އަހަރުން ފެށިގެން އަހަރެންގެ މަސްބޭނުމުގެ ރެކޯޑްތައް ކަލޭމެން ބަލަހައްޓާފަ ހުރިހަ ވަރު. އެފް.ބީ.އައިގަވެސް ނުހުންނާނެ މީހެއްގެ ރެކޯޑެއް ތިވަރަށް. އަސްލު ކޮބާތަ ކަލޭމެންގެ މެއިން ރެކޯޑްސް ބަލަހައްޓާ އޮފީސް. އަހަރެން ގެންގޮސްދީފާނަންތަ އެތަނަށް؟ އެއީ ބަކުރުބެ ކިޔާ ވަރަށް ގިނަ މީހުން އަހަރެންގެ ރަށުގަ އުޅޭނެ. ފަހަރުގަ ވެދާނެ އަހަރެންމީ ތިކިޔާ ބަކުރުބެ ނޫން ކަމަށްވެސް. އަދި އަހަންނަށް ވުރެ މާގިނައިން މަސްވެރިކަން ކޮށް މަހަށްދާ ބަކުރުބެއެއްވެސް އުޅޭނެ. އެހެންވީމާ، އަހަންނަށް ވަރަށް ބޮޑަށް ޔަޤީން އަސްލު ނުބައި މީހަކަށް ނުހައްޤުން އަދަބު ދޭން ތިއުޅެނީ.” ބަކުރުބެ އުޅެނީ ވާހަކަ ދައްކައިގެން ސަލާމަތް ވެވޭތޯއެވެ.\n” އަހަރުމެންގެ ރެކޯޑްސްގަ ނުހުންނާނެ މައްސަލައެއް. ސީ.އައި.އޭގަވެސް ނުހުންނާނެ އަހަރުމެންގެ މިގެންގުޅޭހާ މޮޅު ވަޞީލަތްތަކެއް. އަނެއްކޮޅުން ބަކުރުބެ ތިއީ ހަމަ އަދަބަ ލިބެންޖެހޭ މީހެއް.” މިޔަރު ބުނެލިއެވެ.\nއެހިސާބަށް ބުނެވުނުއިރު ބަކުރުމެން ތިބީ ސިޑީގެ އެންމެ ފަހު ހަރު ފަތުގައެވެ. ބަކުރުބެ އެންމެ ފަހު ހަރުފަތުން ފޭބުމާއިއެކު މުޅިތަން ކުއްލިއަކަށް އަނދިރިވިއެވެ. ލޮލަށް އިނގިލި ކޮށްޕާލިއަސް ނޭނގޭވަރަށެވެ. ބަކުރުބެ ހިތަށް އެރިއެވެ. ދެން ދުއްވައިގަންނަންވީއެވެ. އޭރަށް މިކަމުން ސަލާމަތް ވީއެވެ. އެހެންވެ ބަކުރުބެ ދުއްވައިގަތީ ކުއްލިއަކަށެވެ. ދުއްވައިގަތް ތަނާއިހެން މުޅިތަން ކުއްލިއަކަށް ދިއްލާލިއެވެ. ހީވަނީ މުޅި ތަނުގައި ކުއްލިއަކަށް އެންމެ އަލިގަދަ މާކަރީ ލައިޓްތަކެއް އެއްފަހަރާ ދިއްލާލިހެންނެވެ. އަލިގަދަކަމުން ބަކުރުބެގެ ލޮލަށްވެސް އުދަނގޫވާން ފެށިއެވެ. އެހެންވެ ބަކުރުބެ ހުރިތަނަށް ހުއްޓުން އެރިއެވެ.\n” ކަލޭ ފިލަންދޯ ތިއުޅޭނީ. މީދަ މުސްކުޅިޔާ ފިޔަން ޚިޔާލަށްވެސް ނުގެންނާތި!” ބަކުރުބެގެ ކައިރިއަށްޖެހިލަމުން މަލާމާތުގެ ރާގަކަށް މިޔަރު ބުނެލިއެވެ.\n” މަނޫޅެއް ފިލާކަށް. މީ ކޮންތަނެއްތަ؟ ތަންކޮޅެއް އަލި މަޑުކޮށްބަލަ.” ބަކުރުބެ ހަޅޭއްލަވައިގަތެވެ.\n” ޝަޓަޕް.” މިޔަރު ބުނެލިއެވެ.\n” އޭނ. ކީކޭ؟” މިޔަރު އިނގިރީސި ބަހުން ލަފްޒެއް ބުނެލުމުން ބަކުރުބެ ދިޔައީ ސިއްސައިގެންނެވެ.\n” އެއްޗެކޭ ނޫން. އިރުކޮޅަކުން މިއައްޔަށް ބަކުރުބެ ހޭނޭނެ. މިހާރު އަދި މިއާދެވުނީ ތަނަކަށް. މިއީ އަހަރެމެންގެ ހޮސްޕިޓަލް. މިތަނުން ބަކުރު ބެއަށް ފެންނާނެ ބަކުރުބެ އެންމެ ކުޑައިރުއްސުރެ އަނިޔާ ކުރި މަސްތަކާއި އޭގެ މިހާރުގެ ޙާލަތު. މަރުވި އެއްޗެއްވިއްޔާ އޮންނާނީ ވަޅުލާފަ. ބަކުރުބެ ހުރަގެއަށް ދިއުމުގެ ކުރިން މިތަންތަން ދައްކާފަ ގެންދަން އަންގާފަ އޮތީ މަތިން.” މިޔަރު ބުނެލިއެވެ.\n” ހަމަ އަސްލުވެސްތަ؟ އޭ ރަސްގެފާނުގެ ތިބޭތަ ރީތި އަންހެން ކުދިން. ކޯއްޗެއްތަ އެމީހުންނަށް ކިޔަނީ. އާނ. މާމެޑުން. އަހަރެން ދަރިފުޅު ބުނި އެއީ ވަރަށް ރީތި ބަޔެކޭ. އަހަރެން ހުރަގެއަށް ލުމުގެ ކުރިން އެއިން ކުއްޖަކުވެސް ދައްކާލާކަށް ރަސްގެފާނު ނުބުނޭތަ؟” ބަކުރުބެ އެހެން ބުނުމުން ދެމިޔަރުގެ ހިނގަނޑު އެއްފަހަރާހެން ފަޅައިގެން ދިޔައެވެ.\nހިތާމަ އެހެނިހެން މަޖާ June 1, 2021\nނަފްރަތުން ލޯތްބައް.. 2\nހިތާމަ އެހެނިހެން މަޖާ ލޯބި September 19, 2021


Hanimaadhoo Council Ah Vaadha Kurahvaa Candidate Aku Niyaavehje - Vaguthu\nކޮވިޑް-19: އަދަދުތައް މަދުވެ، ބޮޑު ހިތްހަމަޖެހުމެއް - 15 ގަޑިއިރު ކުރިން\nހަނިމާދޫ ކައުންސިލަށް ވާދަކުރައްވާ ކެންޑިޑޭޓަކު ނިޔާވެއްޖެ\n5 މަސް ކުރިން ( މެއި 2, 2020 )\nނިޔާވި ހުސްނުބާން އަބްދުއްރަހްމާން\nހދ. ހަނިމާދޫ ކައުންސިލަށް ވާދަކުރައްވާ ކެންޑިޑޭޓް، ހުސްނުބާން އަބްދުއްރަހްމާން ނިޔާވެއްޖެ އެވެ.\nމިކަން ހާމަކޮށް އެމްޑީޕީން ކުރި ޓްވީޓެއްގައި ބުނެފައިވަނީ، ހުސްނުބާން އަބްދުއްރަހްމާން ނިޔާވެފައި ވާއިރު، އޭނާ އަކީ ހަނިމާދޫ ކައުންސިލް ގޮނޑިއަށް ވާދަކުރައްވަން އެމްޑީޕީ ޓިކެޓް ލިބިވަޑައިގެންފައިވާ ކެންޑިޑޭޓެއް ކަމަށެވެ.\nއެމްޑީޕީން ވަނީ ހުސްނުބާން ނިޔާވުމާއި ގުޅިގެން އޭނާގެ އާއިލާއަށް ތައުޒިޔާ ފޮނުވާފައެވެ. އަދި އާއިލާއަށް "ލިބިފައިވާ ފުން ހިތާމައިގައި ބައިވެރިވެ، ހުސްނުބާން އަށް ސުވަރުގޭގެ ދާއިމީ ނިއުމަތް މިންވަރުކުރެއްވުން އެދި ދުޢާ ދަންނަވާ" ކަމަށް ވެސް އެމްޑީޕީން ބުނެފައި ވެއެވެ.\nHDh.Hanimaadhoo council gondi ah vaadhakuravvan MDP ticket libivadaigenfavaa Husnubaan Abdul Rahmaan niyaavumaa gulhigen Husnubaan ge aailaa ah thauziyaa dhannavaa, libifavaa fun hithaamaiga baiverive, Husnubaan ah suvarugeyge dhaimee niumaiy minvaru kurevvun edhi dhua dhannavan pic.twitter.com/KiMLvJbdB5\n— MDP Secretariat (@MDPSecretariat) May 1, 2020\nހުސްނުބާން ނިޔާވުމާއި ގުޅިގެން އެމްޑީޕީގެ ބައެއް އިސް ބޭފުޅުންވެސް ދަނީ އޭނާގެ އާއިލާއަށް ލިބުނު ހިތާމައިގައި ބައިވެރިވާކަން ހާމަކުރަމުންނެވެ.\nކައުންސިލް އިންތިޚާބަށް އެމްޑީޕީން ނެރޭ ކެނޑިޑޭޓަކު ނިޔާވެފައި ވާއިރު، މި އިންތިޚާބު ވަނީ ފަސްކޮށްފައެވެ. ކައުންސިލް އިންތިޚާބު ފަސްކުރަން ނިންމާފައި ވަނީ ރާއްޖެއިން ކޮވިޑް-19 ފެނި މި ބަލި ފެތުރެމުންދާތީ އެވެ.\nކައުންސިލް އިންތިހާބު އެންމެ ފުރަތަމަ ބޭއްވުމަށް އިލެކްޝަންސް ކޮމިޝަނުން ނިންމާފައިވަނީ މިދިޔަ އޭޕްރިލް މަހުގެ ހަތަރުވަނަ ދުވަހުއެވެ. ކޮވިޑް-19 ރާއްޖެއިން ފެނުމާއި ގުޅިގެން މި މަހުގެ 18 ވަނަ ދުވަހު އެ އިންތިހާބު ބޭއްވުމަށް އިލެކްޝަނުން ނިންމިއެވެ. އެހެންނަމަވެސް ރާއްޖޭގައި އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާން ކުރުމާއި ގުޅިގެން އިލެކްޝަނުން ވަނީ އެކަމާއި ގުޅިގެން އިންތިހާބު މުއްދަތެއް ނެތް ގޮތެއް ފަސް ކުރުމަށް ހައިކޯޓަށް މައްސަލަ ހުށަހެޅިއެވެ.\nއިލެކްޝަންސް ކޮމިޝަނުން ވަނީ ލޯކަލް ކައުންސިލްތަކުގެ ގާނޫނުގައި އިންތިހާބު ބާއްވަން ޖެހޭނެ ކަމަށް ބުނެފައިވާ މުއްދަތުގައި އިންތިހާބު ބޭއްވެން ނެތް ކަމަށް މި މަހުގެ 13 ވަނަ ދުވަހު ކަނޑައަޅާ އެކަން އިއުލާން ކޮށްފައެވެ.\nއީސީގެ ދަފްތަރުގައި ނެތް މެންބަރުން ޕްރައިމަރީގައި ބައިވެރިނުވެވޭ މާއްދާއަށް ޕާޓީތަކުގެ ނުރުހުން\nޕާޓީތަކުގެ ގާނޫނަށް އިސްލާހުތައް ހުށަހަޅަނީ ވަކި ބަޔަކަށް އަމާޒުކޮށްގެން ނޫން: ޝަރީފް\nޓްވީޓާގައި ރޮޒައިނާއާއި ޝުޖާއުގެ ޒުވާބެއް\nމެއި 2, 2020 04:27\nޥަރައް ދެރަވި..??? މަރުހޫމާ އައް ސުވަރުގެގޭގެ ދާއިމީ ނިޔުމަތް މިންވަރު ކުރައްވާށި... އާމީން...\nމެއި 2, 2020 04:41\nއަނެއްކާ ކޮވިޑް ގައިބާ؟\nއިދިކޮޅަށް ޖައްސާ ވާހަކަ މުޣްނީވެސް ކީދޯ\nމެއި 2, 2020 05:41\nކީކޭ ބުނާނީ، ގައުމު ހިންގާ ޕާޓީގެ ވެރިންގެ ހުރި އިޙްލާސްތެރިކަން ކޮބާ،، ގައުމުގަ ބޮޑު ބައްޔެއް ފެތުރި ވެރިން މި ބަލީގެ ކަންތައް ތަކުގަވެސް އިހްމާލުވެ ބަޔަކު ނިޔާވެގެން އެކަމާ ދެރަވެ އެއްވެސް އެއްޗެކޭ ނުބުނެ ޕާޓީ މީހަކު ނިޔާވެގެން ހީވަނީ އެހެންފަދަ ކަމެއްހެން،،\nމެއި 2, 2020 05:57\nމަރުހޫމާ އަށް ސުވަރުގޭގެ ދާއިމީ ނިއުމަތް މިންވަރު ކުރަށްވާށި އެވެ އާމީން.\nމާފަރު އަންހެނަކު ކައިވެނި ކުރިއަށް ދަނިކޮށް ކައިވެންޏަށް "ނޫނެކޭ" ބުނެފި\nފެން ހިންދާ ނިޒާމުގެ ތެރެއިން ފެނުނީ އިންސާނަކަށްވުރެ ބޮޑު މީދަލެއް!\nއެއްފަހަރާ ތިން ފިރިހެނުންނާ ލޯބީގެ ގޮތުން ގުޅިގެން އުޅުނު ދިވެއްސެއް ވާހަކަ!\nކޮވިޑް-19 އަށް ފަރުވާއެއް ހޯދިއްޖެ ކަމަށް ބުނެފި\nޕޮކާ ގޭމް ކުޅުމަކީ ހަރާމް ކަމެއް، އެއީ ޖުވާ: އަލީ ރަމީޒު\nފައްޔާޒުގެ މައްޗަށް ކުރި ނުހޯދި ރައީސް ނަޝީދު ބަލިވީތަ؟\nކާގޯ ފެރީއާ އެކު މި ފެށުނީ ބޮޑު ތިލަދުންމަތި ދިއްލުމުގެ މަސައްކަތް: ޝާހިދު\nފައިސާއަށް އެސައިންމެންޓް ހަދައިގެން ސެޓްފިކޭޓް ހޯދާތީ ފަސްޓް ލޭޑީގެ ކަންބޮޑުވުން


Fauzan ge message: " Aharenge kulli maruge habaru libijje nama maafu kurey" – adduLIVE\nފައުޒާންގެ މެސެޖު: "އަހަރެންގެ ކުއްލި މަރުގެ ހަބަރު ލިބިއްޖެ ނަމަ މަފާކުރޭ"\nJan 10, 2021, 08:40 އަލީ ހުޒާމް\nމާސިމްގާ ކަނޑުގެ ބިޔަ ރާޅުތަކުން ވަށާލާފައިވާ ފުވައްމުލަކަކީ މޫދުގެ ނުރައްކާތެރި އެތައް ހާދިސާތަކެއް ހިނގާފައިވާ ރަށެކެވެ. ބިޔަ ރާޅުތަކާއި އެކު މާސިން ކަނޑުތެރެއަށް ދަމައިގަނެ އެތައް ބައެއްގެ ފުރާނަ ވަނީ ގެއްލިގެން ގޮސްފައެވެ.\nއެގޮތުން އިއްޔެ އަކީވެސް މުޅި ފުވައްމުލަށް ހިތާމައިގެ ކަރުނުން ތެއްމާލި ދުވަހެކެވެ. އެކުވެރިންތަކަކާއި އެކު ފުވައްމުލަކު "މާނޭރު" ސަރަހައްދަށް، އެރަށު ދޫޑިގަން، ޔޫރޯ، އަހުމަދު ފައުޒާން 17، ދިޔައީ އެކުވެރިން ތަކަކާއި އެކު މޫދަށް އެރިލާށެވެ.\nނަމަވެސް ފައުޒާން އާއި އޭނާގެ އެކުވެރިންނަށް އެހިސާބަށް ދެވުނު އިރު މޫދުގައި ތިބި އަންހެން ދެ ކުއްޖަކު ރާޅާއި އެކު ބޭރަށް ދަމައިގަންނަނީއެވެ. އެމަންޒަރު ބަލަން ފައުޒާން އާއި އޭނާގެ އެކުވެރިޔާއަށް މަޑެެއް ނުކުރެވުނެވެ. މާސިންގާ ރާޅުގެ ތެރެއަށް ފަތާފައިވަނީ އެކުދިންގެ ފުރާނަ ސަލާމަތްކޮށްދޭށެވެ.\nފުވައްމުލަކު ސްކޫލްގެ ގްރޭޑު 10ގައި ކިޔަވަމުންދާ ފައުޒާން އަކީ ހުނަރުވެރި ސްކައުޓެކެވެ. އޭނާއަކީ މޮޅަށް ފަތަން ދަންނަ ކުއްޖެކެވެ. އެހެންވެ ހިތްވަރުކޮށް މޫދަށް ގެބެމުން ދިޔަ ކުއްޖާ ސަލާމަތްކޮށް އިސްކޮޅު ޖެހޭ ހިސާބަށް ގެނެސްދިނެވެ. ނަމަވެސް ފައުޒާންއަކަށް އޭނާގެ އަމިއްލަ ފުރާނަ ސަލާމަތެއް ނުކުރެވުނެވެ.\nއިއްޔެ ހަވީރު 16:47 ހާއިރު ހިނގި މިހާދިސާގެ މައުލޫމާތު އެއްގަމަށް ލިބި ރަށުގެ ރައްޔިތުން ނިކުމެ، ފައުޒާންގެ ހޯދަމުން ދަނިކޮށް ފެނިފައިވަނީ އެ ހިސާބުގެ މޫދު އަޑިންނެވެ. ފައުޒާންގެ ހަށިގަނޑު ނެގި އިރު ވިންދު ހުރިއެވެ. ވަގުތުން ފުވައްމުލަކު ހޮސްޕިޓަލަށް ގެންގޮސް ފަރުވާ ދޭން ފެށިއެވެ. ނަމަވެސް ފައުޒާން އަޅުގަނޑުމެންނާއި ވަކިވެގެން ދިޔައީ އަގު ހުރި މެސެޖު ތަކާއި އެކުއެވެ. އެއީ މުޅި ރާއްޖެ ފަހުރުވެރިވާ ފަދަ ބަޠަލެކެވެ. އަމިއްލަ ފުރާނައަށް ވުރެ އަނެކުންގެ ފުރާނައަށް އިސްކަންދިން ހިތްވަރުގަދަ ފަހުލަވާނެކެވެ.\nފައުޒާންގެ ކުއްލި މަރާއި އެކު އެންމެ ބޮޑަށް ފާހަގަވީ މީގެ ދެދުވަސް ކުރިން އޭނާ ސޯޝަލް މީޑިއާއަށް ދޫކޮށްލި މެސެޖެވެ.\n"ވިލް އޮފް ﷲ" ގެ ނަމުގައި ސޯޝަލް މީޑިއާގައި ހިންގާ ޕޭޖަކުން ޝެއާ ކޮށްފައިވާ މާނަ ފުން މެސެޖެކެވެ. އެ މެސެޖުގައި ވަނީ " އަހަރެންގެ ކުއްލި މަރުގެ ހަބަރު ލިބިއްޖެނަމަ އަޅުގަނޑަށް މާފު ކުރާށެވެ. އަދި އަޅުގަނޑަށް ހެޔޮ ދުޢާކޮށްދެއްވާށެވެ."\nފައުޒާންގެ ކުއްލި މަރުގެ ހަބަރު ލިބި އެންމެން މިތިބީ ފެންކަޅިވެފައެވެ. އެއީ މުޅި ރާއްޖެ ފަހުރުވެރިވާނެ ބަޠަލެކެވެ. އެންމެން ދުޢާއަކީ ފައުޒާން އަށް މާތް ﷲ ސުވަރުގޭގެ ދާއިމީ ނިއުމަތް މިންވަރު ކުރެއްވުމެވެ.


Werner aai Kai ge Goal thakun German ah point eh - One Online\nރޭގެ މެޗުގައި ޗެލްސީގެ ވާނާ: އޭނާ ވަނީ ގައުމީ ޓީމަށް 12 ގޯލް ޖަހައިދީފަ --- ފޮޓޯ/ ގެޓީ\nވާނާ އާއި ކައިގެ ގޯލްތަކުން ޖަރުމަނަށް ޕޮއިންޓެއް\nޗެލްސީއަށް ކުޅެމުން އަންނަ ޖަރުމަނުގެ ދެ ތަރިން ކަމަށްވާ ކައި ހަވާޓްސް އަދި ޓީމޯ ވާނާ ޖެހި ގޯލްތަކާއެކު ޖަރުމަނުން ސްވިޒަލޭންޑް އަތުން ޕޮއިންޓެއް ހޯދައިފިއެވެ.\nޖަރުމަނުގައި ރޭ ކުޅުނު މެޗު 3-3 އިން އެއްވަރު ވެގެން ނިމުނުއިރު، މެޗުގައި ކައި އަދި ވާނާގެ ފަރާތުން ވަނީ މޮޅު ކުޅުމެއް ފެނިފައެވެ. ޖަރުމަނުގެ މައްސަލަތައް ފާހަގަ ކުރެވުނީ ފަހަތުންނެވެ. ޖަރުމަނު ކޮޅަށް މެޗުގައި ވަނީ ފަސޭހަ ގޯލްތަކެއް ވަދެފައެވެ. ސްވިޒަލޭންޑްގެ ޑިފެންޑަރު ފަބިއަން ޝާއަށް މެޗުގެ ފަހު ވަގުތުގައި ދެއްކި ރަތް ކާޑާއެކު އެ ޓީމުން މެޗު ނިންމާލީ 10 ކުޅުންތެރިންނާ އެކުގައެވެ.\nރޭގެ މެޗަށް ނުކުތްއިރު ސްވިޒަލޭންޑަށް މުހިއްމުވެފައި އޮތީ މޮޅެކެވެ. އެއީ މިހާތަނަށް ކުޅުނު ގްރޫޕް އޭ4 ގެ އެއްވެސް މެޗަކުން މޮޅެއް ނުހޯދި އޮތުމުން ގްރޫޕް ބީއަށް ރެލިގޭޓް ވުމުން ސަލާމަތްވުމަށެވެ. އެޓީމަށް އެކަން ހާސިލު ނުވެ، މިވަގުތުވެސް އޮތީ ދެ ޕޮއިންޓާއެކު ތާވަލަގެ ފުލުގައެވެ. ޖަރުމަނުން ތާވަލުގެ ދެވަނައިގައި އޮތީ އެއްވަނައިގައި އޮތް ސްޕެއިންއަށްވުރެ ޕޮއިންޓެއް މަދުކޮށެވެ.\nމެޗުގެ ފުރަތަމަ ހާފުގައި ސްވިޒަލޭންޑުން ދެ ގޯލް ޖެހިއެވެ. މާރިއޯ ގަވްރަނޮވިޗްއާއި ރެމޯ ފްރިއުލާގެ ގޯލުން ސްވިޒަލޭންޑް ލީޑު ކުރަމުން އަންނަނިކޮށް، ޖަރުމަނަށް އުންމީދު ގެނެސްދިނީ ހާފު ނިމުމުގެ ކުރިން ވާނާ ޖަހައިދިން ގޯލުންނެވެ. ވާނާގެ ގޯލަށް ފުރުސަތު ފަހިކޮށްދިނީ ކައިއެވެ.\nދެވަނަ ހާފަށް ނުކުމެ ކައި ވަނީ ހިތްގައިމު ގޯލަކާއެކު ޖަރުމަނަށް ނަތީޖާ ހަމަހަމަކޮށްދީފައެވެ. އެހެންނަމަވެސް ޖަރުމަނަށް މާ ގިނައިރަކު ނުހިފެހެއްޓުނެވެ. މިނެޓެއް ނުވެ އަނެއްކޮޅުން މެނުއަލް ނޯޔާގެ ގޯހަކުން ތިންވަނަ ގޯލެއް ވަނެވެ. އެ ގޯލްވެސް ޖެހީ ފުރަތަމަ ގޯލް ޖެހި ގަވްރަނިޗެވެ.\n2014 ވަނަ އަހަރުގެ ވޯލްޑް ކަޕް ކާމިޔާބުކުރި ޖަރުމަނު ޓީމަށް ބަދަލުތަކެއް ގެނެސް، ޓީމު އަލުން ބިނާކުރުމުގެ މަސައްކަތް ކޯޗު ޔޮކިމް ލޯ ފަށާފައިވާއިރު، އެޓީމަށް ރޭގެ މެޗުން ޕޮއިންޓެއް ހޯދައިދިނީ ސާޖް ނަބެރީގެ ގޯލުންނެވެ. އެ ގޯލަކީ ވާނާގެ ހުރަހަކުން، ނަބެރީ ފައިގެ ފުންނާބުން ވައްދާލި ހިތްގައިމު ގޯލެކެވެ.\nރޭގެ މެޗާއެކު ޖަރުމަނު ޖާޒީގައި 100 މެޗު ކުޅުނު 12 ވަނަ ކުޅުންތެރިޔާގެ ޝަރަފު ޓޯނީ ކްރޫސްއަށް ވަނީ ލިބިފައެވެ. ކުރީ ހަފްތާ ތުރުކީއާ ދެކޮޅަށް ކުޅުނު މެޗަށް ޖަރުމަނުގެ 300 ސަޕޯޓަރުން ވެއްދިނަމަވެސް، މެޗު ކުޅުނު ސިޓީގައި ކޮވިޑް 19 ފެތުރުން އިތުރުވެފައިވާތީ ރޭގެ މެޗަށް ސަޕޯޓަރުން ވައްދައިފައެއް ނުވެއެވެ.\nގުޅޭ ޓެގު ޖަރުމަނުވިލާތް ޔޫއެފާ ނޭޝަންސް ލީގު ފުޓްބޯޅަ


Male ge maguthah fen hindhumuge masahkai fashaifi\nތާޖުއްދީން ސްކޫލް ކައިރީ ފެންބޮޑުވެ، ފެންގަނޑު ހިންދުމުގެ މަސައްކަތް ކުރަނީ -- ފޮޓޯ: މާލެ ސިޓީ ކައުންސިލް\nމިހާރު ރާއްޖެއަށް ކުރަމުންދާ ވިއްސާރާގައި މާލޭގެ މަގުތަކުގެ ފެންބޮޑުވެ، ފެން ހިންދުމުގެ މަސައްކަތް ފަށައިފި އެވެ.\nމާލެ ސިޓީ ކައުންސިލްގެ ޑެޕިއުޓީ މޭޔަރު ޝަމާއު ޝަރީފު ވިދާޅުވީ މާލޭގެ 12 ސަރަހައްދެއްގައި ހުރި ސްޓޯމްވޯޓާ ޕަމްޕުތައް ޖައްސައި ފެން ހިންދުމުގެ މަސައްކަތް ކުރަމުންދާ ކަމަށެވެ. އަދި ވިދާޅުވީ ބައެއް ސަރަހައްދުތަކުގައި އެމްއެންޑީއެފް ފަޔާ އެންޑް ރެސްކިއު ސާވިސަސް އިން ވެސް ޕަމްޕުތައް ބަހައްޓައިގެން ފެން ހިންދުމުގެ މަސައްކަތް ކުރަމުން ގެންދާ ކަމަށެވެ.\n"ޓީމުތައް ތިބީ ސްޓޭންޑްބައިގަ. ހާލަތު ގޯސްވިޔަ ނުދިނުމަށްޓަކައި ރެސްޕޮންސް ޓީމުތައް މި ވަގުތު ވެސް މަސައްކަތް ކުރަމުން އެބަ ގެންދޭ." ޝަމާއު ވިދާޅުވި އެވެ.\nމާލެއަށް ވާރޭ ވެހޭއިރު އާންމުކޮށް ފެންބޮޑުވާ މަގުތައް ކަމަށްވާ އަމިނީ މަގާއި އައިޖީއެމްއެޗް ހޮސްޕިޓަލު ހުންނަ މަގާއި މާފަންނު ސަރަހައްދުގެ ގިނަ މަގުތައް މިއަދު ވެސް އޮތީ ފެންބޮޑުވެފަ އެވެ. އެ މަގުތަކުގައި ވެސް ފެން ހިންދުމުގެ މަސައްކަތް ކުރަމުންދާ ކަމަށް ޝަމާއު ވިދާޅުވި އެވެ.\nމެޓް އޮފީހުން ބުނި ގޮތުގައި ރާއްޖެއަށް ކުރަމުން ދަނީ ހުޅަނގު މޫސުމުގެ ވިއްސާރަ ކަމަށާއި ކުރިއަށް އޮތް ތިން ދުވަހު ރާއްޖެއަށް މޫސުން ގޯސްވާނެ ކަމަށް ލަފާ ކުރެވެ އެވެ. މިގޮތުން މިއަދު ރާއްޖެއަށް ކުރި ވިއްސާރައާ ގުޅިގެން ރ. އަތޮޅުން ފެށިގެން އައްޑޫ އަތޮޅާ ހަމައަށް ވައިޓް އެލާޓް ވެސް ނެރެފަ އެވެ.\nމާލެއަށް ވާރޭ ވެހުމުން މަގުތަކުގެ ފެންބޮޑުވާ މައްސަލައަކީ އާންމުންގެ ތެރޭގައި އެންމެ ޝަކުވާ ބޮޑުވެފައިވާ މައްސަލައެކެވެ. އެ މައްސަލައާ ގުޅިގެން ކަމާ ބެހޭ މުއައްސަސާތަކަށާއި ވުޒާރާތަކަށް އާންމުންގެ ފާޑުކިޔުންތައް ވެސް އަމާޒުވެފައިވެ އެވެ.\nމިދިޔަ އަހަރު ޑިސެމްބަރު މަހުގެ ފަސްވަނަ ދުވަހު ވެސް މާލެއަށް ހުއްޓާ ނުލައި ބޯކޮށް ވާރޭ ވެހުމުގެ ސަބަބުން މަގުތައް ފެންބޮޑުވެ، އުޅަނދުތަކާއި ގޭތަކަށާއި ވިޔަފާރިތަކަށް އެކިވަރުގެ ގެއްލުން ލިބުނެވެ. އެ ދުވަހު މާލެއަށް 223.5 މިލިމީޓަރުގެ ވާރޭ ވެހުނުއިރު، ބޯކޮށް ވާރޭ ވެހުމުގެ ސަބަބުން 160 އާއިލާއެއް ހާލުގައި ޖެހިގެން ސަރުކާރުން އެހީތެރިކަން ފޯރުކޮށްދީފައިވެ އެވެ.\nމިފަހަރުވެސް ފެން އީދެއް


Massakaitheringe adu ahai, ekasheegenvaa ujoora eh dheyn jehe: Naibu raees | Mihaaru\nޕޮލިޓެކްނިކްގެ ދަސްވެނިވުން ފާހަގަ ކުރަން ބޭއްވި ރަސްމިއްޔާތަށް ނައިބު ރައީސް ފައިސަލް ނަސީމް ވަޑައިގަންނަވަނީ. --- ފޮޓޯ: ރައީސް އޮފީސް\nމަސައްކަތްތެރިންގެ އަޑު އަހައި، އެކަށީގެންވާ އުޖޫރައެއް ދޭން ޖެހޭ: ނައިބު ރައީސް\n21 އެޕްރީލް 2019 - 23:05 8 comments\nމަސައްކަތްތެރިންގެ އަޑު އަހައި، ވަޒީފާގެ ކުރިއެރުން ދިނުމުގައި އޮންނަ ތަފާތު ކުރުން ނައްތާލައި، ހަމަހަމަކަމާއެކު ކުރިއެރުން ދޭން ޖެހޭ ކަމަށް ނައިބު ރައީސް ފައިސަލް ނަސީމް މިރޭ ވިދާޅުވެއްޖެ އެވެ.\nމޯލްޑިވްސް ޕޮލިޓެކްނިކްގެ ދަސްވެނިވުން ފާހަގަ ކުރުމަށް އިސްލާމިކް ޔުނިވަސިޓީގައި ބޭއްވި ރަސްމިއްޔާތު ނައިބު ރައީސް ވިދާޅުވީ މަސައްކަތްތެރިންނަށް އެކަށީގެންވާ އުޖޫރައަކާއި އިނާޔަތްތަކެއް ދޭން ޖެހޭ ކަމަށެވެ. އަދި ގައުމުގެ ތަރައްގީއަކީ ރައްޔިތުންގެ އަތްމަތީގައި އޮތް ކަމެއް ކަމަށް ފައިސަލް ވިދާޅުވި އެވެ.\n"ރައްޔިތުންނާ ނުލައި އަޅުގަނޑުމެންނަށް ހޯދޭނެ އެއްވެސް ކާމިޔާބެއް ނޯންނާނެ،" ފައިސަލް ވިދާޅުވި އެވެ.\nނައިބު ރައީސް ވިދާޅުވި ގޮތުގައި ގައުމެއް ކުރިއަރައި ތަރައްގީވެގެން ދާނީ އެ ގައުމެއްގައި ފަންނުވެރި، ހުނަރުވެރި، ގާބިލް ބައެއް އުފެދިގެންނެވެ. އެކަމަކު، ވެއިތުވެދިޔަ ދުވަސްތަކުގައި ފަންނުތައް ދިރުވުމަށް އެކަށީގެންވާ ފުރުސަތުތައް ހޯދިފައި ނެތް ކަމަށް އެމަނިކުފާނު ވިދާޅުވި އެވެ.\nޕޮލިޓެކްނިކްގެ ދަސްވެނިވުން ފާހަގަ ކުރަން ބޭއްވި ރަސްމިއްޔާތުގައި ނައިބު ރައީސް ފައިސަލް ނަސީމް (ކ-4) ބައިވެރިވެވަޑައިގަންނަވަނީ. --- ފޮޓޯ: ރައީސް އޮފީސް\nއެމަނިކުފާނު ވިދާޅުވި ގޮތުގައި ދިވެހިން މިވަގުތު ބޭނުންވާ އެއް ކަމަކީ ވަޒީފާ އެވެ. އަދި ރާއްޖޭގެ ގިނަ އިންޑަސްޓްރީތަކުގައި ފުރުސަތުތަކެއް ހުރި ކަމަށް ނައިބު ރައީސް ވިދާޅުވި އެވެ. އެހެންވެ، އެ ފުރުސަތުތަކަކީ ކޮބައިތޯ ސަރުކާރުން ބަލައި، ޒުވާނުން ބިނާ ކުރައްވާނެ ކަމަށް ފައިސަލް ވިދާޅުވި އެވެ.\n"އަޅުގަނޑުމެން ތެރެއިން ކޮންމެ މީހަކަށް ލިބޭ ހިތްހަމަޖެހުމަކަށް ވަނީ ވަޒީފާއެއް އަދާކުރުން. މިއީ އަޅުގަނޑުމެން ގައުމުގައި ފުންކޮށް ވިސްނަން ޖެހޭ ކަމެއް. ވަޒީފާ ނެތް ޒުވާނުންގެ އަދަދަށް ބަލާއިރު، އެއީ އަޅުގަނޑުމެން ކަންބޮޑުވާން ޖެހޭ،" ނައިބު ރައީސް ވިދާޅުވި އެވެ.\nދިވެހިންނަކީ ހުނަރުވެރި ބައެއް ކަން ފާހަގަ ކުރައްވައި ނައިބު ރައީސް ވަނީ ތަފާތު އެކިއެކި މައްސަލަތަކާ ހުރެ، ގައުމުގެ ތަރައްގީގައި ބައިވެރިވުމުގެ ފުރުސަތު ލިބިފައި ނެތް މީހުންނަށް ފުރުސަތުތައް ހޯދައި ދިނުމަށް ގިނަ މަސައްކަތްތަކެއް ކުރަން ޖެހޭ ކަމަށް ވިދާޅުވެ، އެ ފުރުސަތު ދިނުމަށް އެދިވަޑައިގެންފަ އެވެ.\nނައިބު ރައީސް ވިދާޅުވި ގޮތުގައި ރާއްޖޭގައި ހަމަޖެހުމާއި އަމާންކަން ގާއިމުކޮށް، ދިވެހިން ފުދިގެން އެކުގައި އުޅެވޭނީ ދިވެހިންނަށް ބޭނުންވާ ތައުލީމާއި ތަމްރީނާއި ފުރުސަތުތައް ހޯދައިދީގެންނެވެ. އަދި ގައުމު ތަރައްގީ ކުރުމުގައި ހުރިހާ ޒުވާނުންގެ ހިއްސާ އޮންނާނެ ކަމަށް އެމަނިކުފާނު ވިދާޅުވި އެވެ.\nއިތުރު ލިޔުންތައް ސިވިލް ސާވިސް މުވައްޒަފުން ސިވިލް ސާވަންޓުން މޯލްޑިވްސް ޕޮލިޓެކްނިކް ނައިބު ރައީސް ފައިސަލް ނަސީމް\nދައުލަތް ތިޔާގި، މުސާރަ ލަސްވީ ނިޒާމު ބަދަލުވުމުން


BREAKING: Raajjein Alif Dhaalugai Hamas Ge Dhifaaugai Vote Dheefi - Vaguthu\nރާއްޖެއިން އދ.ގައި ހަމާސްގެ ދިފާޢުގައި ވޯޓު ދީފި\nއދ.ގެ އާއްމު މަޖިލިސް\nދިވެހިރާއްޖެއިން، އދ.ގައި ހަމާސް ޖަމާއަތުގެ ދިފާއުގައި ވޯޓު ދީފިއެވެ. ހަމާސް ޖަމާއަތަކީ، އިޒްރާއިލުން އަޅުވެތިކޮށްފައިވާ ފަލަސްތީނުގެ ޣައްޒާ ކޮންޓްރޯލް ކުރާ ޖަމާއަތެވެ.\nހަމާސް ޖަމާއަތާ ދެކޮޅަށް ގަރާރެއް ފާސްކުރަން އދ.ގެ އާއްމު މަޖިލިސް (ޖެނެރަލް އެސެމްބްލީ) އަށް ހުށަހަޅާފައިވަނީ އިޒްރާއިލުގެ އެހީތެރިކަމާއެކު އެމެރިކާ އިންނެވެ.\nއެމެރިކާ އާއި އިޒްރާއިލު ގުޅިގެން، އެމެރިކާ ސަފީރު ނިކީ ހުށަހަޅާފައިވާ މި ގަރާރު ފާސްވެ، ހަމާސް ޖަމާއަތާ ދެކޮޅަށް ވޯޓު ދިނުމަށް މުޅި މަޖިލީހުގެ ތިންބައިކުޅަ ދެ ބައި ޤައުމުތަކުގެ ވޯޓު ބޭނުންވާނެއެވެ. އެހެންނަމަވެސް، އެ މިންވަރަށް، އެމެރިކާ އިން ހުށަހެޅި ގަރާރަށް ވޯޓު ލިބިފައި ނުވެއެވެ.\nމި ގަރާރަށް ޤައުމުތަކުން ވޯޓު ދީފައިވާ ގޮތަށް ބަލާއިރު، 87 ޤައުމަކުން ބުނެފައިވަނީ ހަމާސް ކުށްވެރި ކުރަން ފެންނަ ކަމުގައެވެ. 57 ޤައުމަކުން ކުށްވެރި ކުރަން ނުފެންނަކަމަށް ބުނެފައިވާއިރު 33 ޤައުމަކުން ވަކި ކޮޅަކަށް ވޯޓު ލައިފައި ނުވެއެވެ. އެހެންނަމަވެސް، ގަރާރު ފާސް ކުރަން ބޭނުންވާ ތިންބައިކުޅަ ދެ ބައި ވޯޓު ނުލިބުމުން ގަރާރު ފާސް ނުވީއެވެ.\nބައެއް ޤައުމުތަކުން ގަރާރަށް ވޯޓު ދީފައިވާ ގޮތް\nމިއީ، އެމެރިކާ އިން އދ. އަށް ކަނޑައަޅާފައި ހުންނަ ސަފީރު ނިކީ ހަލޭ މަޤާމުން ވަކިވުމުގެ ކުރިން ހުށަހަޅާފައިވާ ފަހު ގަރާރެވެ. މި ގަރާރާ ބެހޭގޮތުން އޭނާ މީގެ ކުރިން ބުނެފައިވަނީ މި ގަރާރުގައި ޤައުމުތަކުން ވޯޓު ދޭ ގޮތް އެމެރިކާ އިން ވަރަށް ރަނގަޅަށް ބަލާނެކަމުގައެވެ.\nމި ގަރާރަށް ވޯޓު ލީއިރު، މުސްލިމު ޤައުމުތަކުން ވޯޓު ދީފައިވަނީ ހަމާސްއާ އެއްކޮޅަށެވެ. އެގޮތުން، ރާއްޖެ ފިޔަވައި މެލޭޝިޔާ، އަލްޖީރިޔާ، ކުވައިތު، ލީބިޔާ، އީރާން، އިރާޤު އަދި ޤަތަރުފަދަ ޤައުމުތައް ހިމެނެއެވެ. އޭގެތެރޭގައި ހަމާސްއާ ދެކޮޅުވެރިކަމެއް އޮންނަ މިޞްރުވެސް ހިމެނެއެވެ.\nމިކަމާ ގުޅިގެން ހަމާސް އިން ނެރުނު ރަސްމީ ބަޔާނެއްގައި ވިދާޅުވީ ހަމާސްއާ އެއްކޮޅަށް ވޯޓު ދިން ޤައުމުތަކަށް ވަރަށް ބޮޑަށް ޝުކުރު އަދާ ކުރާކަމުގައެވެ. އަދި، މިއީ އެމެރިކާގެ ރައީސް ޑޮނަލްޑް ޓްރަމްޕްގެ މޫނު މަތީގައި ޖެހި އެތިފަހަރެއްކަމަށްވެސް ހަމާސްގެ ތަރުޖަމާނު ވިދާޅުވިއެވެ.\nމި ނިންމުމާ ގުޅޭގޮތުން އިޒްރާއިލުގެ ބޮޑުވަޒީރު ބުނެފައިވަނީ ވޯޓު ކާމިޔާބު ނުވިކަމުގައިވިޔަސް، މިއީ ހަމާސްއާ ދެކޮޅަށް އެންމެ ގިނަ ވޯޓު ލިބުނު ފަހަރުކަމުގައެވެ.\nއެމެރިކާ ސަފީރު ބުނެފައިވަނީ މިއީ އދ.ގެ އާއްމު މަޖިލީހުން ހެދި ތާރީޅީ ގޯހެއްކަމުގައެވެ. މި ވޯޓު ވެގެން ގޮސްފައިވަނީ ސަފީރު ނިކީ އަށް ލިބުނު ބޮޑު ނާކާމިޔާބަކަށެވެ. އެއީ، މި އަހަރު ނިމުމުން އޭނާ މަޤާމުން ދުރަށްދާއިރު އެންމެ ފަހުން ކުރިމަތި ލީ ކަންތައް ނާކާމިޔާބު ވުމުންނެވެ.\nއަންނަ މަހު އެމެރިކާއިން ބާއްވާ ސަމިޓު ބޮއިކޮޓްކުރަން އެދިއްޖެ\nއިސްރާއިލްގައި ފެތުރެމުން ދަނީ މުސްލިމުންގެ ދަނޑުބިންތަކުގައި ޔަހޫދީން ރޯކުރި އަލިފާންކަން ފަޅާއަރައިފި\nގަދަ ހޫނުގައި މަސްޖިދުލް އަޤްސާއަށް ދިޔަ މުސްލިމުންނަށް މިސްކިތަށް ވަދެވުނަ ނުދިން - އެހެނަސް އުފާވެރި މަންޒަރެއް\nޑިސެމްބަރު 7, 2018 15:13\nދިވެހިން އެދޭ ގޮތް. ދެން އަތް ޖަހާ. ޝުކުރިއްޔާ ފަހަރި ވަޒީރު.\nޑިސެމްބަރު 7, 2018 15:18\nނުދީ ނުކެރޭނެ ވިއްޔާ. ކުޅިސަމަ ދައްކާލީމުސް ފަލަސްތީނަ ދެކޮޅައް ދިންނަމަ\nޑިސެމްބަރު 7, 2018 16:11\nނުދިންނަމަ ހަދާނެގޮތް ދައްކާލާނަން.........\nޑިސެމްބަރު 7, 2018 19:56\nދެން ކީއްތަވީ؟ މާ ކަންތައް ބޮޑު ކުރަނީ.\nޑިސެމްބަރު 7, 2018 21:58\nދޮން ކުދިން ރުއްސަން މިސަރުކާރުން ކޮއްފަނުކުރާނެ ކަމެއްނޯން. މާދަމާ އެހެންވާހަކައެއް ފަތުރާލައިގެން ހާމާސްއާދެކޮޅައް ދިން މިވޯޓުގެ ކަންތައް މަތިޖަހާ އޮއްބާލާނެ. ރައްޔިތުން އެދޭގޮތްމީ، ބާރައް އަތްޖަހާ.\nޑިސެމްބަރު 8, 2018 23:36\nބަލަ ގިތެލާ ލިޔެފަ އޮތް އެތި ރަނގަޅަށް ކިޔާފަ ފެން މައްޗަށް އަރާ ތެޅެބަލަ. ވާނުވާގަ ތި ހުރެވެނީ


Palestine Match ge Kurin Ekuverikamuge Match Nukulhevunee Keeve?\nފަލަސްތީން ޓީމް--ފޮޓޯ އެފްއޭއެމް\n27 މާޗް 2017 1 ކޮމެންޓް\nފަލަސްތީން މެޗުގެ ކުރިން އެކުވެރިކަމުގެ މެޗެއް ނުކުޅުނީ ކީއްވެ؟\nއޭޝިއަންކަޕް ކޮލިފައިންގައި އަންގާރަ ދުވަހު ރާއްޖެއާ ފަލަސްތީން ބައްދަލުކުރާ މެޗަށް ވަގުތު ކުޑަތަންވެފައިވާއިރު، މެޗަށް ތައްޔާރުވުމުގެ ގޮތުން އެކުވެރިކަމުގެ މެޗެއް ރާއްޖޭން ކުޅެފައި ނުވާތީ ގިނަ ބަޔަކު އަންނަނީ އެކަމާ މެދު ސުވާލު އުފައްދަމުންނެވެ. މި މެޗު ކުޅުމަށް ފަލަސްތީން ރާއްޖެއައީވެސް އެކުވެރިކަމުގެ މެޗެއް ނިމުނު ހަފްތާތެރޭ ކުޅެފައެވެ.\nސަރަހައްދުގެ އެހެން ގައުމުތަކުންވެސްވަނީ އަންގާރަ ދުވަހު އޮންނަ މެޗުތަކަށް ތައްޔާރުވުމުގެ ގޮތުން އެކުވެރިކަމުގެ މެޗުތައް ކުޅެފައެވެ. ވާދަވެރި މެޗުތަކަށް ތައްޔާރުވުމުގެ ގޮތުން ފީފާ މެޗު ތާރީޚުތަކުގައި އެކުވެރިކަމުގެ މެޗުތައް އާއްމުކޮށް ދުނިޔޭގެ ހުރިހާ ހިސާބެއްގައިވެސް ކުޅެއެވެ. އެހެންނަމަވެސް ރާއްޖޭން ބޮޑު މެޗަކަށް މި ތައްޔާރުވަނީ އެކުވެރިކަމުގެ މެޗެއް ނުކުޅެއެވެ.\nމިކަމާއި ގުޅޭ ގޮތުން ފުޓްބޯލް އެސޯސިއޭޝަން އޮފް މޯލްޑިވްސްގެ ޖެނެރަލް ސެކެއްޓްރީ ހުސެއިން ޖަވާޒު ވިދާޅުވީ ގަބޫލު ކުރަން އެހާ ފަސޭހަ ނޫން ޖަވާބެކެވެ. ސަބަބުތައްވެސް އެބަހުއްޓެވެ.\n"ރާއްޖޭގައި ފެތުރެމުން ދިޔަ ސްވައިން ފްލޫގެ ސަބަބުން އަޅުގަނޑުމެންނަށް އިންޓަރނޭޝަނަލް ފްރެންޑްލީއެއް ކުޅުމުގެ ދަތިތައް ދިމާވެގެން ދިޔައީ އަޅުގަނޑުމެން ވާހަކަ ދައްކަމުން ދިޔަ ދެ ގައުމަކުން ރާއްޖޭ އައުމަށް އުޒުރުވެރިވެ އަދި އަޅުގަނޑުމެންވެސް އެއީ އެންމެ ރައްކާތެރިކަން ނޫން ގޮތަށްވާތީވެ އަޅުގަނޑުމެންވަނީ އެ ފްރެންޑްލީ މެޗު ކުޅުމުގެ ކަންތައް ކެންސަލް ކޮށްލާފައި". 25 މާރިޗު 2017 ވީ ހޮނިހިރު ދުވަހު، ފުޓްބޯލް އެސޯސިއޭޝަން އޮފް މޯލްޑިވްސްގެ ރަސްމީ ފޭސްބުކް ޕޭޖު މެދުވެރިކޮށް ދިން ވީޑިއޯ މެސެޖެއްގައި ޖަވާޒު ވިދާޅުވިއެވެ.\nޖަވާޒު މިހެން ވިދާޅުވި ނަމަވެސް އެކުވެރިކަމުގެ މެޗެއް ހަމަ ނުޖެހުނީ ސްވައިން ފްލޫއާ ހެދި ގަބޫލް ކުރަން ދަތިވެއެވެ. ފުރަތަމަ ކަމަކަށް ގައުމީ ޓީމްގެ ފަރިތަކުރުންތައް 19 މާރިޗުގައި ފެށިއިރުވެސް އެކުވެރިކަމުގެ މެޗެއް ކުޅޭ ވާހަކައެއް އިއުލާނެއް ނުކުރެއެވެ. ސްވައިން ފްލޫގެ ކަންތައް ރަސްމީ ސިފައެއްގައި އެއްވެސް ފަރާތަކުން ހާމަކުރީ، ގައުމީ ޓީމްގެ ޕްރެކްޓިސް ފެށުމުގެ ދެތިން ދުވަސް ކުރިންނެވެ. އެހެންކަމުން އެކުވެރިކަމުގެ މެޗެއްގެ ކަންތައް ހަމަ ޖައްސާފައި އޮތް ނަމަ އޮންނާނީ ހުރިހާ ކަމެއް ހަމަ ޖެހި، އަދި އިއުލާންވެސް ކޮށްފައެވެ. ފްލޫއާ ހެދި މެޗު ކެންސަލް ކުރިކަމަށް ޖަވާޒު ވިދާޅުވިނަމަވެސް، މިހާރުވެސް ރާއްޖޭން ބޭރުގެ3ޓީމެއް ވާދަކުރާ ބައިނަލް އަގްވާމީ ވޮލީ މުބާރާތެއް މާލޭގައި ކުރިއަށް އެބަދެއެވެ.\nފެބްރުއަރީ މަހުގެ 12 ވަނަ ދުވަހު ފުޓްބޯލް އެސޯސިއޭޝަނުން ބޭއްވި ނިއުސް ކޮންފަރެންސެއްގައި އެކުވެރިކަމުގެ މެޗުތަކެއް ކުޅުމަށް ގައުމީ ޓީމަށް ދައުވަތު ސްރީ ލަންކާ އާއި މިޔަންމާ އަދި އަފްގާނިސްތާނުން ލިބިފައިވާ ކަމަށް ވިދާޅުވިއެވެ. އެހެންނަމަވެސް އޭރު އެކަމާ ގުޅޭ ގޮތުން ގޮތެއް ނުނިންމި ނަމަވެސް، މިޔަންމާއިންނާ އަފްގާނިސްތާނުންވަނީ ހުސްވި ހަފްތާ ތެރޭ އެކުވެރިކަމުގެ މެޗުތައް ކުޅެފައެވެ. މިޔަންމާއިން އިންޑޮނީޝިއާއާ ދެކޮޅަށް ކުޅުނު އިރު އަފްގާނިސްތާނުން ކުޅުނީ ސިންގަޕޫރާ ދެކޮޅަށެވެ. އެހެންކަމުން ބެލެވޭ ގޮތުގައި ރާއްޖެއަށް އެ ގައުމުތަކުން ދިން ދައުވަތު ގަބޫލު ނުކުރުމުން އެހެން ގައުމުތަކާއި އެކު ކުޅުނީއެވެ.\nއޭއެފްސީ 23 އަހަރުން ދަށުގެ މުބާރާތުގައި ރާއްޖޭން ބައިވެރިނުވާ ކަންވެސް ދާދި ފަހުންވަނީ ހާމަވެފައެވެ. ޗައިނާގައި އޮންނަ ކޮލިފައިން ރައުންޑްގައި އޭޝިޔާގެ 40 ގައުމުން ބައިވެރިވެފައިވެއެވެ. ސަރައްހައްދީ ގައުމުތަކުގެ ތެރެއިން އިންޑިޔާ، ލަންކާ، އަފްޣާނިސްތާނު، ނޭޕާލް އަދި ބަންގްލަދޭޝްގެ ޒުވާން ޓީމުން ބައިވެރިވެފައިވެއެވެ.\nކުޅިވަރު ރާއްޖެ ކުޅިވަރު\nތިޔަ ކަމުގައިވެސް ހެދީ ދޮގުދޯ އެހެންވީމަ. އެފްއޭއެމްގަ އުޅޭ ބައެއް މީހުންނަށް ހީވާ ކަހަލަ އެ މީހުން ދައްކާ ހުރިހާ ވާހަކައެއް އެންމެން ގަބޫލު ކުރާނޭ.. ހެެހެ


COVID aa gulhigen kuri kharadhu 3.5 billion ah – Iru\nހިޔާ ފްލެޓް ބަދަލުކުރުން: ފޯމު ހުށަހަޅުމުގެ ފުރުސަތު އަލުން ދީފި\nއިންޑިއާ ސަރުކާރުގެ ހިލޭ އެހީގައި 8 މަޝްރޫއެއް ރާއްޖޭގަައި ހިންގަނީ\nގުރައިދޫ ޕިކްނިކް އައިލެންޑްގެ ބިން ހިއްކުމުގެ މަސައްކަތް ނިމިއްޖެ\nކަމަދޫ ކައުންސިލްގެ މައްސަލަތައް ފައިލްކޮށްފި\nކޮވިޑާ ގުޅިގެން ކުރި ޚަރަދު 3.5 ބިލިއަނަށް\nސަމާ· 19 މޭ 2021\nކޮވިޑް-19 އާ ގުޅުންހުރި އެކި މަސައްކަތްތަކަށް ސަރުކާރުން 3.5 ބިލިއަން ރުފިޔާ ޚަރަދުކޮށްފައިވާ ކަމަށް ފިނޭންސް މިނިސްޓްރީން ހާމަކޮށްފިއެވެ.\nފިނޭންސް މިނިސްޓްރީން ހާމަކޮށްފައިވާ މައުލޫމާތުތައް ދައްކާގޮތުން މެއި 13 ވަނަ ދުވަހުގެ ނިޔަލަށް ސަރުކާރުން ވަނީ ކޮވިޑް-19 އިކޮނޮމިކް ރެސްޕޮންސްގެ ދަށުން 1.8 ބިލިއަން ރުފިޔާއާއި ސިއްހީ އަދި އިޖުތިމާއީ އެކި ކަންކަމަށް 1.7 ބިލިއަން ރުފިޔާ ޚަރަދުކޮށްފައެވެ.\nއެގޮތުން ނެޝަނަލް ޑިޒާސްޓަރ މެނޭޖްމަންޓް އޮތޯރިޓީ (އެންޑީއެމްއޭ) މެދުވެރިކޮށް އެންމެ ބޮޑު ޚަރަދެއް މިހާތަނަށް ކޮށްފައިވާއިރު، އެ އިދާރާއިން އެކަނިވެސް 867.9 މިލިއަން ރުފިޔާ ޚަރަދުކޮށްފައިވާކަމަށް ފިނޭންސްގެ ތަފާސްހިސާބުތައް ދައްކައެވެ.\nމީގެ އިތުރުން، އައިޖީއެމްއެޗް މެދުވެރިކޮށް ކޮވިޑް-19 އާ ގުޅިގެން 143.6 މިލިއަން ރުފިޔާ ޚަރަދުކޮށްފައިވާއިރު، ހެލްތު މިނިސްޓްރީ އިން ޚަރަދުކޮށްފައި ވަނީ 469.5 މިލިއަން ރުފިޔާއެވެ.\nކޮވިޑް-19 ގެ ސަބަބުން ސަރުކާރުން ކުރަމުން އަންނަ ޚަރަދުތަކުގެ ތެރެއިން ޕްލޭނިން މިނިސްޓްރީން ވަނީ 40.8 މިލިއަން ރުފިޔާ ޚަރަދުކޮށްފައެވެ. އަދި ފޮރިން މިނިސްޓްރީ އިން 6.8 މިލިއަން ރުފިޔާ ޚަރަދުކޮށްފައިވާއިރު، ޖެންޑަރ މިނިސްޓްރީ އިން ޚަރަދުކޮށްފައި ވަނީ 4.3 މިލިއަން ރުފިޔާއެވެ. އަދި ހަޔަރ އެޑިއުކޭޝަން މިނިސްޓްރީން 3.3 މިލިއަން ރުފިޔާ ޚަރަދުކޮށްފައިވެއެވެ.\nއޭގެ އިތުރުން އެމްއެންޑީއެފްއިން 67.6 މިލިއަން ރުފިޔާ ޚަރަދުކޮށްފައިވާއިރު، ފުލުހުންގެ އިދާރާއިން ޚަރަދުކޮށްފައި ވަނީ 31.1 މިލިއަން ރުފިޔާއެވެ. އިމިގްރޭޝަން މެދުވެރިކޮށް ނުވަ ލައްކަ ރުފިޔާ ޚަރަދުކޮށްފައިވާ ކަމަށާއި ނެޝަނަލް ޑްރަގް އެޖެންސީން 1.2 މިލިއަން ރުފިޔާ އަދި ނޭޝަނަލް ސޯޝަލް ޕްރޮޓެކްޝަން އެޖެންސީ (އެންސްޕާ) އިން 16.2 މިލިއަން ރުފިޔާ ޚަރަދުކޮށްފައިވާ ކަމަށްވެސް ފިނޭންސްއިން ބުނެއެވެ.\nމީގެ އިތުރުން ޑިޒާސްޓަރ މެނޭޖްމެންޓް ފަންޑުން މިހާތަނަށް 84.06 މިލިއަން ރުފިޔާ ޚަރަދުކޮށްފައިވާއިރު، ޓޫރިޒަމް އެކްޓިވިޓީސް އިމްޕްލިމެންޓޭޝަން ފަންޑުން ޚަރަދުކޮށްފައި ވަނީ 28.8 މިލިއަން ރުފިޔާއެވެ.\nފިނޭންސްގެ ތަފާސްހިސާބުތައް ދައްކާގޮތުން ސިއްޙީ ޚިދުމަތްތައް ދިނުމަށް ބޭނުންވާ ސަޕްލައި އަދި ރިކުއިސިޓްސްއަށް 498.9 މިލިއަން ރުފިޔާ ވަނީ ޚަރަދުކޮށްފައެވެ. އަދި ކެޕިޓަލް އިކުއިޕްމެންޓްއަށް 201.3 މިލިއަން ރުފިޔާ ޚަރަދުކޮށްފައިވާއިރު، އޮޕަރޭޝަނަލް ސަރވިސަސްއަށް ޚަރަދުކޮށްފައި ވަނީ 195.7 މިލިއަން ރުފިޔާއެވެ.\nކޮވިޑް-19އަށް ސަރުކާރުން ކުރި ޚަރަދުތަކުގެ ތެރެއިން ގްރާންޓްސް ކޮންޓްރިބިއުޝަންސް އަދި ސަބްސިޑީސްއަށް ހޭދަކޮށްފައި ވަނީ 127.9 މިލިއަން ރުފިޔާއެވެ. ސަޕްލައިސް އަދި ރިކުއިސިޓްސްއަށް 93 މިލިއަން ރުފިޔާ ޚަރަދުކޮށްފައިވާއިރު، މުވައްޒަފުންނަށް އެލަވަންސް ދިނުމަށް ހޭދަކޮށްފައި ވަނީ 145.7 މިލިއަން ރުފިޔާއެވެ. މީގެ އިތުރުން ކޮވިޑާ ގުޅިގެން ޓްރެވަލް އެކްސްޕެންސްގެ ގޮތުގައި 317 މިލިއަން ރުފިޔާ ޚަރަދުކޮށްފައިވާކަމަށް ފިނޭންސް މިނިސްޓްރީގެ ތަފާސްހިސާބުތައް ދައްކައެވެ.\nދައުލަތުން ކޮވިޑް-19 އާ ގުޅިގެން އާމްދަނީއަށް އަސަރުކޮށްފައިވާ މީހުންނަށް އިންކަމް ސަޕޯޓް އެލަވަންސްގެ ގޮތުގައި 419.4 މިލިއަން ރުފިޔާ ޚަރަދުކޮށްފައިވާއިރު، އިކޮނޮމިކް ރިކަވަރީ ޕެކޭޖްގެ ދަށުން ވިޔަފާރިތަކަށް 947.2 މިލިއަން ރުފިޔާ ވަނީ ދޫކޮށްފައެވެ.


Islaamee qaumuthakugai idol ge foari vakin gadha!\nއިސްލާމީ ގައުމުތަކުގައި އައިޑޮލްގެ ފޯރި ވަކިން ގަދަ!\nފަލަސްތީނުން އަރަބް އައިޑޮލް ކާމިޔާބުކުރި އައްސަފްގެ ސަޕޯޓަރުން.\nއެހެންވީމަ ރާއްޖޭގައި މި ޝޯއެއް ކުރިއަށް ގެންދާތީ ކަންބޮޑުވާން ޖެހޭ ނުވަތަ ހައިރާންވާން ޖެހޭ ސަބަބެއް ވެސް ހަގީގަތުގައި ނެތެވެ. މި ޝޯއެއްގެ ފޯރި އެންމެ ގަދަކޮށްލައިގެން އުޅެނީ އިސްލާމީ ގައުމުތަކުގައި ކަމަށްވާތީ އެވެ.\nވަކިން ހާއްސަކޮށް ދިވެހިންގެ ހިތްތަކުން ޖާގަ ހޯދާފައިވާ ފަލަސްތީނުގެ ރައްޔިތުންގެ މެދުގައި "އައިޑޮލް" ޝޯ އަކީ ރަންގަނޑެކެވެ. އެމީހުންގެ ނިކަމެތި އަދި ހިތްދަތި ދިރިއުޅުމުން އަރައިގަތުމަށް ހުޅުވިފައިވާ ނިކަން ބޮޑު ދޮރެއް ވެސްމެ އެވެ.\nއެގޮތުން އަޅުގަނޑުމެން މި ބަލައިލަނީ އަރަބި ގައުމުތަކަށް ހާއްސަކޮށްގެން ސައޫދި އަރަބިއްޔާގެ އެމްބީސީ ގްރޫޕުން ކުރިއަށް ގެންދާ "އަރަބް އައިޑޮލް" އާއި އޭގައި ވިދާލި ބައެއް ފަރާތްތަކަށެވެ. މީގެ ތެރެއިން ވެސް އެންމެ ފާހަގަކޮށްލެވޭ ފަރާތަކީ 2013 ވަނަ އަހަރު ގެނެސްދިން އަރަބް އައިޑޮލް ކާމިޔާބުކުރި ފަލަސްތީނުގެ މުހައްމަދު އައްސަފް އެވެ.\nއެފަހަރު މުޅި ފަލަސްތީނު މި ޝޯއެއްގެ ފޯރީގައި ޖެހިގެން ދިޔައިރު ފަލަސްތީނުގެ ރައީސް މަހްމޫދު އައްބާސް ވެސް ވެޑައިގެންފައި ވަނީ އަރަބް އައިޑޮލްގެ ނިކަން ބޮޑު ފޭނަކަށެވެ. އުމުރުން 23 އަހަރުގެ އައްސަފް އަރަބް އައިޑޮލް ކާމިޔާބުކުރީ މިސްރާއި ސީރިއާ އިން ފައިނަލްގައި ވާދަކުރި ދެ ލަވަކިޔުންތެރިން ބަލިކޮށްގެންނެވެ.\nއައްސަފް އަރަބް އައިޑޮލް އަކަށް ހޮވުމުން އެކަން ދުނިޔޭގެ ސަމާލުކަމަށް ވެސް ދިޔަ އެވެ. ވަކިން ހާއްސަކޮށް އޭނާ ފަލަސްތީނަށް ނިސްބަތްވެފައި ފަލަސްތީނުގެ އެންމެ ހާލުގައި އޮތް ގާޒާ އަށް ނިސްބަތްވާ ފަރާތަކަށްވީމަ އެވެ. އަރަބް އައިޑޮލްގެ އޮޑިޝަނުގައި ބައިވެރިވިއިރު އައްސަފް އަކީ ގާޒާގެ ރެފިއުޖީ ކޭމްޕެއްގައި ދިރިއުޅޭ، ކައިވެނި ހަފުލާތަކުގައި ލަވަކިޔައިދެމުން ދިޔަ ޒުވާނެކެވެ.\nއޭނާ އަށް އޮޑިޝަނުގައި ރަނުގެ ޓިކެޓް ލިބުނު ހިސާބުން ފެށިގެން ގާޒާގައި އެންމެން އެކަތިގަނޑަކަށް ވެގެން ކުރިއަށް ގެންދިޔަ ކެމްޕޭނަކީ ނިކަން ފާހަގަކޮށްލެވޭ ކެމްޕޭނެކެވެ. އަދި އެއްބައިވަންތަކަމުގެ މިސާލެއް ވެސް މެ އެވެ. ވަކިން ހާއްސަކޮށް ހަރުކަށި ފިކުރަށް މަޝްހޫރުވެފައިވާ ހަމާސް ޖަމާއަތުގެ ވެސް އައްސަފްގެ ކެމްޕޭނަށް އެއްްބާރުލުން ދީ އެމީހުންގެ ބާރުގެ ދަށުގައި އޮތް ގާޒާގެ އެކި ސަރަހައްދުގައި ޓީވީ ސްކްރީންތައް ހަރުކޮށް އަރަބް އައިޑޮލް ބެލޭނެ އިންތިޒާމްތައް ހަމަޖައްސައިދީފައިވެ އެވެ.\nއައްސަފަށް ވޯޓް ދިނުމުގެ ހާއްސަ ކެމްޕޭނަކަށް އަމާޒުކޮށްގެން ބޭންޑް އޮފް ފަލަސްތީނުން ފައިސާގެ ވަރުގަދަ ހޭދައެއް ވެސް ކުރި އެވެ.\nގާޒާގެ އިތުރުން ހުޅަނގު އައްސޭރި އާއި ރާމަﷲގައި ވެސް އެފަހަރު ނިކަން ވަރުގަދަ އަށް އައްސަފްގެ ކެމްޕޭން ކުރިއަށް ގެންދިޔަ އެވެ. އެންމެފަހުން އޭނާ އަރަބް އައިޑޮލް އަކަށް ހޮވި ތާއަބަދަށް ދިރިއުޅުން ބަދަލުވެގެން ދިޔައީ އެވެ. ލީބިއާގައި ދިރިއުޅެމުން ދިޔަ ފަލަސްތީނުގެ ދެމަފިރިއަކަށް ލިބުނު އައްސަފް އުޅެބޮޑުވީ ގާޒާގެ ޚާން ޔޫނުސް ރެފިއުޖީ ކޭމްޕްގަ އެވެ.\nދަ ރޮކެޓްގެ ނަމުން މަޝްހޫރުވެފައިވާ އައްސަފްގެ މި އާދަޔާހިލާފު ވާހަކަ އާއި އޭނާގެ ކާމިޔާބީގެ އަސްލަށް "ދަ އައިޑޮލް" ގެ ނަމުގައި މި އަހަރު ފިލްމެއް ވެސް ނެރެފައިވެ އެވެ.\nއައްސަފް ވާދަކުރި އަރަބް އައިޑޮލްގެ ދެ ވަނަ ސީޒަނަށް ފަހު އޭގެ ތިން ވަނަ ސީޒަނަކީ ވެސް ނިކަން ވަރުއަރުވާލި ސީޒަނެކެވެ. ތިން ވަނަ ސީޒަންގެ އައިޑޮލް އަކަށް 2014 ވަނަ އަހަރު ހޮވުނީ ސީރިއާގެ ހަޒީމް ޝަރީފް އެވެ. ފައިނަލްގައި އޭނާއާ ވާދަކުރީ ފަލަސްތީނުގެ ހައިތަމް ހަލައިލާ އާއި ސައޫދީ އަރަބިއްޔާގެ މާޖިދު މަދާނީ އެވެ.\nއިސްލާމީ ބޮޑެތި އެހެން އާބާދީތަކަށް ބަލާއިރު އިންޑޮނީއާގައި ކުރިއަށް ގެންދިޔަ "އިންޑޮނީޝިއަން އައިޑޮލް" ގެ ޝޯތައް ވެސް ފާހަގަކޮށްލެވެ އެވެ. ވަކި ހިސާބަކުން ފޯރި ގެއްލިގެން ހުއްޓާލަން ޖެހުނު ނަމަވެސް އިންޑޮނީޝިއަން އައިޑޮލް ވަނީ އަލުން ފަށައި ކުރިން އެގައުމުގައި ނެތް ވަރުގެ ފޯރިއެއްގައި ޖެހިފަ އެވެ.\nމީގެ އިތުރުން ޕާކިސްތާނުގެ ޖިއޯޓީވީގެ "ޕާކިސްތާން އައިޑޮލް" ވެސް ފާހަގަކޮށްލެވެ އެވެ. ޕާކިސްތާނުން އެންމެފަހުން އައިޑޮލް ޝޯ އެގައުމުގައި ދައްކާފައި ވަނީ 2007 ވަނަ އަހަރުން ފެށިގެން ކުރަމުން ދިޔަ ބުރަ މަސައްކަތަކަށް ފަހު އެވެ.\nމި ސަރަހައްދަށް ބަލާއިރު އައިޑޮލް ރާއްޖެ އަށް ގެނެވުމަކީ ފަހުރެކެވެ. އިންޑިއާ އާއި ޕާކިސްތާން އަދި ބަންގާޅަށް ފަހު އައިޑޮލް ފްރެންޗައިޒް ޝޯއެއް މިހާރު ކުރިއަށް މި ދަނީ ރާއްޖޭގައި އެކަންޏެވެ.\nއައްސަފް: އޭނާގެ ކާމިޔާބީ ވަރަށް އާދަޔާހިލާފު.\nމި އައިޑޮލް ޝޯތަކުގެ އަސްލަކީ ކޮބާ؟\nމި ފްރެންޗައިޒް ޝޯ އަށް ބަލާއިރު ދިވެހިންގެ މެދުގައި އެންމެ މަޝްހޫރީ އަދި މަގްބޫލީ އެމެރިކަން އައިޑޮލް އާއި އިންޑިއަން އައިޑޮލް އެވެ. އެކަމަކު ހަގީގަތަކީ މި ވާހަކައެއް ފެށިގެން އަންނަނީ އަދި އެއަށް ވުރެ ވެސް ދުރުންކަމެވެ.\n"އައިޑޮލް" ޝޯތަކުގެ އަސްލަކީ އިނގިރޭސި ވިލާތުގެ މަޝްހޫރު ޓީވީ ޕްރޮޑިއުސަރު ސައިމަން ފުލާގެ "ޕޮޕް އައިޑޮލް" އެވެ. އެއީ އައިޓީވީ އަށް 2001 ވަނަ އަހަރުން ފެށިގެން 2003 ވަނަ އަހަރާ ހަމަ އަށް އުފެއްދި ރިއާލިޓީ/މިއުޒިކް ކޮމްޕެޓިޝަން ޝޯއެކެވެ.\nސައިމަން ފުލާގެ "ޕޮޕް އައިޑޮލް" ހުއްޓުމަކަށް އައީ އައިޑޮލްގެ ޝޯތަކުން މަޝްހޫރުކަން ހޯދި ޖަޖު، ސައިމަން ކައުލް 2004 ވަނަ އަހަރު "ދަ އެކްސް ފެކްޓާ" ފެށި ހިސާބުންނެވެ. އެހިސާބުން "އައިޑޮލް" ޝޯ އިންޓަނޭޝަނަލް ޓީވީ ފްރެންޗައިޒް އަކަށް ބަދަލުވީ އެވެ.\n"ޕޮޕް އައިޑޮލް" ގެ ނަމުގައި މި ޝޯ އެހެން ގައުމުތަކަށް ނުދިޔަ ސަބަބަކީ ރިއާލިޓީ ޝޯ "ޕޮޕްސްޓާސް" އެވެ. އެމީހުން މައްސަލަ ޖައްސައިގެން އައިޑޮލްގެ ޝޯތަކުން "ޕޮޕް" އުނިކޮށްލީ އެވެ.\nއެހިސާބުން ޝޯ އިންޓަނޭޝަނަލްވެ މިހާރު މި ޝޯ ކުރިއަށް ނުގެންދާ ގައުމެއް ގާތްގަނޑަކަށް ނެތެވެ.\nއެމެރިކަން އައިޑޮލް އަށް ބަލާއިރު މިހާރު ކުރިއަށް އެ ދަނީ 15 ވަނަ ސީޒަން އެވެ. އަދި މިއީ އެމެރިކަން އައިޑޮލްގެ އެންމެ ފަހު ސީޒަންކަން ވެސް ފާހަގަކޮށްލެވެ އެވެ. އެމެރިކާގައި އޮރިޖިނަލް އެމެރިކަން އައިޑޮލްގެ ގޮތުގައި މަޝްހޫރުވެފައި ވަނީ ފުރަތަމަ މުބާރާތް ކާމިޔާބުކުރި ކެލީ ކްލާކްސަން އެވެ.\nމި ޝޯތަކުގެ މެއިން ޑިސްޓްރިބިއުޓާ އަކީ ޔޫކޭގެ ފްރިމެންޓަލް މީޑިއާ އެވެ.


Edhathuru | Safuhaa\nއަހަންނަށް ހޭލެވުނީ ފަތިސްނަމާދު ބަންގީގެ އަޑަށެވެ. ފުންމައިގެންތެދުވެ ފާޚާނާއަށްވަދެ އާދައިގެ މަތިން ދަތް އުނގުޅާ މޫނުދޮވެ ވުޟޫކޮށްގެން ނުކުމެ ރީތިވެގެން މިސްކިތާ ދިމާއަށް މިސްރާބު ޖެހީމެވެ. ދުވާލުގެ ފެށުމަކީ އަބަދުވެސް އަހަންނަށް ފަތިސްނަމާދެވެ. އެގޮތުން ނަމާދުކޮށްގެން ޚަތިމުން ތަންކޮޅެއް ކިޔަވައި ލުމަށްފަހު ގެއަށްދާން ހިނގައިގަތީ އެހެން ދުވަސްތަކެކޭ އެއްފަދައިން މަންމަގެ އަތުން ގިރައިފައިދޭ މީރު ބުއްތަށީގެ އިންތިޒާރުގަ އެވެ.\nގޭހުންނަ މަގަށް އަޅައިލިތަނާ ގޭދޮށުގައި މާގިނަ މީހުން ޖަމާވެފައި ވަނިކޮށް ފެނިއްޖެއެވެ. ދުވަހަކުވެސް އެހައި ގިނަ މީހުން ހެނދުނު ގަޑިއެއްގައި ގޭދޮށަށް ޖަމާވެފައި ވަނިކޮށް ނުފެނެއެވެ. މީގެ ކުރިންވެސް އެގޮތަށް މީހުން ޖަމާވީ ބައްޕަ ނިޔާވި ދުވަހު އެވެ. އެއީ މީގެ ތިން އަހަރު ކުރިއެވެ. އެއީ އެކަމަކު މިހައި ހެނދުނެއް ނޫނެވެ. މެންދުރެވެ. ލިބުނު ޙައިރާން ކަމާއެކު ހަލުވި ފިޔަވަޅުތަކެއްގައި އަވަހަށް ގޭދޮށަށް ދެވޭތޯ ހިނގައިގަތީމެވެ.\nގޭދޮށަށް ޖަމާވެފައިވާ މީހުންގެ މޫނުމަތި ފެނުމާއެކު ބޮޑު ކަމެއް ލައިގަނެގެން އުޅޭކަން ދޭހަ ވެއްޖެއެވެ. އެއާއެކު އެއްވެފައިވާ މީހުންތައް ފޭކުރަމުން ވެގެން އުޅޭގޮތެއް ސާފުކުރުމަށްޓަކައި އަވަހަށް ގޭތެރެއަށް ވަދެވޭތޯ ބެލީމެވެ. މިގޮތުގައި ދެތިން ފިޔަވަޅު ކުރިއަށް އެޅިތަނާ ބޭބެ ރޮމުންރޮމުން އަންނަތަން ފެނިއްޖެއެވެ. ބޭބެއަށް އަހަރެން ފެނުމާއެކު އަހަރެން ގައިގައި އޮޅުލައިގަތެވެ. އަދި އިހުނަށްވުރެ ވެސް ބާރަށް ރޯންފަށައިފިއެވެ. އަހަންނަށް އަދި އެއްޗެކޭ އަހައި ނުލެވިގެން އުޅެނިކޮށް ބޭބެ ދިން ޚަބަރަކުން އުޑު ބޮލަށް ވެއްޓުނުހެން ހީވިއެވެ.\n"ކޮއްކޯ........... މަންމަ... ނިޔާވެއްޖެ........."\nއަހަރެންގެ ޙިއްސުތައް ހުއްޓުނު ކަހަލައެވެ. އަހަރެން ނަމާދަށް ދިޔައިރު މަންމަވެސް ތެދުވެގެން ނަމާދަށް ތައްޔާރުވަމުން ދިޔައެވެ. އަހަރެން މިސްކިތަށް ދާން ހިނގައިގަތުމާ އެކު މަންމަ ބުންޏެވެ.\n" ދަރިފުޅާ....! ދަމުން ދޮރުލައްޕައްޗޭ.....!\nއަހަރެން މީހުންގަނޑުގެ ތެރެއިން ކޮށްޕަމުން ގަޅުވަމުން ދުވެފައި ގޮސް މަންމަ އޮތް ކޮޓަރިއަށް ވަނީމެވެ. މަންމަ ހީވަނީ އަރާމު ނިންޖަކުން ނިދާލައިފައި ވާ ހެންނެވެ. ތުންފަތުގައި ވަނީ ފަނޑު ހިނިތުންވުމެކެވެ. ހީވަނީ އަހަރެން އަންނަންދެން ބުއްތަށި ގިރައިގެން ހުރެފައި ވަރުބަލިވެގެން ޖައްސާލީ ތަނާ ނިދުނީހެންނެވެ. މޫނުގެ ކުލަ އިހުނަށްވުރެ ވެސް އައްޔެވެ. އަހަރެންގެ ހިތް ކުދިކުދިވެގެން ފައިބާހެން ހީވިއެވެ. ރޮއެއްވެސް ނުގަނެވެއެވެ. އަނގައިންނެއް ވެސް ނުބުނެވެ އެވެ. ފާޑަކަށް ހުއްޓުން އަރާފައި ހުރެވުނީއެވެ.\nގެއަށް ޖަމާވެފައިވާ އަވަށްޓެރިންނާއި ތިމާގެ މީހުން މަންމަގެ ޖަނާޒާގެ ކަންތައް ކުރަމުން ދިޔައިރު ވެސް އަހަންނަށް އިނދެވުނީ ގަބުވެފައެވެ. އެމީހުން ކުރަނީ ކީއްކަމެއް، ކުރާނީ ކީއްކަމެއް އެއްގޮތަކަށް ވެސް އަހަންނަކަށް ނުވިސްނެއެވެ. މިގޮތަށް މެދު ގޭ ތެރޭގައިހުރި ގޮނޑިއެއްގައި އަހަރެން ގަނޑުވެފައި އިންދާ ބޭބެއާއި ފަހަރި އައިސް މަންމަގެ މޫނު ދެކެން ހިނގާށޭ ކިޔައި އަހަރެންގެ ދެ އަތުގައި ހިފައި ކޮޅަށް ނެގިއެވެ. އަހަރެން ބެޓަރި ބާވެފައިހުރި ބުދެއްހެން އެމީހުންނާއެކު މަންމަ ބާއްވާފައި އޮތް އެނދު ކައިރިއަށް ހިނގައްޖައީމެވެ.\nމަންމަ އޮތީ ހުދުފޮތި އޮޅާ ނިވާކޮށްފަ އެވެ. އޭގެމަތިން ބޮޑުމާޖެހި މަޚުމަލު ފޮތިގަނޑެއް ވެސް އަޅާފައި އޮތެވެ. އަހަރެން ބޭނުންވީ މަންމައަށް ގޮވައި ހޭލައްވާށެވެ. މަންމަ އޮތީ މަރުވެފައި ކަމަށް އަހަންނަކަށް ޤަބޫލެއް ނުކުރެވެ އެވެ. އިރުކޮޅަކުން މުދިންބެ އައިސް މަންމަގެ މޫނު އަޅާ ވާހަކަ ބުންޏެވެ. ފާޑެއްގެ ކުނޑިތަކެއް އަޅާފައިވާ ކަފަގަނޑެއް މަންމަގެ މޫނުމަތީގައި އަޅަން ފެށުމުން އަހަރެން ކޮންޓްރޯލުން ނެއްޓިއްޖެއެވެ.\nއަހަރެންގެ މަންމަގެ މޫނު ނުފޮރުވާތި......! އަހަރެންގެ މަންމަގެ ލޮލަށް ކުނި އެޅޭނެ...! އަހަރެންގެ މަންމަ ދޫކޮށްލާ.............! އަހަރެންގެ މަންމަ ނުފޮރުވާތި........! އަހަރެންގެ މަންމަ މަރެއް ނުވޭ....! މިހެންކިޔައި ހަޅޭލަވަމުން މުދިންބެ އަތުން އެ ކަފަގަނޑު ނަގަން އުޅުނީމެވެ. އެވަގުތު ބޭބެއާއި ފަހަރި އައިސް އަހަރެން ހުއްޓުވޭތޯ އުޅުނެވެ. އެމީހުން އަހަރެން ގާތު ބުންޏެވެ.\nކޮއްކޯއެވެ. މަންމަ އެ އޮތީ މަރުވެފަ އެވެ. ކޮންމެ މީހަކުވެސް މަރުވާނެ އެވެ. މަރުވީމާ ކޮންމެ މީހަކުވެސް ހިނަވައި ކަފުންކުރާނެ އެވެ. ދެން ސަންދޯކު އަޅައި ކަށުނަމާދު ކުރުމަށްފަހު ވަޅުލާނެ އެވެ. އެއީ އަހަރެމެންގެ މައްޗަށް ވާ ކިފާޔަތުގެ ފަރުޟެކެވެ. ކޮއްކޯއެވެ. މަންމަގެ ފުރާނަނެތް މަސްގަނޑު ވަޅުލަން ޖެހޭނެއެވެ. މަންމަ ވަޅުލީމާ އަހަރެމެންނަށް މަންމައެއް ނުފެންނާނެ އެވެ.\nނޫން......ނޫން............ ބޭބޭ އަހަރެންނަށް މަންމަ ނެތް ތަނެއްގައި ނުއުޅެވޭނެ... އަހަރެން މަންމަ ނެތް ތާކު އުޅޭކަށް ބޭނުމެއް ވެސް ނޫން.... އަހަރެންވެސް މަންމައާއެކު ފޮށްޓަކަށް ލާފައި ވަޅުލައިދީ...! އަހރެންގެ މަންމަ ވަޅުނުލާ............ ނުގެންދޭ........ އަހަރެންގެ މަންމަ ނުގެންދޭ......! ވަޅުނުލާ............! އަހަރެން ރޮއި ހަޅޭ ލަވަމުން ދިޔައިމެވެ. ނަމަވެސް އަހަރެންގެ މިއާދޭސްތައް ޤަބޫލުކުރާނެ އެކަކުވެސް ނެތެވެ. އަހަރެން ރޮއި އާދޭސް ކޮށްކޮށް ހުއްޓައި އެންމެން ވެގެން މަންމަ ގެންގޮސް ވަޅުލައިފި އެވެ.\nދުވަސްތައް ފާއިތުވަމުން ދިޔުމަކުން އަހަރެން މަންމަގެ މަތިން ހަނދާނެއް ނުނެތެއެވެ. އަބަދުވެސް ހިތަށް އަރަނީ މަންމަ އަންނާނެ ނަމައެވެ. މަންމަ ގިރާފައި ދޭ ބުއްތަށްޓާއި މަންމަ މޮޑެފައިދޭ މީރު ބަތްތަށި އަބަދުވެސް ބޭނުންވެއެވެ. ކާހިތްވެއެވެ. މިހާރުވެސް އެވެ. މަންމަގެ އެ ލޯބިލޯބި ފިރުމުންތަކާއި އަގުހުރި އިރުޝާދުތައް މިހިތުން ފިލައިގެން ނުދެއެވެ. މިހާރުވެސް މަންމަ އަހަރެން ގާތު ބުނި ހަނދާން އެބަހުއްޓެވެ. " ދަރިފުޅާއެވެ! މީހުން ލޯބިވާނީ ކިޔަމަންތެރި ކުދިން ދެކެއެވެ.... މޮޅު ވާނީ ގަދަ އަޅައި މަސައްކަތްކުރާ ކުދިންނެވެ. ފިލާވަޅު ދަސްކުރާ ކުދިންނެވެ. އިސްވާނީ ކަންކަމާ ކެރިގެން ކުރިމަތިލާ ކުދިންނެވެ." މިއަގުހުރި ބަސްކޮޅު ކަފުނާ އެކުވެ ދިޔަޔަސް އަހަރެން ހަނދާން ނައްތައެއް ނުލާނަމެވެ. ދުވަހަކު ވެސް އަހަރެން މަންމަގެ ހަނދާންތަކާއި ވަތްކެއް ނުވާނަމެވެ.


REPORT: Siyaasee nufoozun salaamaiy kuranvee sifain ekanyen noon! | Mihaaru\nސިފައިން ޖުމްހޫރީ މައިދާނުގައި ބޭއްވި ސައިލެންޓް ޑްރިލެއް: ސަލާމަތީ ބާރުތަކަކީ ސިޔާސީ ނުފޫޒުން އެއްކިބާވެފައިވާ ބަޔަކު ކަމުގައި ވާންޖެހޭނެ ކަމަށް ގާނޫނުއަސާސީ އާއި ގާނޫނުތަކުގައި ބުނޭ. -- ފޮޓޯ: މިހާރު\nސިޔާސީ ނުފޫޒުން ސަލާމަތް ކުރަންވީ ސިފައިން އެކަންޏެއް ނޫން!\n03 މާޗް 2017 - 06:27 83 comments\nއުމުރުން 18 އަހަރުން މަތީގެ ކޮންމެ މީހަކަށް، ގާނޫނުއަސާސީގެ 26 ވަނަ މާއްދާ އިން މައިގަނޑު ތިން ހައްގެއް ކަށަވަރުކޮށްދެ އެވެ. ފުރަތަމަ ހައްގަކީ، އިންތިޚާބުތަކުގަ އާއި އާންމުންގެ ޚިޔާލު ހޯދުމަށް ނަގާ ވޯޓުތަކުގައި ވޯޓު ދިނުމުގެ ހައްގެވެ. ދެ ވަނަ ހައްގަކީ އިންތިޚާބުތަކުގައި އެކިއެކި މަގާމުތަކަށް ކުރިމަތިލުމުގެ ހައްގެވެ. ތިން ވަނަ ހައްގަކީ، އެ މީހަކު އަމިއްލަ އަށް ނުވަތަ އެ މީހަކު މިނިވަންކަމާ އެކު އިޚްތިޔާރު ކުރާ މަންދޫބުން މެދުވެރިކޮށް ރައްޔިތުންގެ ކަންތައްތައް ހިންގުމުގައި ބައިވެރިވުމުގެ ހައްގެވެ.\nއެހެންކަމުން ގާނޫނުއަސާސީން ސިފައިންނަށް ކަށަވަރު ކޮށްދެނީ ހަމައެކަނި ވޯޓު ލުމުގެ ހައްގެއް ނޫނެވެ. އިންތިޚާބުތަކުގައި ވާދަކުރުމުގެ ހައްގު ވެސް ކަށަވަރު ކޮށްދެ އެވެ. އެހެން ކަމަށްވާއިރު، ވޯޓު ނުލެވޭ ގޮތަށް ހަދާތީ އެކަމާ ދެކޮޅު ހަދާއިރު، ރިއާސީ އިންތިޚާބާއި އާންމު އިންތިޚާބާއި ލާމަރުކަޒީ އިންތިޚާބުގައި ސިފައިންނަށް ވާދަ ނުކުރެވޭތީ އެކަމާ ދެކޮޅު ނުހަދަނީ ކީއްވެ ހެއްޔެވެ؟\nގާނޫނުއަސާސީގެ 16 ވަނަ މާއްދާ ބުނާ ގޮތުން ގާނޫނުއަސާސީގެ ދެ ވަނަ ބާބުގައި ބަޔާންކޮށްފައިވާ ހައްގުތަކުގެ ތެރެއިން ބައެއް ހައްގުތައް ހިފެހެއްޓިދާނެ އެވެ. ވޯޓު ލުމަކީ ވެސް ދެ ވަނަ ބާބުން ކަށަވަރުކޮށްދޭ ހައްގެކެވެ.\nނަމަވެސް އެއިން ހައްގެއް ހިފެހެއްޓޭނީ، މަޖިލީހުން ފާސްކުރާ ގާނޫނަކުންނެވެ. އެއީ ވެސް ތިން ޝަރުތެއްގެ މަތިންނެވެ. ފުރަތަމަ ޝަރުތަކީ، އެ ހައްގު ހިފަހައްޓަން ހަދާ ގާނޫނަކީ ގާނޫނުއަސާސީއާ ތައާރަޒް ނުވާ ގާނޫނަކަށް ވުމެވެ. ދެ ވަނަ ޝަރުތަކީ ގާނޫނަކުން ވިޔަސް މިއިން ހައްގެއް ހިފަހައްޓަނީ، މިނިވަން ޑިމޮކްރެޓިކް މުޖްތަމައެއްގައި އެފަދަ ހައްގުތައް ހިފަހައްޓާ މިންވަރަށް ކަމުގައިވުމެވެ. އަދި ތިން ވަނަ ޝަރުތަކީ އިސްލާމް ދީނުގެ އަސްލުތައް ރައްކާތެރިކޮށް ދެމެހެއްޓުމަށްޓަކައި މިއިން ހައްގެއް ހިފެހެއްޓުމެވެ.\nހަމަގައިމު ވެސް ސިފައިން ވޯޓުލައިގެން އިސްލާމް ދީނުގެ އަސްލަކާ ޚިލާފުވީ ކަމަކަށް ނުވާނެ އެވެ. އެހެން ކަމުން ދެން ބަލަންޖެހެނީ މިނިވަން ޑިމޮކްރެޓިކް މުޖްތަމައުތަކުގައި އެ ފަދަ ހައްގުތައް ހިފަހައްޓައި އުޅެނީ ކޮން ގޮތަކަށްތޯ އެވެ.\nއެންމެ ފުރަތަމަ ރާއްޖެ އަށް ބަލައިލާއިރު، މިހާރުގެ ގާނޫނުއަސާސީ އަށް އަމަލު ކުރަން ފެށުމުގެ ކުރިން، ވޯޓުލުން އޮންނަނީ ސިފައިންނާއި ފުލުހުންނަށް މަނާކޮށްފަ އެވެ. އެ ހައްގު ފުރަތަމަ ފަހަރަށް ސިފައިންނާއި ފުލުހުންނަށް ލިބިދިނީ ޑިމޮކްރެސީ ގާއިމުކުރުމުގެ ބޭނުމުގައި އެކުލަވައިލި މިހާރުގެ ގާނޫނުއަސާސީންނެވެ.\nއެހެންކަމުން، އިންތިޚާބުތަކުގައި ވޯޓު ލުމުގެ ހައްގު ސިފައިންނާއި ފުލުހުންނަށް ކަށަވަރުކޮށްދިނުމަކީ، އަދުގެ ދިވެހިން ބަލައިގެންފައިވާ އަސާސީ އަދި ޑިމޮކްރެޓިކް ހައްގެކެވެ. އެ މީހުންގެ ކިބައިން އެ ހައްގު ނިގުޅައިގަތުމަކީ ޑިމޮކްރެސީގައި ފަހަތަށް ސޮއްސައިލުން ކަމުގައި ނޫނީ ނުވާނެ އެވެ. ދެން އޮތީ ޑިމޮކްރެޓިކް ގައުމުތަކެވެ.\nޑިމޮކްރެސީތަކުގައި އޮތީ ކިހިނެއް؟\nދުނިޔޭގެ އެންމެ ބޮޑު ޑިމޮކްރެސީ ކަމުގައިވާ އިންޑިއާގައި ބާއްވާ އިންތިހާބުތަކުގައި ވޯޓުލުމަކީ 2014 ވަނަ އަހަރާ ޖެހެންދެން، އެ ގައުމުގެ ސިފައިންނަށް އޮތް ހައްގެއް ނޫނެވެ. އިންޑިއާގެ ގާނޫނުއަސާސީން ސިފައިންނަށް ވެސް ކަށަވަރު ކޮށްދީފައި އޮތް އެ ހައްގު ހިފަހައްޓާފައި އޮންނަތާ 67 އަހަރު ފަހުން، 2014 ވަނަ އަހަރު އިންޑިއާގެ ސުޕްރީމް ކޯޓުން ކުރި ހުކުމަކުން ވަނީ އެ ހައްގު އަލުން އަނބުރާ ހޯދައިދީފަ އެވެ.\nއެމެރިކާ ސިފައިންގެ މީހަކު މިދިޔަ އަހަރުގެ ރިއާސީ އިންތިޚާބުގައި ވޯޓުލަނީ.\nލަގްޒަމްބާގްގައި އިންތިހާބުތަކުގައި ސިފައިންނަށް ވޯޓުލެވެ އެވެ. ނަމަވެސް މަގާމުތަކަށް ވާދައެއް ނުކުރެވެ އެވެ. ޑެންމާކްގައި، ކުއްލި ނުރައްކަލުގެ ހާލަތުގައި ނޫނީ، ސިފައިންނަށް ވޯޓު ވެސް ލެވެ އެވެ. އަދި އިންތިހާބީ މަގާމުތަކަށް ވާދަ ވެސް ކުރެވެ އެވެ. ޖަރުމަން ވިލާތުގައި ވެސް ސިފައިންނަކީ ވޯޓު ލުމާއި މަގާމުތަކަށް ވާދަކުރުމުގެ ހައްގު ލިބިގެންވާ ބައެކެވެ. ނަމަވެސް އިންތިހާބީ މަގާމުގައި ހުންނަ މުއްދަތުގައި ސިފައިންގެ ޚިދުމަތަށް ނުކުންނާކަށް ނުޖެހޭނެ އެވެ.\nއޮސްޓްރިއާ އާއި ލެތުވިއާގައި ވެސް މި ދެ ހައްގު ސިފައިންނަށް އޮވެ އެވެ. ފަރަންސޭސި ވިލާތުގައި ވެސް ސިފައިންނަށް މި ހައްގުތައް ލިބިގެންވެ އެވެ. ނަމަވެސް ސިފައިންގެ ވަޒީފާގައި ހުންނަ އިރު ސިޔާސީ ޕާޓީއެއްގައި ބައިވެރިއެއް ނުވެވޭނެ އެވެ. މިއާ ޚިލާފަށް ސްޕެއިންގައި އޮތީ ހަރުކަށި އުސޫލެކެވެ. ޕްރޮފެޝަނަލް ސިފައިންނާއި ރިޒާވް ސިފައިންނަށް މަގާމުތަކަށް ވާދަ ނުކުރެވުނަސް، ވޯޓުލުމުގައި ބައިވެރިވުމުގެ ފުރުސަތު ސްޕެއިންގައި ކަށަވަރުކޮށްދެ އެވެ.\nވިލާތުގެ ގައުމުތަކުގެ ތެރެއިން އެންމެ ހަރުދަނާ ޑިމޮކްރެސީއެއް ކަމަށް ބެލެވޭ އިނގިރޭސި ވިލާތުގައި ވެސް، ވޯޓުލުމުގެ ހައްގު ސަލާމަތީ ބާރުތަކަށް ކަށަވަރުކޮށްދީފައިވެ އެވެ. ދުނިޔޭގެ އެންމެ ވަރުގަދަ ޑިމޮކްރެސީ ކަމަށްވާ އެމެރިކާއަކީ ވެސް އިންތިޚާބުތަކުގައި ވޯޓުލުމުގެ ހައްގު ކަށަވަރު ކޮށްދީފައިވާ ގައުމެކެވެ. މީގެ އިތުރުން ޗައިނާ، ރަޝިޔާ، ކެނެޑާ، ނިއު ޒީލޭންޑް އަދި ދެކުނު އެފްރިކާގައި ވެސް ސިފައިންނަށް އެ ހައްގު އޮވެ އެވެ.\nމިއާ ޚިލާފަށް ވޯޓުލުމުގެ ހައްގު ހިފަހައްޓާފައިވާ ގައުމުތަކެއް ވެސް އެބަހުއްޓެވެ. ތުރުކީ ވިލާތުގެ އަސްކަރިއްޔާގައި ހިމެނޭ ޕްރައިވެޓުންނާއި އެންލިސްޓެޑް ސިފައިންނާއި ކެޑޭޓުންނަށް ވޯޓުލުމުގެ ހައްގެއް ނޯވެ އެވެ. އާޖެންޓީނާ، ބްރެޒީލް، ކޮލަމްބިއާ، އިންޑޮނީޝިޔާ، ކުވައިތު، ތޫނިސް، އިކުއެޑޯ ފަދަ ގައުމުތަކަކީ ވެސް ވޯޓުލުމުގެ ހައްގު ސިފައިންނަށް ނޯންނަ ގައުމުތަކެވެ.\nއެހެންކަމުން ޑިމޮކްރެޓިކް ގައުމުތަކުގައި، ބައެއް ހާލަތްތަކުގައި ބައެއް އަސާސީ ހައްގުތައް ހިފެހެއްޓިކަމުގައި ވިޔަސް އެ ގައުމުތަކުގައި ވެސް އަމަލުކުރަމުން އަންނަ އުސޫލަކީ ވޯޓުލުމުގެ ހައްގު ސިފައިންނަށް ދިނުމެވެ. ހިފެހެއްޓުމެއް ނޫނެވެ.\nސިޔާސީ ނުފޫޒުން އެއްކިބާކުރުން\nއިންތިޚާބުތަކުގައި ސިފައިންނަށް ވޯޓު ނުލެވޭ ގޮތަށް ގާނޫނު ބަދަލުކުރަން ނިންމެވި ސަބަބެއް ކަމަށް ޑިފެންސް މިނިސްޓަރު އާދަމް ޝަރީފު ވިދާޅުވީ، ސިޔާސީ ނުފޫޒުތަކުން ސިފައިން އެއްކިބާ ކުރުމެވެ. ގާނޫނު އަސާސީގެ 246 ވަނަ މާއްދާގެ (ށ)ގައި ބުނެފައިވަނީ "ސަލާމަތީ ޚިދުމަތްތަކުގައި ހިމެނޭ މީހުން ސިޔާސީ އެއްވެސް ހަރަކާތެއްގައި، ނުވަތަ ސިޔާސީ ޕާޓީއެއްގައި ނުވަތަ މަސައްކަތްތެރީންގެ ޖަމިއްޔާއެއްގައި ބައިވެރިވެގެން ނުވާނެ" ކަމަށެވެ.\nއެހެންކަމުން ސިފައިންނާއި ފުލުހުން ސިޔާސީ ނުފޫޒުތަކުން ސަލާމަތް ކުރުމަކީ ކޮންމެހެން ވެސް ކުރަންޖެހޭ ކަމެކެވެ. ނަމަވެސް ސުވާލަކީ ސިފައިންނާއި ފުލުހުން ސިޔާސީ ނުފޫޒުގައި ޖެހެނީ، އިންތިޚާބުތަކުގައި ވޯޓު ލީމާ ހެއްޔެވެ؟ ނުވަތަ ސިޔާސީ އެކިއެކި ވެރިން ސިޔާސީ މަގްސަދުތައް ހާސިލު ކުރުމަށްޓަކައި ސިފައިންނާއި ފުލުހުން ލައްވާ "ޗާޓުން ބޭރުން" ކުރުވާ ކަންތަކުގެ ސަބަބުން ހެއްޔެވެ؟\nވޯޓުލުމުގައި ބައިވެރިވުމަކީ ސިޔާސީ ނުފޫޒުގައި ޖެހުންކަމުގައި މާނަކުރެވޭތީ، ވޯޓު ނުލެވޭ ގޮތް ހަދަން ބަލާއިރު، ސިޔާސީ ނުފޫޒުން އެއްކިބާވާންޖެހޭނެ ކަމަށް ގާނޫނުއަސާސީ އާއި ގާނޫނުތަކުގައި ބުނާ އެހެން ބަޔަކު ވެސް އެބަ ތިއްބެވެ. އެއީ ފަނޑިޔާރުންނާއި މިނިވަން މުއައްސަސާތަކާއި މުސްތަގިއްލު މަގާމުތަކުގައި ތިއްބަވާ ބޭފުޅުންނެވެ.\nގާނޫނުއަސާސީގެ 141ވަނަ މާއްދާގެ (ނ)، (ރ) އާއި 142 ވަނަ މާއްދާގައި ބުނާ ގޮތުން ފަނޑިޔާރުންނަކީ ހުރިހާ ނުފޫޒުތަކުން އެއްކިބާވެ، ވަކި ފަރާތަކަށް ބުރަނުވެ ތިބޭ މުސްތަގިއްލު ބައެކެވެ. ފަނޑިޔާރުންގެ ގާނޫނުގެ 15 ވަނަ މާއްދާގެ (ޅ)ގެ (1)، (2) ގައި ބުނެފައިވާ ގޮތުގައި ފަނޑިޔާރުންނަކީ ސިޔާސީ ނުފޫޒުން އެއްކިބާވެފައިވާ ބަޔަކު ކަމުގައިވާންޖެހޭނެ އެވެ.\nއިދިކޮޅު ފަރާތްތަކުން އިސްލާމީ މަރުކަޒުގެ ބޭރުގައި ދުއާ ކުރާއިރު ފުލުހުން އެ ސަރަހައްދުގައި ހަރަކާތްތެރިވަނީ. ސިފައިންނާއި ފުލުހުން ސިޔާސީ ނުފޫޒުން ސަލާމަތް ކުރުމަކީ މުހިންމު ކަމެއް. ފޮޓޯ މިހާރު\nގާނޫނުއަސާސީގެ 157 ވަނަ މާއްދާގެ (ހ)ގައި ބުނެފައިވާ ގޮތުގައި ޖުޑީޝަލް ސާވިސް ކޮމިޝަން (ޖޭއެސްސީ)ގެ މެންބަރުންނަކީ ވަކި ފަރާތަކަށް ބުރަ ނުވާ ބަޔަކަށް ވާންޖެހޭނެ އެވެ. ޖޭއެސްސީގެ ގާނޫނުގައި ބުނާ ގޮތުން އެ ކޮމިޝަންގެ ވަކި މެންބަރުންތަކަކީ ސިޔާސީ ނުފޫޒުން އެއްކިބާވެފައިވާ ބަޔަކު ކަމުގައިވާންޖެހޭނެ އެވެ.\nގާނޫނުއަސާސީގެ 167 ވަނަ މާއްދާ އާއި އިލްކެޝަންސް ކޮމިޝަންގެ ގާނޫނުގެ5ވަނަ މާއްދާގައި ބުނެފައިވާ ގޮތުން އެ ކޮމިޝަންގެ މެމްބަރުންނަކީ ސިޔާސީ ނުފޫޒުން އެއްކިބާވެފައިވާ ބަޔަކު ކަމުގައިވާންޖެހޭނެ އެވެ. ގާނޫނުއަސާސީގެ 179 ވަނަ މާއްދާގައި ބުނެފައިވާ ގޮތުގައި ސިވިލް ސާވިސް ކޮމިޝަނަކީ ވެސް ވަކި ފަރާތަކަށް ބުރަ ނުވާ މުސްތަގިއްލު މުއައްސަސާއެކެވެ. އެހެންކަމަށްވާ ނަމަ، އެ ކޮމިޝަންގެ މެންބަރުންނަކީ ވެސް ސިޔާސީ ނުފޫޒުތަކުން އެއްކިބާވެފައިވާ ބަޔަކު ކަމުގައި ވާންޖެހޭނެ އެވެ.\nގާނޫނުއަސާސީގެ 189 ވަނަ މާއްދާގައި ބުނެފައިވާ ގޮތުގައި ހިއުމަން ރައިޓްސް ކޮމިޝަނަކީ ވަކި ފަރާތަކަށް ބުރަނުވާ މުސްތަގިއްލު އިދާރާއެކެވެ. އަދި އެ ކޮމިޝަނުން މަސައްކަތް ކުރަންވާނީ އެއްވެސް ފަރާތަކަށް ބުރަ ނުވެ، ތައައްސުބުން އެއްކިބާވެ ތިބެގެންނެވެ. އެ ކޮމިޝަންގެ ގާނޫނުގެ ހަ ވަނަ މާއްދާގެ (އ) ގައި ބުނެފައިވާ ގޮތުގައި އެ ކޮމިޝަންގެ މެންބަރުންނަކީ ސިޔާސީ ޕާޓީއެއްގެ މެންބަރެއް ކަމުގައި ނުވަތަ އެފަދަ ޕާޓީއެއްގައި ހަރަކާތްތެރިވާ މީހަކު ކަމުގައި ވެގެން ނުވާނެ އެވެ.\nގާނޫނުއަސާސީގެ 199 ވަނަ މާއްދާގައި ބުނެފައިވާ ގޮތުގައި އެންޓި ކޮރަޕްޝަން ކޮމިޝަން (އޭސީސީ) އަކީ ވަކި ފަރާތަކަށް ބުރަނުވާ މުސްތަގިއްލު ތަނެކެވެ. އަދި އޭސީސީގެ ގާނޫނުގެ5ވަނަ މާއްދާގެ (ބ) އަދި 17 ވަނަ މާއްދާގެ (ހ)ގެ (5)ގައި ބުނެފައިވާ ގޮތުގައި އޭސީސީގެ މެމްބަރުންނަކީ ސިޔާސީ ނުފޫޒުން އެއްކިބާވެގެންވާ ބަޔަކު ކަމުގައި ވާންޖެހޭނެ އެވެ.\nގާނޫނުއަސާސީގެ 209 ވަނަ މާއްދާގައި ބުނެފައިވާ ގޮތުގައި އޮޑިޓަ ޖެނަރަލަކީ ވެސް ވަކި ފަރާތަކަށް ބުރަނުވާ މުސްތަގިއްލު މަގާމެކެވެ. އެހެންކަމުން އެ މަގާމަކީ ވެސް ސިޔާސީ އެންމެހައި ނުފޫޒުތަކުން އެއްކިބާވެގެންވާ މީހަކަށް ވާންޖެހޭނެ އެވެ.\nއޭސީސީގެ ބައެއް މެންބަރުން ނޫސްވެރިންނާ ވާހަކަ ދައްކަވަނީ: މިނިވަން މުއައްސަސާތައް ވެސް ސިޔާސީ ނުފޫޒުގައި ނުޖެހި މަސައްކަތް ކުރުން މުހިންމު\nގާނޫނުއަސާސީގެ 220 ވަނަ މާއްދާގައި ބުނެފައިވާ ގޮތުގައި ޕްރޮސެކިއުޓާ ޖެނެރަލް (ޕީޖީ) އަކީ ވެސް ވަކި ފަރާތަކަށް ބުރަ ނުވާ މުސްތަގިއްލު މަގާމެކެވެ. ޕީޖީގެ ގާނޫނުގެ ހަތަރު ވަނަ މާއްދާގެ (ޅ)ގައި ބުނެފައިވާ ގޮތުގައި ޕީޖީއަކީ ސިޔާސީ ހުރިހާ ނުފޫޒަކުން އެއްކިބާވެފައިވާ މީހެއް ކަމުގައިވާންޖެހޭނެ އެވެ.\nސިފައިންނަށް ވޯޓު ނުލެވޭ ގޮތް ހަދަނީ، ސިފައިންނާއި ފުލުހުންނަކީ ސިޔާސީ ނުފޫޒުން އެއްކިބާވެފައިވާ ބަޔަކު ކަމުގައި ވާންޖެހޭނެ ކަމަށް ގާނޫނުއަސާސީގައި ބުނެފައިވާތީ އެކަން ފުރިހަމަ ކުރުމުގެ ގޮތުން ކަމުގައިވާ ނަމަ، ސިޔާސީ ނުފޫޒުން އެއްކިބާވާންޖެހޭނެ ކަމަށް ގާނޫނުއަސާސީގައި ބުނެފައިވާ އެންމެހައި ފަރާތްތައް އެ ނުފޫޒުން ސަލާމަތް ކުރަން ނުޖެހޭނެ ބާވަ އެވެ.\nވޯޓު ލުމަކީ ސިޔާސީ ނުފޫޒެއްގައި ޖެހުންކަމުގައިވާ ނަމަ، އެ ސިޔާސީ ނުފޫޒުގައި ސިފައިން ޖެހިގެން ގައުމަށާއި ރައްޔިތުންނަށް ލިބިދާނެ ގެއްލުމަކަށް ވުރެ، ފަނޑިޔާރުންނާއި މިނިވަން މުއައްސަސާތަކާއި މުސްތަގިއްލު މަގާމުތަކުގައި ތިއްބަވާ ބޭފުޅުން އެ ސިޔާސީ ނުފޫޒުގައި ޖެހުމުން ކުރިމަތިވެދާނެ ގެއްލުން މާ ބޮޑުވާނެ އެވެ.\nއެހެންކަމުން ސިޔާސީ ނުފޫޒުގެ ސަބަބުން ލިބިދާނެ ގެއްލުމެއް ނައްތައިލަން އެދޭ ނަމަ، ވޯޓުލުމުގެ ހައްގު ސިފައިންގެ ކިބައިން ނިގުޅައިގަތުމުގެ ކުރިން ފަނޑިޔާރުންނާއި މިނިވަން މުއައްސަސާތަކާއި މުސްތަގިއްލު މަގާމުތަކުގައި ތިއްބަވާ ބޭފުޅުންގެ ކިބައިން އެ ހައްގު ނިގުޅައިގަތުން މާ އައުލާކަން ބޮޑެވެ.\nސިޔާސީ ނުފޫޒުގައި ޖެހިއްޖެ ނަމަ، ފަނޑިޔާރަކު ކުރައްވާ ހުކުމެއްގެ ސަބަބުން ކިތަންމެ ބޮޑު އަނިޔާއެއް ވެސް މީހަކަށް ލިބިދާނެ އެވެ. މިހާރު ލިބެނީއެކޭ ނޫނެވެ. ހަމަ އެފަދައިން އޭސީސީގެ މެމްބަރުންނާއި އޮޑިޓާ ޖެނެރަލް ފަދަ ބޭފުޅަކު ސިޔާސީ ނުފޫޒުގައި ޖެހިފައިވާ ނަމަ، ކިތަންމެ ބޮޑު ކޮރަޕްޝަންގެ އަމަލަކީ ވެސް ދީލަތި ސޮދަގާތެއް ކަމުގައި ވެސް ބަލައިފާނެ އެވެ. ނުވަތަ މީހަކު ހެޔޮހިތުން ކުރާ ސޮދަގާތަކީ ކޮރަޕްޝަން ކަމަށް ވެސް ނިންމިދާނެ އެވެ.\nކުރައްވަން ތިޔަ އުޅުއްވާ ކަންތައް ގޯހެކޭ ނޫނެވެ. ސިފައިންނާ ހަމައިން އެކަން ފެށުމުގެ ކުރިން، އެހެން މުއައްސަސާތަކުން ފެއްޓެވިއްޔާ އެކަމުގައި ހުރި އިޚްލާސްތެރިކަމާއި ހެޔޮ ނިޔަތް ބަލައިގަންނަން ފަސޭހަވާނެ އެވެ.\nއިތުރު ލިޔުންތައް ފުލުހުން ދިވެހި ސަރުކާރު ޕްރޮސެކިއުޓާ ޖެނެރަލް އެންޓި ކޮރަޕްޝަން ކޮމިޝަން އެމްއެންޑީއެފް ޖުޑީޝަލް ސާވިސް ކޮމިޝަން އިލެކްޝަންސް ކޮމިޝަން ޖުޑީޝަރީ އޮޑިޓާ ޖެނެރަލް ދިވެހި ސިފައިން ރައްޔިތުންގެ މަޖިލިސް